# Байбихьи

***

Бытие на аварском языке

Genesis in Avar

## Байбихьи

### * * *

Байбихьи – Муса аварагасул тІоцебесеб тІехь

Гьаб тІехьалъул хІакъалъулъ нужерго пикраби гьаб адресалда ритІе: ibt_inform@ibt.org.ru


ISBN 978-5-93943-167-5

© Институт перевода Библии, 2011


### ЦеберагІи

Хирияв цІалдолев!


Дуца цІализехъин буго магІарул мацІалде буссинабураб Библиялъул тІоцебесеб тІехь «Байбихьи». Библиялъул буго кІиго бутІа – «НекІсияб къотІи» ва «ЦІияб къотІи» («Инжил»). Гьеб гІуцІун буго гІемерал гІасрабазул заманалда хъвараб 60-ялдаса цІикІкІун тІехьалдаса. Гьезда бицунеб буго дуниял бижаралдаса нилъер эраялъул тІоцересел гІасрабазде щвезегІан ккарал лъугьа-бахъиназул.

«НекІсияб къотІиялде» гьоркьобе уна «Таврат» (гьелда абула Мусал «Щуго ТІехьиланги»), аварагзабазул тІахьал, гІакъиллъиялъул тІахьал, тарихиял ва шигІриял тІахьал. «Тавраталда» буго Муса аварагасе ва гьесда нахърилълъаразе рещтІараб Аллагьасул калам.

«Байбихьи» ккола «Тавраталъул» тІоцебесеб тІехь. Гьеб хъван букІана жугьутІ мацІалда, тІоцебе гьелда лъураб хасаб цІарги букІун батиларо. БатІи-батІиял мацІазде гьеб буссинабулаго, гІемерисез гьелда цІар лъезе пайда босула тІоцебе гьеб грек мацІалде буссинабизе хІалтІизарурал «лъугьин», «бижи» магІнаялъул рагІабаздаса. ЖугьутІаз гьелда цІар лъун буго «Бищунго цебе» абун.

Гьаб тІехьалъул буго 50 бетІер. МагІнаялъухъ балагьун гьел рикьизе бегьула кІиго аслияб бутІаялде. ТІоцересеб 11 бетІералда бицунеб буго Аллагьас жиндирго РагІудалъун дуниял: зобал, ракь, гъветІ-хер, рухІчІаголъаби ва тІоцересел гІадамал – Адамги ХІаваги-рижиялъул хІакъалъулъ. Адамицаги ХІавацаги, Аллагьасул амруялъухъги гІенеккичІого, кванана гьез яшав гьабулеб Эдемалъул ахикь бижараб, лъикІлъиги квешлъиги батІа бахъизе лъаялъул гъотІодаса пихъ. Гьелдалъун гьез дуниял мунагьалъукье ккезабуна. Хадубги бицунеб буго Адамил лъималазул – Къабилилги Гьабилилги-гІумруялъул, НухІи мунагьазул цІураб дунялалде тІаде Аллагьас тІупан тІеялъул хІакъалъулъ. Гьеб тІупаналдалъун кинабго рухІ бугебщинаб жо паналъана, Аллагьасул амруялдалъун НухІица жиндирго гамиде рачун рукІарал хутІун. Бабилалъул сиялъул къисаялда бицунеб буго, гьезул чІухІи-пахрулъи сабаблъун, Аллагьас тІоцересел гІадамазе тамихІ кин гьабурабали.

«Байбихьи» тІехьалъул кІиабилеб бутІаялда (12–50 бутІрул) нужеца цІалила жидер умматалъул эменлъун Ибрагьим авараг кколеб жугьутІ халкъалъул умумузул хІакъалъулъ. ГІумруялъул ахиралде щвезегІан Аллагьасе ритІухъавлъун хутІана Ибрагьим. Аллагьас хІалбихьулеб мехалда, жив гьесие мутІигІав вукІин бихьизабизе, жиндирго хирияв цохІо вугев вас ИсхІакъ къурбаналъе хъвезегицин разилъун вукІана гьев. Гьелдаса хадув Аллагь гьедана: «Дица дуе баркат рещтІинабила! Дица дуе наслаби кьела зодихъ цІвабигІан гІемер, ралъдал рагІалда салигІан гІемер. Ва дур наслабазда цере жалго рагьун ина тушбабазул каваби. Дуниялалъул киналго халкъазе баркатлъун лъугьина гьел, мун дихъ гІенеккидал» (Байбихьи 22:17-18).

Ибрагьимил хІакъалъулъ къисаялда бицунеб буго гІараб халкъалъул эменлъун кколев гьесул цогидав васасул – ИсмагІилил. Гьенибго бицунеб буго ИсхІакъил ва гьесул чІужу Ребекъал, жиндир наслуялдалъун жугьутІ халкъалъул анцІила кІиго къавмалъе кьучІ лъурав гьезул вас Якъубил. Гьез яшав гьабулеб букІана КенагІаналъул ракьалда. Гьел рихьизарун руго Аллагьас цІакъго кІудияб мурадалъе тІаса рищарал, чІахІиял ишал гьаризе ритІарал гІадамаллъун. КенагІаналъул ракьалда лъугьараб жугьутІ халкъалъул эмен Якъуб рехсон вуго Исраил абураб цІаралдалъунги. Ахирисел бутІрузда гІатІидго бицунеб буго Якъубил гьитІинав вас Юсупил къисматалъул. ГьитІинго вацаз вичун, гьев Мисриялде ккана. ХІехьезе ккарал гІемерал захІмалъабиги къезарун, Аллагьасул кумекалдалъун гьев вахуна тІадегІанаб даражаялде, лъугьуна Мисриялъул кверщелчилъун. Гьес ракъул соназда хвалдаса хвасар гьаруна жиндирго гІагарал гІадамал – исраилилал. Гьев аварагасул хІакъалъулъ магІарулазда лъала Юсупил ва Зулайхал къисаялдасанги.

«Байбихьи» тІехьалъул гьеб бутІаялда гьединго бихьизабулеб буго жугьутІ халкъалъул умумул цоцазе гІагарал гурелги, жидеда баркат лъураллъунги рукІун ругеблъи. Аллагьас рещтІинабун букІана гьезде гьеб баркат, гьедин ирсалъе щолеб букІана наслуялдаса наслуялде.

ТІехь магІарул мацІалде буссинабун буго некІсияб жугьутІ мацІалда бугеб тексталдаса.

Библия таржама гьабиялъул институталъ 2008 соналда магІарул мацІалда басмаялде бахъана «Инжил» («ЦІияб къотІи»). 2005 соналда бахъана «НекІсияб къотІиялъул» цо бутІа – «Сулайман аварагасул гІакъилал рагІаби».

«Байбихьи» таржама гьабиялъул иш рагІалде бахъана Библия таржама гьабиялъул институталъул хІалтІухъабазул ва Дагъистаналъул гІалимзабазул гІахьалаб хІаракатчилъиялдалъун. Гьаниб баркала кьезе бокьун буго гьаб тІехь магІарул мацІалде буссинабиялъе квербакъи гьабураб Россиялъул гІелмабазул академиялъул Дагъистаналъул гІелмияб централъул МацІалъул, литератураялъул ва искусствоялъул институталъе.

ТІехь басмаялде бахъаразул хьул буго гьаб таржамаялъ магІарул халкъалъул рухІияб ва маданияб гІумруялда жаниб цо бегьулеб бакІ кквелин.

Библия таржама гьабиялъул институт


### Байбихьи


#### БетІер 1


Аллагьас дуниял бижана

1 Бищунго цебе Аллагьас зобги ракьги бижана. 2 Ракь букІана куц гьечІеб ва низам гьечІеб. НекІсияб ралъадалда тІад букІана бецІлъи. Аллагьасул рухІги букІана лъиназда тІад парпадулеб.

3 Аллагьас абуна:

– Бижа канлъи, – ян.

Ва канлъи бижана. 4 Аллагьасда бихьана канлъиялъул лъикІлъи. Гьес канлъиги бецІлъиялдаса батІа гьабуна. 5 Канлъиялда цІар «къойилан» лъуна, бецІлъиялда цІар «сордойилан» лъуна.

Сордо ана, къо бачІана. Гьеб букІана тІоцебесеб къо.

6 Аллагьас абуна:

– Лъинал кІийиде рикьизе гьезда гьоркьоб къвакІараб пардав бижа, – ян.

Гьедин ккезеги ккана. 7 Аллагьас пардав бижана. Гьес пардавалда гъоркьеги тІадеги – лъинал кІийиде рикьана. 8 Гьеб пардавалда цІарги «зобилан» лъуна.

Сордо ана, къо бачІана. Гьеб букІана кІиабилеб къо.

9 Аллагьас абуна:

– Зобалда гъоркь бугеб кинабго лъим цо бакІалде чвахе, ракъдаллъи къватІибе бакка, – ян.

Гьедин ккезеги ккана. 10 Ракъдаллъиялда цІарги Аллагьас «ракьилан» лъуна, цоцазде данделъарал лъиназда цІарги «ралъад» абун лъуна. Аллагьасда бихьана гьеб лъикІ ккей.

11 Аллагьас абуна:

– Ракьалъ бижизабе гъветІ-хер: жидер хьонал ругел хурдул ва жиделъ хьон бугеб пихъ кьолел гъутІби. Ракьалда тІад гьезул щибаб букІа жинди-жиндир тайпаялъул.

Гьедин ккезеги ккана. 12 Ракьалъ бижизабуна гъветІ-хер: жидер хьонал ругел хурдул (щибаб жинди-жиндир тайпаялъул) ва жиделъ хьон бугеб пихъ кьолел гъутІби (щибаб жинди-жиндир тайпаялъул). Аллагьасда бихьана гьеб лъикІ ккей.

13 Сордо ана, къо бачІана. Гьеб букІана лъабабилеб къо.

14 Аллагьас абуна:

– Зодил пардавалда рижа сордоги къоги батІа гьабулел, батІи-батІиял байрамазул заман бихьизабулел, къоялги соналги рикІкІине бажарулел гвангъарал-кунчІарал чирахъал. 15 Ракьалъе канлъи кьезе кенчІезе риччанте гьел гьеб зодил пардавалда.

Гьедин ккезеги ккана. 16 Аллагьас кІиго кІудияб чирахъ бижана, гьезул цІикІкІараб – къоязе ханлъи гьабизе, гьитІинабаб – сардазе ханлъи гьабизе. Гьединго цІвабиги рижана. 17 Аллагьас гьел зодил пардавалда рекъезаруна: гьез ракь гвангъизабизе, 18 къоязеги сардазеги ханлъи гьабизе ва канлъиги бецІлъиги цоцаздаса тІезабизе. Аллагьасда бихьана гьеб лъикІ ккей.

19 Сордо ана, къо бачІана. Гьеб букІана ункъабилеб къо.

20 Аллагьас абуна:

– Лъиназ рижизаре цІакъго гІемерал рухІчІаголъаби. Зодил пардавалдасан хІанчІиги роржанхъе.

21 Гьедин Аллагьас рижана ралъдал аздагьаби, лъадалъ журкъун рукІунел киналго рухІчІаголъаби (щибаб жинди-жиндир тайпаялъул) ва зодихъ роржанхъулел киналго хІанчІи (щибаб жинди-жиндир тайпаялъул).

Аллагьасда бихьана гьеб лъикІ ккей. 22 Ва гьезда баркат лъегиянги абун, гьес амру гьабуна:

– Нужерго тІинчІ-къед цІикІкІинабе, нужго гІемерлъизе, ралъадазул лъинал кьабун цІезаре. Риччанте ракьалда тІад хІанчІиги гІемерлъизе.

23 Сордо ана, къо бачІана. Гьеб букІана щуабилеб къо.

24 Аллагьас абуна:

– Ракьалъ рижизаре рухІчІаголъаби (щибаб жинди-жиндир тайпаялъул) – хІайваналги, ракьалдасан шурулел жалги ва гІалхул жанаваралги.

Гьедин ккезеги ккана. 25 Аллагьас рижана гІалхул жанаварал (щибаб жинди-жиндир тайпаялъул), хІайванал (щибаб жинди-жиндир тайпаялъул) ва ракьалдасан шурулел жал (щибаб жинди-жиндир тайпаялъул). Аллагьасда бихьана гьеб лъикІ ккей.

26 Аллагьас абуна:

– Нижер сураталда ва нижер сипаталда рекъон инсан вижила нижеца – ралъдалъ ругел ччугІбуздаги, зобалазда роржанхъулел хІанчІаздаги, хІайваназдаги, тІолабго ракьалда тІад ва ракьалдасан шурулелщинал жалазда тІадги ханлъи гьабизе.

27 Гьедин Аллагьас инсан вижана жиндирго сураталда,

Жиндирго сураталда вижана Гьес гьев.

Рижана бихьинчиги чІужугІаданги.

28 Гьезда баркат лъезе Аллагьас гьадин абуна:

– Нужеца лъимал цІикІкІун гьаре нужго гІемерлъизе. Нужеца ракь цІезабе ва нужеего мукІурлъизабе. Ралъадазулъ ругел ччугІбуздаги, зобалазда роржанхъулел хІанчІаздаги ва ракьалдасан хьвадулелщинал жалаздаги тІад ханлъи гьабе.

29 Аллагьас абуна:

– Гьале дица нужее нигІматлъун кьуна ракьалда рижаралщинал жидер хьонал ругел хурдул ва жиделъ хьон бугеб пихъ кьолел гъутІби. 30 ГІалхул жанаваразеги, хІанчІазеги, ракьалдасан шурулелщинал жалазеги – рухІ бугебщиналъе кваназе дица киналго гІурччинал хурдул кьолел руго.

Гьедин ккезеги ккана. 31 Аллагь валагьана жинцаго бижанщиналъухъ – цІакъ лъикІ букІана гьеб.

Сордо ана, къо бачІана. Гьеб букІана анлъабилеб къо.


#### БетІер 2

1 Гьедин рижана зобги ракьги ва гьениб бугебщинабги.

2 Анкьабилеб къоялде Аллагьас

кинабго бижун лъугІизабуна.

Анкьабилеб къоялде жиндирго хІалтІи лъугІидал,

Гьес хІалхьи гьабуна.

3 Анкьабилеб къоялда баркат лъегиян абун,

Аллагьас гьеб хирияб къолъун гьабуна, –

кинабго бижун лъугІизабун,

гьеб къоялъ гьес хІухьбахъидал.


Адамги ХІаваги

4 Гьале гьадинаб буго зобги ракьги кин лъугьарабали ва кин бижарабали бицунеб къиса.

БетІергьан Аллагьас ракьги зобги бижараб мехалда 5 ракьалда жеги букІинчІо цо хъарахъ, цо харил сум – БетІергьан Аллагьас ракьалде цІад базабулеб букІинчІелъулха ва ракь хІалтІизабизе инсанги вукІинчІелъулха. 6 ГІицІго ракьул чохьонисан чвахун бачІунеб лъадаца лъалъалеб букІана гьеб.

7 БетІергьан Аллагьас инсан гьавуна ракьул хІуралдасан, гьесул магІарзухъе пуна чІаголъи кьолеб хІухьел. Гьев рухІ бугев чилъун лъугьана.

8 Эдемалда, бакъбаккуда, БетІергьан Аллагьас ах гьабуна ва жинцаго вижарав инсан гьенив тана. 9 БетІергьан Аллагьас гьенир гІезаруна кваназе лъикІал пихъал тІад рижулел ва рихьизе берцинал батІи-батІиял гъутІби, ахил бакьулъ чІаголъиялъул гъветІги, лъикІлъи ва квешлъи лъаялъул гъветІги рижизаруна.

10 Ах лъалъазе гІор чвахулеб буго Эдемалдаса. Цинги эхебегІан чвахидал гьелъул лъугьуна ункъо гІор. 11 Гьезул цоялда цІар буго Пишон, гьеб чвахула тІолабго ХІавила улкаялдасан – месед бугеб улкаялдасан. 12 (Гьениб лъикІаб меседги буго, махІгьуинал пицІалги руго, шохам абулеб жавгьарги буго). 13 КІиабилеб гІоралда цІар буго ГихІон, гьеб чвахула тІолабго Куш улкаялдасан. 14 Лъабабилеб гІоралда цІар буго Тигр, гьеб чвахула Ашшуралъул бакъбаккудехун. Ункъабилеб гІор ккола Пурат.

15 Эдемалъул ахикь тана БетІергьан Аллагьас инсан, гьеб ах хІалтІизабизе ва цІунизе. 16 БетІергьан Аллагьас гьесда лъазабуна:

– Бокьараб гъотІодаса пихъ кванай дуца, 17 лъикІлъиги квешлъиги лъаялъул гъотІодаса хутІизегІан. Гьеб гъотІодаса пихъ кванаге: гьеб дуца кванани, гьеб къоялъго холевха мун.

18 БетІергьан Аллагьас абуна:

– Живго цохІо вукІин инсанасе лъикІ гьечІо. Гьесие данде кколев кумекчи вижила дица.

19 БетІергьан Аллагьас ракьалдасан рижана киналго жанаваралги хІанчІиги ва гьел инсанасда аскІоре рачана, гьезда гьес кинал цІарал лъолелали хал гьабизе. Инсанас кинаб цІар лъуниги – гьеб хутІана гьезда. 20 Киналго рукъалъул хІайваназда, киналго хІанчІазда, киналго гІалхул жанаваразда инсанас цІарал лъуна – амма гьесда ватичІо жиндие данде ккарав кумекчи. 21 Гьебмехалда БетІергьан Аллагьас инсан вигьунаредухъ кьижизавуна ва, гьесул цо хьабалахъагІучІги бахъун, гьеб букІараб бакІ гьанаца бацана. 22 Гьеб хьабалахъагІучІалдасан БетІергьан Аллагьас чІужугІадан йижана ва гьей инсанасда аскІое ячана. 23 Инсанас абуна:

Гьеле гьеб буго дир ракьаялдасан ракьа,

дир черхалдасан черх,

чІужугІадан букІина гьелда цІар,

бихьинчиясдасан йосарай йигелъул[1].

24 Гьединлъидал, эбел-эменги рехун тун, бихьинчи чІела жиндирго чІужуялда хурхун, ва гьел кІиялго цолъун, цого лъугьина.

25 Гьел кІиялго – бихьинчиги чІужугІаданги — гІицІго рукІана, амма намуслъулароан.


#### БетІер 3


Инсан мунагьалъукье ккана

1 БетІергьан Аллагьас рижарал киналго гІалхул рухІчІаголъабаздаса бищунго сихІираб букІана борохь. Гьелъ чІужугІаданалда гьикъана:

– Гьаб ахикьа цониги гъотІодаса пихъ кваназе биччалеб гьечІин нужеда Аллагьасилан абураб жо битІараб бугищ? – абун.

2 – Ахикь ругел гъутІбуздаса пихъ кваназе нижее изну буго, – ян жаваб кьуна чІужугІаданалъ. – 3 Амма ахил бакьулъ бугеб гъотІол рахъалъ Аллагьас абуна гьелда тІаса нужеца пихъ кванагейилан, гьелда кверцин хъвагейилан, гурони – ниж холилан.

4 – Холарелха! – ян абуна борхьица. – 5 Аллагьасда лъала гьеб гъотІол пихъ квараб мехалда нужер берал рагьулеблъи – Аллагьасда гІадин лъикІлъиги квешлъиги лъалел гІадамаллъун нуж лъугьунеблъи.

6 ЧІужугІаданалда ракІалде ккана гьеб гъотІол пихъ кваназе лъикІабги, берцинабги бихьизе – гІакъиллъи-цІодорлъи кьолеб бугелъул жинде гъира кколебги бугилан. Гьелъ пихъ тІуна, кванана ва гьелда аскІов вукІарав росасеги кьуна – гьесги кванана гьеб. 7 Гьезул берал рагьизаруна – жалго гІицІго рукІин бихьана. Инжиралъул гъотІол тІанхазул гьабуна гьез жидерго кьан-квачІ бацизе рачел.

8 Гьогьомаб гьури пуна – гьезда рагІана БетІергьан Аллагь ахикьан вачІунев. ГъутІбузда нахъа рахчана гьел.

9 – Мун кив вугев? – ан ахІана БетІергьан Аллагьас инсанасде.

10 Гьес жаваб кьуна:

– Дида рагІана мун ахикьан вачІунев. Дун гІицІго вугелъул хІинкъун, гьанив вахчана.

11 Лъица дуда абураб мун гІицІго вугилан? – абун гьикъана БетІергьан Аллагьас. – Дица дуда кванагеян абун букІараб гъотІодаса пихъ кванарабищ?

12 Инсанас гьесие жаваб гьабуна:

– Дуца дие кьурай ва дида аскІой тарай чІужугІадан гьечІищ? Гьелъ кьуна дие гьеб гъотІодаса пихъ – дицаги кванана.

13 – Дуца гьабураб щиб? – ан гьикъана БетІергьан Аллагьас гьей чІужугІаданалда.

Гьелъ жаваб кьуна:

– Борхьица гуккана дун, гьедин кванана дица гьеб.

14 Цинги БетІергьан Аллагьас борхьида абуна:

– Дуца гьабуралъухъ нагІана дуе.

Жанавараздаги ва хІайваназдаги гъорлъ

цохІо мун букІина нагІанабатад.

ТІолабго гІумруялъ мун чахьалда хъурщила

ва хІур чІикІулеб хутІила.

15 Мунги чІужугІаданги цоцазе

тушбабилъун гьарила дица,

тушманлъи букІина дур тІанчІаздаги

ва гьелъул наслуялдаги гьоркьоб.

Гьалъул васас дур бетІер чІинтІила,

дуцаги гьесул хІатІил агъалда хІанчІила.

16 Цинги БетІергьан Аллагьас чІужугІаданалда абуна:

– Лъимадул хІара чІвараб мехалъ

гІазаб цІикІкІинабила дица дуе,

гІазаб-гІакъубаялда гьарила дуца лъимал.

Бугониги – росасда тІад ханлъи гьабизе бокьила дуе,

амма рос вукІина дур бетІергьанлъун.

17 Цинги БетІергьан Аллагьас инсанасда абуна:

– Кванагеян дуда лъазабун букІараб гьеб пихъ,

чІужугІаданалъухъ гІенеккун дуца кванайдал,

гьанже мун сабаблъун гьаб

ракьалъеги нагІана кьолеб буго дица,

гІазаб-гІакъуба бихьун щвела дуе ракьалдаса нигІматал.

18 Зазил хъархъалги рижила гьелда тІад дуе,

магъил хурдул кванан хутІила мун,

19 ва гІетІ бецІцІун гурони щвеларо дуе квинежо.

Ракьалдасан вижарав мун

ракьалде тІадвуссина.

ХІурлъун вукІаравлъидал,

хІуралдеги сверила!

20 Инсанас – Адамица[2] жиндирго лъадиялда цІар ХІава[3] лъуна, ракьалда рижаралщиназул кІодолъун лъугьиндалха гьей.

21 Къохьол гьабураб ретІел ретІана БетІергьан Аллагьас инсанасдаги гьесул лъадудаги. 22 Цинги ТІадегІанав Аллагьас абуна:

– Гьале инсанги лъугьун вуго нилъеразул цояв гІадин: лъикІлъиги квешлъиги лъана гьесдаги. Доб чІаголъиялъул гъотІоде квер бегьун гьелъулги пихъ босизе ва кваназе биччазе бегьуларо гьесда – гьевги хвел гьечІевлъун лъугьунелъулха!

23 Цинги БетІергьан Аллагьас инсан Эдемалъул ахикьа къватІиве гъуна, жиндасан гьев вижараб ракь хІалтІизабизе. 24 Инсанги къватІиве гъун, доба бакъбаккуда Эдемалъул ахикь чІаголъиялъул гъотІохъе унеб нух цІунизе, кинабго рахъалде хьвагІулеб цІадул хвалченгун керувималги[4] тана хъаравулзабилъун.


#### БетІер 4


Гьабилги Къабилги

1 Адам жиндирго лъади ХІавада аскІов вегана. Гьелде лъимер ккана, Къабил[5] абурав вас гьавуна. Гьелъ абуна:

– Дие БетІергьанасул кумекалдалъун инсан щвана, – ян.

2 Хадув гьелъ гьавуна Къабилил вац Гьабил.

Гьабилица гІи хьихьана, Къабилица хур бекьана. 3 Цо заманаялдасан Къабилица БетІергьанасе хурул бачІиналдаса сайигъат кьуна. 4 Гьабилицаги тІоцебе гьабураб кьагІрил кьарияб гьанал кескал къурбанлъун кьуна БетІергьанасе. 5 Гьабилил къурбан къабул гьабуна БетІергьанас, Къабилилаб – къабул гьабичІо. Ццидаца кьерхинабуна Къабилил гьумер.

6 БетІергьанас Къабилида гьикъана:

– Щай дур ццин бахъараб?

Щай дур гьумер кьерхараб?

7 Дуца лъикІлъи гьабуни – гьелдаса рази вукІа,

дуца лъикІлъи гьабичІони – мунагь буго дур нуцІихъ бахчун чІун.

Дудехун гъира-шавкъ буго гьеб мунагьалъул,

мунагьалъе ханлъун лъугьине ккола мун.

8 Къабилица жиндирго вац Гьабилида абуна хурире рилълъайилан[6]. Гьел хурире ана. Гьенив Къабилица Гьабил тІадречІчІун чІван рехана.

9 – Дур вац Гьабил кив вугев? – ан гьикъана БетІергьанас.

– Дида лъаларо, – ян жаваб кьуна Къабилица. – Дун гьесда тІад тарав хъаравулищ?

10 – Дуца гьабун тараб жо щиб? – ан абуна БетІергьанас. – Дур вацасул би буго ракьалде тІун – гьелъ диде ахІи балеб буго. 11 НагІана насиблъана дуе: дурго вацасул биялъ лъалъараб ракьалъ мугъ рехана гьанже дуде. 12 КигІан цІикІкІун дуца ракь хІалтІизабуниги, тІокІав хьихьиларо гьелъ мун. Гьанжеялдаса хадув мун кисаго нахъе къотІила ва ракьалда тирулев хутІила.

13 – Дида баччизе кІолареб тамихІ-жаза буго гьеб, – ан абуна Къабилица.

14 Дуца ракьалдаса нахъе къотІидал,

дудаса вахчун чІела дун.

Нахъе къотІун ракьалда тирулев хутІарав дун

цеве ккарав чияс чІван рехиларищ?

15 Гьебмехалда БетІергьанас абуна:

– ЧІваларо! Къабил чІварав чиясдаса анкьцІулго къисас босизе буго.

Цинги БетІергьанас Къабилида хасаб гІуж гьабуна данде ккарал гІадамаз гьев чІвангутІизе. 16 Къабил БетІергьанасда аскІоса нахъе ана ва Эдемалдаса бакъбаккудехун бугеб Нод улкаялда чІана.

17 Къабил жиндирго чІужуялда аскІов вегана, гьей къинай яхъана ва гьесие гьелъ гьавуна вас ХІанок. Къабилица гьеб заманалда шагьар балеб букІана – гьеб шагьаралдаги лъуна гьес жиндирго васасул цІар ХІанок.

18 ХІанокие гьавуна вас ГІирад, ГІирадие гьавуна МехІуяэл, МехІуяэлие гьавуна Метушаэл, Метушаэлие гьавуна Лемек. 19 Лемекица ячана кІиго лъади: цоялда цІар букІана ГІада, цогидалда – Цилла. 20 ГІадаца гьавуна вас Явал, гьесдасан лъугьана дол чадразухъ яшав гьабун боцІи хьихьулел гІадамал. 21 Гьесул вац Юбалидасан лъугьана лираялда ва щвантІихалда бакънал рачине лъалел чагІи. 22 Циллаца гьавуна вас Тубал-Къабил – мазгарул ва маххул тІагІелал гьарулев устар. Тубал-Къабилил яц йикІана НагІама.

23 Лемекица жиндирго лъудбузда абуна:

– Дихъ гІенеккея нуж, ГІада ва Цилла!

Дица бицунелъухъ гІинтІаме, лъудби!

Бихьинчияс дун лъукъани, дица гьев чІвала,

ГьитІинав васас кьабуни, гьевги чІван рехила!

24 Къабил чІварасдаса къисас анкьго нухалъ цІикІкІун босула,

Амма Лемек чІварасдаса къисас лъабкъоялда анцІила анкьго нухалъ цІикІкІун босила!

25 Адам нахъеги чІужуялда аскІов вегана. Гьелъ вас гьавуна ва гьесда цІарги Шис лъуна. Гьелъ абуна: «Къабилица чІварав Гьабилил бакІалда Аллагьас дие цоги лъимер кьуна»[7]. 26 Шисил вукІана Эношилан гьес цІар лъурав вас.

Гьелдаса нахъе гІадамаз байбихьана БетІергьанасе гІибадат гьабизе.


#### БетІер 5


Адамидаса бахъараб НухІиде щвезегІан...

1 Адамилги гьесул наслуялъулги къиса хъвараб тІехь буго гьаб.

Аллагьас инсан вижараб мехалъ,

Аллагьасул сипаталда вижана Гьес гьев.

2 Рижана бихьинчиги чІужугІаданги,

ва гьезда баркат лъуна.

Гьел рижараб мехалъ,

гьезда цІарги «инсан» лъуна.

3 Адамица нусиялда лъеберго сон бараб мехалъ, жинда сипат-сурат релълъарав вас гьавуна гьесие. 4 Шис абун лъуна Адамица гьесда цІар. Шис гьавун хадувги Адамица дунялалда бана микьнусго сон. Гьесул рукІана цогидал васалги ясалги. 5 Кинабниги ичІнусиялда лъеберго сонги бан, Адам хвана.

6 Шисица нусиялда щуго сон бараб мехалъ, гьесие гьавуна вас Энош. 7 Энош гьавун хадубги Шисица дунялалда бана микьнусиялда анкьго сон. Гьесулги рукІана цогидал васалги ясалги. 8 Кинабниги ичІнусиялда анцІила кІиго сонги бан, Шис хвана.

9 Эношица ункъоялда анцІго сон бараб мехалъ, гьесие гьавуна вас Къенан. 10 Къенан гьавун хадубги Эношица дунялалда бана микьнусиялда анцІила щуго сон. Гьесул рукІана цогидал васалги ясалги. 11 Кинабниги ичІнусиялда щуго сонги бан, Энош хвана.

12 Кенаница лъабкъоялда анцІго сон бараб мехалъ, гьесие гьавуна вас Магьалалеэл. 13 Магьалалеэл гьавун хадубги Къенаница дунялалда бана микьнусиялда кІикъого сон. Гьесул рукІана цогидал васалги ясалги. 14 Кинабниги ичІнусиялда анцІго сонги бан, Къенан хвана.

15 Магьалалеэлица лъабкъоялда щуго сон бараб мехалъ, гьесие гьавуна вас Еред. 16 Еред гьавун хадубги Магьалалеэлица дуниялалда бана микьнусиялда лъеберго сон. Гьесул рукІана цогидал васалги ясалги. 17 Кинабниги микьнусиялда ункъоялда анцІила щуго сонги бан, Магьалалеэл хвана.

18 Ередица нусиялда лъабкъоялда кІиго сон бараб мехалъ, гьесие гьавуна вас Идрис. 19 Идрис гьавун хадубги Ередица дуниялалда бана микьнусго сон. Гьесул рукІана цогидал васалги ясалги. 20 Кинабниги ичІнусиялда лъабкъоялда кІиго сонги бан, Еред хвана.

21 Идрисица лъабкъоялда щуго сон бараб мехалъ, гьесие гьавуна вас МетушелахІ. 22 МетушелахІ гьавун хадубги Идрисица дуниялалда бана лъабнусго сон. Аллагьасул нухдасан хьвадана гьев. Гьесул рукІана цогидал васалги ясалги. 23 Кинабниги лъабнусиялда лъабкъоялда щуго сон бана Идрисица. 24 Аллагьасул нухдасан хьвадана гьев. Цинги гьев тІагІана, Аллагьас гьев жиндихъего вачана.

25 МетушелахІица нусиялда ункъоялда анкьго сон бараб мехалъ, гьесие гьавуна вас Лемек. 26 Лемек гьавун хадубги МетушелахІица дуниялалда бана анкьнусиялда ункъоялда кІиго сон. Гьесул рукІана цогидал васалги ясалги. 27 Кинабниги ичІнусиялда лъабкъоялда ичІго сонги бан, МетушелахІ хвана.

28 Лемекица нусиялда ункъоялда кІиго сон бараб мехалъ, гьесие вас гьавуна. 29 Васасда НухІилан цІарги лъун, гьес абуна: «Нилъер ишазулъ ва БетІергьанас нагІана кьураб гьаб ракьалда гьарулел хІалтІабазулъ нилъер рекІее хІалхьи лъугьинабила гьас».

30 НухІ гьавун хадубги Лемекица дуниялалда бана щунусиялда ункъоялда анцІила щуго сон. Гьесул рукІана цогидал васалги ясалги. 31 Кинабниги анкьнусиялда лъабкъоялда анцІила анкьго сонги бан, Лемек хвана.

32 НухІица щунусго сон бараб мехалъ, гьесие гьаруна васал: Сам, Хам ва Япас.


#### БетІер 6


ТІупан

1 Дунялалда гІадамал гІемерлъулелго гІемерлъулел рукІана. Гьезие ясал гьарулел рукІана. 2 ГІадамил лъималаздасан лъугьарал ясазул берцинлъи бихьун, зобалазул рухІаз гьел лъудбилъун рачунел рукІана, рекІее гІура-гІурайги тІаса йищун.

3 Цинги БетІергьанас абуна:

– Инсанасулъ дир хІухьел-рухІ абадиялъго хутІуларо. Гьев вуго гьанал черх, гьединлъидал гьесул гІумруги нусиялда къого соналда къокълъизе ккола.

4 Гьеб заманалдаги гьелдаса хадубги ракьалда тІад рукІана цІакъго чІахІиял, залимал гІадамал: зобалазул рухІал хьвадулел рукІиндалха гІадамил лъималазул ясазухъе. Гьездасан лъималги кколел рукІиндалха. Цебе заманалъул бахІарзал рукІана гьел, жидерго цІар машгьурлъизабуна гьез.

5 Цинги БетІергьанасда бихьана ракьалда гІадамаз гьабулеб квешлъи гІемерлъун бугеблъи, гьезул киналго пикраби-къасдал гьоркьоса къотІичІого квешлъиялде унел ругеблъи. 6 Ракьалда инсан вижиялдаса ракІбухІана. РекІекълъун 7 гьес абуна:

– Дицаго рижарал киналго гІадамалги, гьездаго цадахъ хІайваналги, жанаваралги, хІанчІиги ракьалдаса лъугІизарила дица. Дир ракІбухІана гьел рижиялдаса.

8 ГІицІго НухІидаса разиго вукІана БетІергьан.

9 НухІил ва гьесул наслуялъул хІакъалъулъ къиса.

Доб заманалъул гІадамазда гьоркьов гІицІго НухІ вукІана Аллагьасда цеве вацІцІадав ва витІарав чи. Аллагьасул нухда хьвадулев вукІана гьев. 10 НухІил вукІана лъабго вас: Сам, Хам ва Япас.

11 Аллагьасда бихьана дунял пасалъун букІин,

пасалъиялъги зулмуялъги тІолабго ракь цІун букІин.

12 Аллагьасда бихьана дунял пасалъун букІин,

мекъаб-тІекъаб нухдасан киналго унел рукІин.

13 Цинги Аллагьас НухІида абуна:

– Ракьалда ругелщинал тІагІинаризе бокьун буго дие: пасалъи-зулмуялъул цІезабун буго гьез дунял. Дица гьелги гьездаго цадахъ ракьги паналъизарила.

14 Амма дуца дуего гьабе гофер абураб цІулал гама ва жанисанги къватІисанги гьелда хъил бахе. 15 Гьелъул халалъиялда букІине ккола лъабнусго натІ, гІеблъиялда – кІикъоялда анцІго ва борхалъиялда – лъеберго натІ. 16 Гамил рагІаллъабаздаса цо натІица борхалъуледухъ тІохги гьабе, хьибилалда нуцІаги гьабе. Гамида жанибги букІине биччанте тІоцебесебги, кІиабилебги ва лъабабилебги тІала.

17 Дицайин абуни, ракь лъадалъ тІерхьинабила ва зобалазда гъоркь рухІ бугебщинаб жоги тІагІинабила. Ракьалда ругелщинал хвезе ккола.

18 Амма дургун дица къотІи гьабила. Дурго васалгун, лъадигун ва васазул лъудбигун цадахъ мун гамида жаниве лъугьина. 19 Дуца цадахъ бачина киналго рухІчІагоябщиналъул цо бихьинабги цо цІуябги. Дуда цадахъ чІаго хутІизе руго гьел. 20 Щибаб хІинчІ-гъедуялъул, щибаб хІайваналъул ва ракьалдасан шурулелщинал жалазулги кІи-кІияб лъугьинабе дудаго цадахъ гамида жанибе, гьел чІаго хутІизе. 21 БатІи-батІияб кванил нигІматалги росе цадахъ, дуеги гьезиеги гІолеб къадаралда.

22 Гьедин Аллагьас амру гьабунщинаб тІубазабуна НухІица.


#### БетІер 7

1 БетІергьанас НухІида абуна:

– Дурго хъизан-лъималги рачун, гамида жаниве лъугьа. Дида бихьулеб буго гьаб наслуялда гьоркьов дида цеве вацІцІадав чи цохІо мун вугеблъи. 2 Дуца цадахъ баче гьан хІалалал хІайваназул киналго тайпабаздаса анкьго бихьинабги анкьго цІуябги, гьан хІарамал хІайваназул киналго тайпабаздасаги кІиго бихьинабги кІиго цІуябги 3 ва зобалазда роржанхъулел хІанчІаздасаги анкьго бихьинабги анкьго цІуябги. Гьезул наслу ракьалда хутІизе ккола.

4 Анкьго къоялдасан дица ракьалде цІад рещтІинабила – кІикъого сордо-къоялъ къотІичІого базе буго гьеб цІад. Ва дицаго ракьалда рижаралщинал тІагІинарила дица дунялалдаса.

5 Гьедин БетІергьанас амру гьабунщинаб тІубазабуна НухІица.

6 НухІица анлънусго сон бараб мехалъ, лъадаца бацана ракь. 7 Жиндирго васалгун, лъадигун ва васазул лъудбигун цадахъ гамида жаниве лъугьун вахчана гьев тІупаналдаса. 8 РацІцІадалги хъубалги хІайваназул, гьединго хІанчІазул ва ракьалда букІарабщинаб рухІчІаголъиялъул 9 бихьинабги цІуябги – кІи-кІи рекъон бачІана гьесда аскІобе гамиде, Аллагьас амру гьабун букІараб куцалъ.

10 Анкьго къо ана, ва ракь лъадаца бацана.

11 НухІил гІумруялъул анлънусабилеб соналъ, гьеб лъагІалил кІиабилеб моцІалъ, гьеб моцІрол анцІила анкьабилеб къоялъ –

кІудияб тІупаналъул къоялъ — ракьалда чІахІиял иццал раккизаруна,

зобалазул рагьаби кІал-кІалачІван рачІана,

12 ракьалде цингиги чвахана цІадал

кІикъого сордоялъ, кІикъого къоялъ.

13 Гьеб къоялъ НухІ жиндирго васал Самида, Хамида ва Япасида цадахъ, лъадуда ва лъабавго васасул лъудбузда цадахъ, гамида жаниве лъугьана. 14 Гьесда цадахъ гьенире лъугьана жанаваразул ва хІайваназул щибаб тайпа, ракьалдасан шурулел жалазул щибаб тайпа, киналго хІанчІазул ва роржунел жалазул щибаб тайпа. 15-16 НухІида Аллагьас амру гьабун букІараб куцалъ, киналго гьел тайпаби гьесда аскІоре гамида жанире кІи-кІиккун рачІана рухІбугебщиналъул бихьинабги цІуябги.

Цинги Аллагьас НухІида хадуб гамил нуцІа къана.

17 КІикъого къоялъ гьоркьоса къотІичІо тІупан. ТІаде бачІараб лъадаца гама кодохъ босана ва гьеб лъедон ана. 18 Лъим эхеде бахунебго бахунеб букІана, ракь лъадалъе тІерхьунеб букІана. Гамаги лъедон унеб букІана. 19 Гьедин лъим эхеде бахана, зобалда гъоркь ругел бищунго рорхатал мугІрул гъорлъе щинкІизегІан. 20 Гьездасаги анцІила щуго натІалъ эхеде бахана лъим, ва мугІрулги лъадалъе тІерхьана.

21 Гьебмехалда ракьалда чІаго букІарабщинаб хвана: хІанчІиги, хІайваналги, ракьалдасан шурулел жалги ва киналго гІадамалги. 22 МагІарзухъан хІухьел цІалелщинал – ракъдаллъиялда рукІаралщинал — паналъана. 23 Киналго ракьалда рукІаралщинал гІадамалги, хІайваналги, цогидал рухІчІаголъабиги – кина-щиналго ракьалдаса тІагІана. ЧІаго хутІана гІицІго НухІги ва гьесда цадахъ гамида жанир рукІаралги.

24 Нусиялда кІикъоялда анцІго къоялъ гьоркьоса къотІичІо тІупан.


#### БетІер 8

1 Цинги Аллагьасда ракІалде щвана НухІги ва НухІида цадахъ гамида рукІарал рукъалъул хІайваналги гІалхул жанаваралги. Аллагьас ракьалде гьури битІана, ва лъим нахъе къана.

2 ТІупаналъул иццалги къун ана,

зобалазул рагьабиги къан ана,

цІадги къотІана.

3 Цинги лъим дагьа-дагьабккун ракьалдаса нахъе ине лъугьана.

Нусиялда кІикъоялда анцІабилеб къоялъ лъим гІодобе ккезе байбихьана. 4 Анкьабилеб моцІалъул анцІила анкьабилеб къоялъ гама Арараталъул цо тІогьалда аскІоб чІана. 5 ЛъагІалил анцІабилеб моцІ байбихьилалде, лъим дагьа-дагьабккун нахъе унеб букІана. АнцІабилеб моцІрол тІоцебесеб къоялъ мугІрузул тІогьал рихьизе лъугьана.

6 Гьелдаса хадубги кІикъого къо ана. Жинцаго гьабураб гордуги рагьун, 7 НухІица чІегІергъедо къватІибе биччана. Цин ун, цинги тІад буссун, боржанхъулеб букІана гьеб ракь бакъвазегІан.

8 Гьелдаго хадуб миккиги къватІибе биччана НухІица, ракьалдаса лъим лъугІун бугищали лъазе. 9 Амма миккиялда рещтІине бакІ батичІо, ва гьеб тІадбуссун бачІана, жеги тІолабго ракь лъадалъ тІерхьун батидал. КъватІибе квер бегьун гамида жанибе бачана НухІица микки. 10 Анкьго къоялдасан нахъеги къватІибе биччана гьес микки. 11 Къасиялдехун гьеб тІадбуссун бачІана. Гьале гьелъ кІалдиб ккун буго зайтуналъул гъотІол тІамах. Цинги НухІида бичІчІана ракьалдаса лъим лъугІун букІин. 12 Анкьгоги къоялъ яхІ гьабун, нахъеги боржине биччана гьес микки, – гьеб тІокІаб тІадбуссун бачІинчІо.

13 НухІил гІумруялъул анлънусиялда цоабилеб соналъ, лъагІалил тІоцебесеб моцІалъул тІоцебесеб къоялъ, гама рагьараб мехалъ, НухІида бихьана лъим ракьалдаса нахъе ун букІин.

14 КІиабилеб моцІалъул анкьабилеб къоялъ, ракь тІубанго бакъвараб мехалъ, 15 Аллагьас НухІида абуна:

16 – Дурго лъадиги, васалги, васазул лъудбиги рачун, гамидаса къватІиве лъугьа. 17 КъватІибе баче кинабго чІагоябщинабги: хІанчІиги, хІайваналги, ракьалдасан шурулел жалги. Биччанте гьез ракь цІезабизе, биччанте гьезул тІинчІ-къед цІикІкІине ва жалгоги гІемерлъизе.

18 Цинги НухІ васалгун, лъадигун ва васазул лъудбигун цадахъ гамидаса къватІиве лъугьана, 19 гьездаго хадур жанаварал, ракьалдасан шурулел жал ва хІанчІи – ракьалда рукІанщинал киналго тайпаби — цоялда хадур цоял къватІире рахъана.

20 НухІица бана БетІергьанасе къурбаналъе бакІ, киналго тайпабазул гьан хІалалал хІайваназдасанги хІанчІаздасанги цо-цо тІубанго бухІун къурбан гьабуна. 21 Къурбаналъе рухІарал хІайваназул ва хІанчІазул ракІ хІайран гьабулеб гьуинаб махІги сунтІулаго, БетІергьанас жиндаго абуна:

– ГІадамал сабаблъун ракьалъе нагІана кьеларо дица тІокІаб. ГІолохъанлъудасаго гьезул пикраби квешлъиялде руссарал ругониги, кинабго чІагоябщинаб тІокІаб тІагІинабиларо дица. 22 Дуниял паналъичІого бугебгІан заманалда гьоркьоса къотІиларо:

рекьиги лъилъиги,

цІоройги хинлъиги,

рииги хаселги,

къоги сордоги.


#### БетІер 9


Аллагьас НухІие гьабураб къотІи

1 НухІидаги гьесул васаздаги баркат лъун, Аллагьас абуна:

– ТІинчІ-къед цІикІкІинабун, гІемерлъизабун, гьаб ракь цІезабе нужеца. 2 Ракьалда ругел киналго жанаварал, зобалаздасан роржанхъулел киналго хІанчІи, киналго ракьалдасан шурулел жал, ралъадазда ругел киналго ччугІби нужедаса хІинкъизе ва нужеда цере сородизе риччанте: гьел нужер ихтияралде кьун руго. 3 Цебе нужее квание хер-чІахІалъул гІурччинлъи кьун букІараб гІадин, киналго хІайваналги нужее квание кьолел руго Дица. 4 Амма жеги би гъорлъ бугеб гьан кванаге, – бидулъ буго гьелъул чІаголъи.

5 Цинги нужер бидухъ – нужехъа гІумру бахъаралъухъ – Дицаги рецІел босила гьеб би гІодобе тІуралъухъ – гьеб жанавар букІаниги, яги жиндирго вац чІварав инсан вукІаниги.

6 Инсанасул би гІодобе тІуни,

бидуласул биги цогидас гІодобе тІела.

Инсан вижун вугелъулха Аллагьасул сураталда!

7 Лъимал цІикІкІинарун, гІемерлъизарун, гьаб ракь цІезабе нужеца.

8 Аллагьас НухІидаги гьесул васаздаги абуна:

9-10 – Дица нужее ва нужедаса лъугьине бугеб наслуялъе, ва гамидаса къватІибе лъугьанщинаб рухІчІаголъиялъе: хІанчІазе, хІайваназе ва жанаваразе – дуниялалъул киналго хІайваназе — къотІи гьабулеб буго. 11 Нужее дица къотІи гьабулеб буго:

гьанжеялдаса хадуб тІупаналъул лъадалъ гъанкъун, тІолабго чІагоябщинаб хвезе гьечІо,

тІокІаб киданиги тІупаналъ ракь чІунтизабиларо.

12 Аллагьас абуна:

– Киналго наслабазе абадиялъего дица нужее ва кинабго чІагоябщиналъеги гьабулеб бугеб къотІиялъул гІаламат гьале нужее: 13 Дица накІкІазда гьоркьоб бана чІорбутІалъул бутІ – нур. Гьеб букІине буго дида ва тІолабго гІаламалда гьоркьоб ккараб къотІиялъул гІаламат.

14 Ракьалда тІад дица накІкІал данде ракІарун, гьезда гьоркьоб нур лъугьанщинахъе 15 дида ракІалде щвела нужее ва тІолабго чІагоябщиналъеги гьабураб дирго къотІи, – тІолабго чІагоябщинаб паналъулеб тІупанги букІине гьечІо цинги. 16 НакІкІазда гьоркьоб нур лъугьина – гьеб бихьарабго дида ракІалде щвела дуниялалда кинабго чІагоябщиналъулгун гьабураб дирго абадияб къотІи.

17 Аллагьас НухІида абуна:

– Гьеб буго дуниялалда бугеб тІолабго чІагоябщиналъе дица гьабураб къотІиялъул гІаламат.


НухІил васал

18 Гамидаса къватІире лъугьана НухІил васал Сам, Хам ва Япас (Хам вуго КенагІанил эмен). 19 Лъабгоял рукІана гьел, ва гьездасан лъугьана дуниялалъул киналго халкъал.

20 НухІица ракь хІалтІизабуна; гьев вукІана тІоцебе цІибил гІезабурав чи. 21 Чагъирги гьекъон, НухІ мехтана ва тІад ретІелги гьечІого чадиралъув вегун вукІана. 22 Гьедин гІицІго вихьана гьев Хамида (КенагІанил инсуда) ва чадиралъуса къватІиве вачІун гьес вацазда бицана. 23 Гьебмехалда Самицаги Япасицаги гІабаби мугъалде рехана ва нахъаса-нахъе ун, инсул чадиралда жанире лъугьана. ТІаде гІаба рехун бахчана гьез гьесул гІицІаб черх. Жалго дорехун руссун чІана гьел, гьединлъидал инсул гІицІлъиги бихьичІо. 24 НухІ мехталидасаги макьидасаги вигьана, жиндирго гьитІинав васас гьабураб жо лъан, 25 гьес абуна:

– КенагІание нагІана насиблъана!

Жиндирго вацазул лагъзадерилги лагълъун вукІина гьев!

26 Цоги гьес абуна:

– ЦІоб гІатІидав вуго Самица гІибадат гьабулев БетІергьан Аллагь!

КенагІан вукІина вацазул лагълъун.

27 Биччанте Аллагьас цІикІкІинабизе Япасил мулк-ракь![8]

Япас вукІине виччанте Самил чадразухъ!

КенагІан вукІина Япасил лагълъун.

28 ТІупаналдаса хадубги НухІица бана жеги лъабнусиялда кІикъоялда анцІго сон. 29 Кинабниги ичІнусиялда кІикъоялда анцІго сон бараб мехалъ НухІ хвана.


#### БетІер 10


Халкъал лъугьараб куц

1 Гьале НухІил васазул – Самил, Хамил, Япасил – ва гьездасан лъугьараб наслуялъулги къиса.

ТІупаналдаса хадуб Самие, Хамие ва Япасие лъимал гьаруна.

2 Япасил васал:

Гомер, Магог, Мадай, Яван, Тубал, Мешек ва Тирас.

3 Гомерил васал:

Ашкеназ, Рипат ва Тогарма.

4 Яванил васал:

Элиша ва Таршиш, гьединго киттеялъул ва роданеялъул халкъал

5 (гьел чІана ралъдал рагІалда ругел ракьазда).

Гьединал рукІана гьезул ракьалги, тухумалги ва къавмалги, ва гьезул щибалъул букІана жиндирго мацІ.

6 Хамил васал:

Куш, Мисри, ПутІ ва КенагІан.

7 Кушил васал: Себа, ХІавила, Сабта, РагІама ва Сабтека.

РагІамал васал:

Шеба ва Дедан.

8 Кушил вукІана вас Намруд – дуниялалда тІоцевесев залим 9 ва БетІергьанасдасан гьунар щварав лъикІав чанахъан. (Гьелдасан бачІараб буго: «БетІергьанасдасан гьунар щварав лъикІав чанахъан Намруд гІадин» абураб кициги.) 10 ТІоцебе гьесул ханлъиялда гьоркьобе унаан Бабил, Урук ва Аккад; гьел киналго рукІана ШингІар улкаялда. 11 Гьеб улкаялдаса гьев ана Ашшур улкаялде. Гьениб гьес рана Нинувия, РехІобот-ГІир ва КалахІ шагьарал, 12 гьединго Нинувиялдаги КалахІалдаги гьоркьоб Ресен шагьарги (гьеб букІана тахшагьар).

13 Мисридасан лъугьана:

лудеял, гІанамеял, легьабеял, наптухІеял, патрусеял, 14 каслухІеял ва капториял (гьездасан лъугьана филистимал).

15 КенагІанидасан лъугьана: Сидон (тІоцеве гьавурав вас) ва Хетт, 16 гьединго евусеял, амореал, гиргашеял, 17 хІивеял, гІаркъеял, синеял, 18 арвадеял, цемареял ва хІаматеял.

Хадуб кенагІаназул къавмал киса-кирего тІиритІана: 19 Сидоналдаса бахъараб Гараралъул рахъалдехун – Газаялде щвезегІан ва Содомалъул, Гоморраялъул, Адмаялъул ва Цебоималъул рахъалдехун – ЛешагІалде щвезегІан — ракьал гьезухъ рукІана.

20 Гьединал руго Хамил наслуялъул гІадамал, гьезул мацІал, ракьал, тухумал ва къавмал.

21 Самилги рукІана лъимал. Гьев ккола Япасил кІудияв вац ва ГІеберил наслуялъул эмен.

22 Самил васал: ГІелам, Ашшур, Арпакшад, Луд ва Арам.

23 Арамил васал: ГІуц, ХІул, Гетер ва Маш.

24 Арпакшадил вас вукІана СалихІ, СалихІил вас ккола ГІебер. 25 ГІеберие гьавуна кІиго вас: гьеб заманалда ракьал рикьун рукІиндал цоясда цІар лъуна Пелег[9], цогидасда – ЙокътІан. 26 ЙокътІанил васал рукІана: Алмодад, Шелеп, ХІацармавет, ЯрахІ, 27 Гьадорам, Узал, Дикъла, 28 ГІобал, Абимаэл, Шеба, 29 Опир, ХІавила ва Йовав.

Гьел киналго руго ЙокътІанил васал, 30 гьезул ракьалги руго Мешаялдаса бахъараб бакъбаккудехун Сепаралъул мугІрузде щвезегІан.

31 Гьединал рукІана Самидасан лъугьарал наслаби, гьезул мацІал, ракьал, тухумал ва къавмал.

32 Гьединаб буго НухІил васазул хъизан-агьлу ва гьездасан лъугьарал халкъазул цІаразул силсилаги (тІупаналдаса хадуб гьездасан лъугьана дуниялалъул халкъал).


#### БетІер 11


Бабилалъул си

1 Доб заманаялда тІолабго дуниялалда букІана цого мацІ, цого лугъат. 2 Бакъбаккудасан рачІун, гІадамал щвана ШингІар улкаялъул авлахъазде ва гьенир чІана.

3 – ХІарщул кирпичал гьарун, бакун цІагун, гьел режила нилъеца, – ян абуна гьез цоцазда.

Цинги гьез байбихьана ганчІил бакІалда кирпич хІалтІизабизе, къадае хІарщул бакІалдаги нефталъул пицІ хІалтІизабизе.

4 – Зодиб цулеб сиги бугеб шагьар бала, – ян абуна гІадамаз. – Гьедин нилъеца машгьурлъизабила нилъерго цІар, ракьалда лъалкІ хутІичІого дуниялалда рикьа-риххун инчІого рукІине.

5 БетІергьан гІодове рещтІана, гІадамаз тІаделъун балеб бугеб шагьар ва си бихьизе. 6 Цинги БетІергьанас абуна:

– Халкъ цо буго, киназулго мацІги цо буго. Гьазул ишазул аваллъидалха гьаб. Сунда квер баниги – кинабго бажарулеб буго гьазухъа! 7 РачІа, гьезухъе ун, нижеца гьезул мацІ хис-хисизабила, гьел цоцазда ричІчІичІого рукІине!

8 Цинги БетІергьанас гьел тІолабго дунялалда рикь-рикьун ритІана – гьедин жидерго шагьар бан лъугІизабизеги кІвечІо гьезда. 9 (Гьединлъидал гьеб шагьаралда цІарги буго Бабил[10] – БетІергьанас дуниялалъул киналго гІадамазул мацІ бикь-бикьун хис-хисизабуна гьениб ва гьениса гІадамалги ритІана тІолабго ракьалъул батІи-батІиял бакІазде.)


Самидаса бахъараб Ибрамиде щвезегІан...

10 Гьале Самил ва гьесдасан лъугьараб наслуялъул хІакъалъулъ къиса.

ТІупаналдаса хадуб кІиго лъагІел индал, Самица нусго сон бараб мехалда, гьесие гьавуна вас Арпакшад. 11 Арпакшад гьавун хадубги Самица бана щунусго сон. Гьесул рукІана цогидал васалги ясалги.

12 Арпакшадица лъебералда щуго сон бараб мехалда, гьесие гьавуна вас СалихІ. 13 СалихІ гьавун хадубги Арпакшадица бана ункънусиялда лъабго сон. Гьесул рукІана цогидал васалги ясалги.

14 СалихІица лъеберго сон бараб мехалда, гьесие гьавуна вас ГІебер. 15 ГІебер гьавун хадубги СалихІица бана ункънусиялда лъабго сон. Гьесул рукІана цогидал васалги ясалги.

16 ГІеберица лъебералда ункъо сон бараб мехалда, гьесие гьавуна вас Пелег. 17 Пелег гьавун хадубги ГІеберица бана ункънусиялда лъеберго сон. Гьесул рукІана цогидал васалги ясалги.

18 Пелегица лъеберго сон бараб мехалда, гьесие гьавуна вас РегІу. 19 РегІу гьавун хадубги Пелегица бана кІинусиялда ичІго сон. Гьесул рукІана цогидал васалги ясалги.

20 РегІуца лъебералда кІиго сон бараб мехалда, гьесие гьавуна вас Серуг. 21 Серуг гьавун хадубги РегІуца бана кІинусиялда анкьго сон. Гьесул рукІана цогидал васалги ясалги.

22 Серугица лъеберго сон бараб мехалда, гьесие гьавуна вас НахІор. 23 НахІор гьавун хадубги Серугица бана кІинусго сон. Гьесул рукІана цогидал васалги ясалги.

24 НахІорица къоло ичІго сон бараб мехалда, гьесие гьавуна вас ТерахІ. 25 ТерахІ гьавун хадубги НахІорица бана нусиялда анцІила ичІго сон. Гьесул рукІана цогидал васалги ясалги.

26 ТерахІица лъабкъоялда анцІго сон бараб мехалда, гьесие гьаруна васал Ибрам (Абрам), НахІор ва Гьаран.

27 Гьале ТерахІил ва гьесдасан лъугьарал наслабазул къиса.

ТерахІие гьаруна васал Ибрам, НахІор ва Гьаран. Гьаранил вас вукІана ЛутІ. 28 Гьаран хвана эмен ТерахІ чІаго вугеб мехалдаго, жиндирго ватІаналда – халдеязул Ур абулеб бакІалда. 29 Ибрамицаги НахІорицаги руччаби рачана: Ибрамица ячана Сарай, НахІорица ячана Милка – Гьаранил яс. Гьаран ккола Милкалги Искалги эмен. 30 Сарай йикІана лъимер гьабуларей гІадан.

31 Халдеязул Ур рехун тун, жиндирго вас Ибрамги ва васасул вас (Гьаранил вас) ЛутІги вачун, нус Сарайги – Ибрамил лъадиги — ячун, ТерахІ КенагІаналъул ракьалдехун ана. ХІаран абулеб бакІалде щведал, гьенир чІана гьел. 32 Гьенив, кІинусиялда щуго соналъул гІумруялде вахараб мехалда, ТерахІ хвана.


#### БетІер 12


Ибрам авараглъун гьавуна

1 БетІергьанас Ибрамида абуна:

– Дурго улкаги, гІагарлъиги, инсул рукъги рехун тун, Дица бихьизабураб ракьалде а! 2 Дудасан дица лъугьинабила кІудияб халкъ, дуде баркат рещтІинабила ва дур цІарги кІодо гьабила: дудалъун гІадамазе баркат щвела!

3 Дуда баркат лъегиян абурасда дицаги баркат лъела!

Дуе нагІана кьурасе дицаги нагІана кьела!

Дудалъун баркат щвела дуниялалъул киналго халкъазе!

4 Цинги Ибрам, БетІергьанасул амруялда рекъон, сапаралъ вахъана. ЛутІги ана Ибрамида цадахъ. ХІаран рехун тун араб мехалда, Ибрамица бан букІана лъабкъоялда анцІила щуго сон. 5 Гьес цадахъ рачана жиндирго лъади Сарайги, вацасул вас ЛутІги, жиндаго данделъун букІараб боцІи-бечелъиги ва ХІараналда гьес росарал лагъзалги. Гьел киналгоги рачун гьев КенагІаналде ана.

КенагІаналде вачІиндал, 6 Ибрам ана Шекемалда аскІоб бугеб Морэ абулеб миккил гъотІохъе щвезегІан. Доб заманалда гьеб ракьалда рукІана КенагІаналъул гІадамал. 7 Амма Ибрамие загьирлъун, БетІергьанас абуна:

– Гьаб ракь дица дур наслабазе кьезе буго!

Цинги Ибрамица гьениб бана жиндие загьирлъарав БетІергьанасе къурбаналъе бакІ. 8 Гьелдаса хадув гьев ана Бетелалдаса бакъбаккудехун ругел мугІрузде, гьенир чадралги чІван чІана. Бетел букІана гьесдаса бакътІерхьудехун, ГІай букІана – бакъбаккудехун. Цинги гьениб къурбаналъе бакІги бан, БетІергьанасе гІибадат гьабуна. 9 Цинги Ибрам гьениса вахъун дагьа-дагьавккун Негебалъул рахъалдехун гочана.


Ибрам Мисриялде ана

10 Улкаялда ракъи тІибитІана – цІакъ кутакаб ракъи букІана гьеб, гьединлъидал гьев чІезе бакІ балагьун Мисриялдехун ине ккана. 11 Мисриялде гІагарлъараб мехалда, гьес Сарайида абуна:

– Дида лъала мун цІакъ берцинай гІадан йигейлъи. 12 Мисриялъул гІадамазда йихьарайго бичІчІила мун дир лъади йикІин, цинги гьез мун чІаго тела, дун чІвала! 13 Дуца гьезда абе мун дир яц йигилан, гьебмехалда, мун сабаблъун, гьел дидехун лъикІ рукІина ва дун чІвачІого тела!

14 Ибрам Мисриялде щвана, ва Мисриялъул гІадамазда бихьана Сарайил берцинлъи-гьайбатлъи. 15 Гьелъухъ ралагьун, рагьтІателаз пиргІавнасе беццана гьелъул берцинлъи-гьайбатлъи. Цинги гьез Сарай пиргІавнасухъе кІалгІаялде ячун ана. 16 Гьедин, Сарай сабаблъун Ибрамил иш лъикІлъана: гьесие щвана гІиги гІачиги, бихьинхІамулги цІухІамулги, лагъзалги гъаравашалги ва варанабиги. 17 Амма БетІергьанас пиргІавнасдеги гьесул гІагараздеги квешал унтаби рещтІинаруна, Ибрамил лъади гьес жиндиего ячиндал. 18 ПиргІавнас Ибрам тІаде ахІана ва гьесда абуна:

– Дуца дие гьабураб щиб? 19 Гьай дур лъади йикІин щай балъго гьабураб? Гьай яц йигилан щай абураб? Гьедин абидал гурищ дица гьай лъадилъун ячарай!

– Гьале дур лъади, гьайги ячун, нахъе а! – ян абуна пиргІавнас.

20 Цинги пиргІавнас амру гьабуна лъадиги ячун, жиндирго боцІи-бечелъигун Ибрам гьениса нахъе вачахъейилан.


#### БетІер 13


Ибрамги ЛутІги цоцаздаса ратІалъана

1 Мисриялдаса тІадвуссун, нахъеги Негебалде ана Ибрам, жиндирго лъадигун ва кинабго боцІи-бечелъигун цадахъ. Гьесда цадахъ ана ЛутІги. 2 Гьанже Ибрам цІакъ бечелъун вукІана: гІемераб боцІиги, гІарацги, меседги букІана гьесул. 3 Негебалдасаги дагьа-дагьавккун гочун, гьев тІадвуссана Бетелалде. Бетелалдаги ГІаялдаги гьоркьоб цебе жиндирго чадир чІван букІараб бакІалде, 4 кидаялиго цебе гьес, къурбаналъе бан букІараб бакІалде вачІун, БетІергьанасе гІибадат гьабизе лъугьана.

5 Ибрамида цадахъ гочарав ЛутІилги рукІана жиндирго боцІиги жиндирго чадралги. 6 Гьанже кІиязего гьеб ракь гІолеб букІинчІо: боцІи-бечелъи гІемерлъун, цадахъ чІезе бакІ къварилъана гьезие. 7 Ибрамилги ЛутІилги гІухьбузул дагІба-рагІи кколеб букІана (доб заманалда гьеб ракьалда рукІана кенагІаналги периззеялги). 8 Цинги Ибрамица ЛутІида абуна:

– РачІа нилъеца гьабилин нилъеда гьоркьоб ва дурги дирги гІухьбузда гьоркьоб кьал кколареб хІал: нилъ гІагарал чагІилъидалха! 9 Гьале кинабго ракь дуда цебе буго – рачІа нилъ ратІалъилин. Мун квегІиса ани, дун квараниса ина. Мун квараниса ани, дун квегІиса ина.

10 ЛутІида бихьана Иорданалъул Расалъи – тІубанго ЦогІаралде щвезегІан, БетІергьанасул ах гІадаб, Мисриялъул ракь гІадаб лъалъазе лъим гьарзаяб ракь бугеблъи (гьеб букІана жеги БетІергьанас Содомги Гоморраги чІунтизабилалде заман). 11 ЛутІица тІаса бищана Иорданалъул Расалъи ва бакъбаккудехун валагьун ана. Гьедин рикьана гьезул нухал: 12 Ибрам КенагІаналда чІана, ЛутІ Расалъиялъул шагьаразда аскІове ана. Содомалда гІагарлъухъ гочарулев вукІана гьев. 13 Содомалъул халкъ цІакъ квешал гІадамал рукІана, БетІергьанасда цере гІемерал мунагьал гьарулел рукІана гьез.

14 ЛутІги Ибрамги ратІалъараб мехалда, БетІергьанас Ибрамида абуна:

– Гьеб бакІалдасан бетІер борхун валагье мун шималалъул рахъалде ва къиблаялъул рахъалде. Мун валагье бакъбаккул рахъалде ва бакътІерхьул рахъалде. 15 Гьеб дуда бихьулебщинаб ракь дица абадиялъего дуеги дур наслабазеги кьолеб буго. 16 СалигІанги гІемерлъизарила дица дур наслаби:

ракьалда салул къатІраби рикІкІине бажарулеб бугони,

дур наслуялъул гІадамалги рикІкІине бажарила.

17 Гьанже а мун, дица дуего кьураб ракьалда тире, гІеблъухъеги халалъухъеги ун, хал гьабе гьелъухъ.

18 Цо бакІалдаса цоги бакІалде гочунаго, Ибрам щвана ХІеброналда гІагарлъухъ миккил гъутІби ругеб Мамре абулеб бакІалде ва гьенив чІана. Гьениб бана БетІергьанасе къурбаналъе бакІги.


#### БетІер 14


Ибрамица ЛутІ хвасар гьавуна

1 Гьеб заманалда ШингІаралъул хан Амрапел, Элласаралъул хан Ариок, ГІеламалъул хан КедорлагІомер ва Гоималъул хан ТидгІал 2 рагъулел рукІана Содомалъул хан БерагІида, Гоморраялъул хан БиршагІида, Адмаялъул хан Шинабида, Цебоималъул хан Шемеберида ва БелагІалъул (ЦогІар) ханасдаги данде. 3 Сиддималъул расалъиялде (Хвараб ралъад) киналго боялги ракІарун, доз гьазде гьужум гьабуна. 4 АнцІила кІиго соналъ гьал рукІана КедорлагІомерил лагълъиялда гъоркь. АнцІила лъабабилеб соналъ дандечІей гьабизе байбихьана, 5 анцІила ункъабилеб соналъин абуни, жиндир рахъккурал ханзабигун цадахъ КедорлагІомер гьазда тІаде кІанцІана. ГІаштерот-Карнаималда доз щущазаруна репаимал, Гьамалда – зузеял, Шава-Къирятаималда — эмеял 6 ва мугІрузда бугеб гьазул СегІир улкаялда, Эл-Параналда гІагарлъухъ, гІицІаб авлахъалъул рагІалда — хІореялги. 7 Гьениса тІадсверун дол рачІана Эн-Мишпаталде (Къадеш) ва ХІацецон-Тамаралда чІарал гІамалекъазулги амореязулги ракьал рахъана.

8 Содомалъул ханги, Гоморраялъул ханги, Адмаялъул ханги, Цебоималъул ханги ва БелагІалъул (ЦогІар) ханги дозда данде рахъана ва Сиддималъул расалъиялда дозда данде 9 – ГІеламалъул хан КедорлагІомерида, Гоималъул хан ТидгІалида, ШингІаралъул хан Амрапелида ва Элласаралъул хан Ариокида данде рагъде лъугьана. Ункъо хан вагъулев вукІана щугоясда данде. 10 Сиддималъул расалъиялда рукІана тІабигІияб пицІил цІурал гІемерал гвендал. Содомалъул ва Гоморраялъул ханзабазул рагъухъаби лъутун нахъе къалаго гьел гвендазулъ къан хутІана. ЧІаго хутІаралал мугІрузде лъутун ана. 11 Бергьенлъи босаразе давлаялъе щвана Содомалъул ва Гоморраялъул тІолабго бечелъи, тІолабго гьезул хазина-нахърател, ва гьел нахъе ана. 12 Гьез цадахъ вачун ана Содомалда яшав гьабун вукІарав Ибрамил вацасул вас ЛутІги ва гьесул кинабго боцІи-бечелъиги бахъана.

13 ЧІаго хутІараздасан цо чи вачІана Мамре-аморейил миккил гъутІби ругеб бакІалда чІун вукІарав Ибрам-жугьутІасухъе (Мамрел вацал Эшколилгун ва ГІанерилгун Ибрамил букІана къотІи-къаялъулаб бухьен). 14 Вацасул вас асирлъун вачун ун вукІин лъайдал, Ибрамица данде ракІарана жиндирго гІадамал – гьарураб къоялдаса нахъего гьесул мулклъиялда вукІарав лъабнусиялда анцІила микьго рагъде вахъине ярагьунев чи, ва ЛутІ хвасар гьавизе чабхъад рахъана. Даналда гІагарлъухъ 15 сардилъ гьес тушбаби сверун ккуна, гьел гъурана ва хутІаразда хадув лъугьана Дамаскалдаса шималалдехун бугеб ХІобаялде щвезегІан. 16 Гьес тушбабазухъа бахъана дозул кинабго давла, гьесул боцІи-бечелъигун, руччабигун ва асирзабигун цадахъ ЛутІги нахъе вачана.

17 КедорлагІомерида ва гьесул рахъккурал ханзабазда тІад бергьенлъиги босун, Ибрам нахъвуссун вачІунеб заманалда, Шаве расалъиялде (Ханасул расалъи) гьесда дандчІвазе вачІана Содомалъул хан.

18 БетІергьан Аллагьасе гІибадат гьабулев кашиш – Салималъул хан Малкицедекъги вачІана чедги чагъирги босун. Цинги гьебги Ибрамихъе кьун, дуда баркат лъегиян абуна:

19 Зобги ракьги бижарав

ТІадегІанав Аллагьасул баркат рещтІаги Ибрамиде!

20 Дур тушбаби дур хъатикье кьурав БетІергьан Аллагь

ТІадегІанав вуго!

Ибрамица Малкицедекъие кьуна тІолабго давлаялъул анцІил бутІа.

21 Содомалъул ханас Ибрамида абуна:

– Дир гІадамал нахъе кье, давла дуего те, – ян.

22 Ибрамица жаваб кьуна:

– Зобги ракьги бижарав, Аллагьасда – дир БетІергьанасда — цере кверал ккун гьедулев вуго 23 гьаб боцІи-бечелъиялдасан щибниги – цо кун-кваргицин, хьитал рухьунеб чІологицин — дица диего босиларилан. Дица бечелъизавунин Ибрамилан цо къоялъ дуца абизе бокьиларо. 24 Дие щибниги хІажат гьечІо, дир гІадамаз кванараб жо хутІизегІан. Дида цадахъ чабхъад рахъун рукІарал ГІанерица, Эшколица ва Мамреца босеян абе жидерго бутІа.


#### БетІер 15


Аллагьас Ибрамие къотІи гьабуна

1 Гьелдаса хадуб илгьам лъугьун, Ибрамида рагІана БетІергьанас гьадин абулеб:

– Мун хІинкъуге, Ибрам,

Дун дуе хъалхъан вуго,

Дуе цІакъго кІудияб шапакъат щвела.

2 Ибрамица абуна:

– Я дир Къудратав БетІергьан, щай дие дур шапакъаталги сайигъаталги, лъимерго лъугьинчІого хвезе вугев чиясе? Дир ирсилав ккола гьав Дамаскалдаса ЭлигІезер.

3 Дуца дир наслу лъугьинабичІелъул, дирго рукъалъул чи вукІина дир ирсилавлъунги! – ян абуна Ибрамица.

4 Цинги БетІергьанас гьадин абулеб рагІана Ибрамида:

– Гьев дур ирсилавлъун вукІине гьечІо:

дурго хьоналдасан лъугьина дуе ирсилав.

5 КъватІиве вачун, БетІергьанас Ибрамида абуна:

– Зодихъе валагьун цІваби рикІкІея:

гьел рикІкІине духъа бажариладай?

– Дур наслуялъул гІадамал гьедигІанги гІемер рукІина! – ян абуна БетІергьанас.

6 Ибрам БетІергьанасда божана, гьединлъидал БетІергьанас гьевги жиндие ритІухъав чилъун рикІкІана.

7 БетІергьанас Ибрамида абуна:

– Дун вуго, гьаб ракь дур мулклъун дуе кьезе, халдеязул Уралдаса мун гьаниве вачарав БетІергьан.

8 – Я дир Къудратав Аллагь! – ан абуна Ибрамица. – Гьаб ракь хІакълъунго дир букІин ритІухъ гьабулеб гІаламат кибха бугеб?

9 Цинги БетІергьанас абуна:

– Лъабго лъагІараб гІакаги, лъабго лъагІараб цІцІеги, лъабго лъагІараб куйги гьанире дида цере раче; рохьил миккиги миккидул тІинчІги раче гьанире.

10 Гьел хІайваналги гьенире рачун, кІихІи къотІун, цояб ракьхъен цогидалда дандбитІухъе лъуна Ибрамица. Амма хІанчІи кІихІи къотІичІо гьес. 11 Чудкал роржун рачІана, амма Ибрамица гьел нахъе къотІана. 12 Бакъ тІерхьунеб букІана. Ибрам вигьунаредухъ кьижун вукІана, хІинкъизарулеб кутакаб бецІлъукье ккана гьев.

13 БетІергьанас гьесда абуна:

– Дуда лъан букІа: ункънусго соналъ дур наслуялъул гІадамаз чияр ракьалда лагълъиялдаги зулмуялдаги гъоркь яшав гьабизе буго. 14 Амма гьел лагълъиялде ккезабураб халкъалъе дица диван къотІила: дур наслуялъул гІадамалги гьениса нахъе ина – гІемераб бечелъи босун ина гьез гьениса.

15 Мунги парахатго ина дурго умумузда аскІове,

хІурмат-къадру бугеб херлъиялде вахиндал ина хабалъе.

16 Дудасан лъугьараб наслуялъул ункъабилеб кьер бачІина гьанибе, амореязул мунагьазул гьир жеги букІине кколеб роцаде бахун гьечІелъулха.

17 Бакъ тІерхьана, бецІлъи рещтІана. Дол кІихІи къотІарал хІайваназул гьанада гьоркьосан рачІана тІорччода рекІараб цІадул кІкІуйдуца бацараб къоно ва канлъуе цІа бакараб чІорто рагІалда жемараб тІил.

18 Гьеб къоялъ БетІергьанас Ибрамие къотІи гьабуна:

– Дур наслуялъе Дица кьолеб буго Мисриялъул гІоралдаса бахъараб кІудияб Пурат гІурухъе щвезегІан бугеб гьаб ракь 19 – кенеязул, къениззеязул, къадмонеязул, 20 халдеязул, периззеязул, репаимазул, амореязул, кенагІаназул, гиргашеязул ва евусеязул тІолабго ракь.


#### БетІер 16


ИсмагІилги Гьажарги

1 Ибрамил лъади Сарае лъимер гьабулароан. Гьажарилан цІар бугей Мисриялдаса гъараваш йикІана гьелъул. 2 Сарайица Ибрамида абуна:

– БетІергьанас дие лъимер кьолеб гьечІо. Гьай дир гъараваш яче – гьалъ дие вас гьавизеги бегьула.

Ибрам Сарайихъ гІенеккана. 3 Гьелъ гьесухъе кьуна жиндирго гъараваш – Мисриялдаса Гьажар. Ибрам КенагІаналда чІун анцІго сон араб заман букІана гьеб. 4 Ибрам Гьажарида аскІов вегана, гьелъул ургьибе лъимер ккана. Гьебги лъан, жиндирго бетІергьаналда цее гІамалкІодолъун лъугьана Гьажар.

5 – Мун сабаблъун дун басралъулей йиго, – ян абуна Сарайица Ибрамида. – Дица дирго гъараваш дуда аскІой егизе йитІана, гьанже лъимер ургьибе ккедал, гьелъ дие гІамалкІодолъи гьабулеб буго. БетІергьанас диван къотІизе биччай нилъее.

6 – Дурго гъараваш дур ихтияралда йиго, – ян абуна Ибрамица. – Дуего бокьараб гьабе.

Цинги Сарайица Гьажар къварид гьаюлей йикІана, ахирги гьелда аскІоса лъутун иналде ккезаюна гьей. 7 ГІицІаб авлахъалда, Шуралде унеб нухда цо иццухъ БетІергьанасул малаикасда ятана Гьажар. 8 Гьес гьикъана:

– Я Сарайил гъараваш Гьажар, мун киса ячІуней йигей ва кие уней йигей? – абун.

Гьелъ жаваб кьуна:

– Дирго бетІергьан Сарайида аскІоса лъутун ячІуней йиго дун.

9 БетІергьанасул малаикас абуна:

– Дурго бетІергьаналда аскІое тІадйисса ва гьелъие мутІигІлъун чІа.

10 – Дица дур наслуялъул гІадамал рикІкІун хІал кІоларебгІан гІемерлъизе гьарила, – ян абуна малаикас.

11 – Дур ургьиб лъимер буго, – ян абуна БетІергьанасул малаикас. – Дуе вас гьавила. ИсмагІил[11] лъе дуца гьесда цІар, дуде бачІараб къварилъиялъул рахъалъ дур гьаракь БетІергьанасда рагІун бугелъул.

12 – ГІалхул хІама гІадав вас вукІина дур,

гьев киназдаго тІаделъила, киналго гьесдеги тІаделъила.

Вацазулгун кьалда ина гьесул гІумру.

13 Жиндехун кІалъарав гьев БетІергьанасда Гьажарица лъуна «Мун – Эл-Рои[12]» абураб цІар. Гьелъ абидал: «Дун йихьулев Аллагь дида вихьана».

14 (Гьединлъидал доб гъуялда цІар буго Беэр-ЛахІай-Рои. Гьеб буго Къадешалдаги Бередалдаги гьоркьоб.)

15 Гьажарица Ибрамие вас гьавуна. Гьажаридасан жиндие лъугьарав гьев васасда цІар ИсмагІил лъуна Ибрамица. 16 Гьеб заманалда Ибрагьимица бан букІана ункъоялда анлъго сон.


#### БетІер 17


КъотІиялъул гІаламатлъун букІина сунат

1 Ибрамица ункъоялда анцІила ичІго сон бараб мехалда, илгьам гьабун, БетІергьанас гьесда абуна:

– Дун вуго Сундуего ХІалкІолев Аллагь. Дир нухда хьваде, витІун хьваде! 2 Дица дуе къотІи гьабила ва дуе гІемерал наслабиги сайигъат гьарулел руго.

3 Ибрам гьенив кІалагъоркье речІчІана, цинги Аллагьас абуна:

4 – Дица дуе къотІи гьабулеб буго: мун вукІина гІемерал халкъазул эменлъун. 5 Дуда цІарги Ибрам букІинаро, Ибрагьим[13] букІина, Дица мун гІемерал халкъазул эменлъун гьавидал.

6 ГІемерлъизабила дица дур наслу:

дудасан лъугьина тІубарал халкъал,

дур наслу букІина ханзабилъунги!

7 Дица дуеги ва дур рукІинесел наслабазеги къотІи гьабила. Дур наслуялъул щибаб кьералъеги абадияб къотІи букІина гьеб: Дун вукІина дур Аллагьлъун ва дур наслабазул Аллагьлъун. 8 Дица дуе ва дур наслабазе кьезе буго мун гьанже апараглъун вугеб гьаб ракь – КенагІаналъул тІолабго ракь абадияб мулклъун кьезе буго дица гьезие ва дун гьезул Аллагьлъун вукІина.

9 Аллагьас Ибрагьимида абуна:

– Дуцаги тІубазабе Дие гьабураб къотІи, дудаса хадуб дур наслуялъул щибаб кьералъги тІубазабе. 10 Гьаб къотІи тІубазабе – биччанте дур киналго наслабазги гьеб тІубазабизе: нужер киналго бихьиназул сунат гьабизе ккола, 11 Дие гьабураб къотІиялъул гІаламатлъун букІине гьабе гьеб сунат.

12 Нужер чан кьер лъугьаниги, нужее гьавуравщинав васасе гьавун микьабилеб къоялъ сунат гьабизе тІадаб буго. Дур рокъов гьавуравги, дур хьоналдасан лъугьинчІев, амма цогидазухъа вичун восаравги батІалъи гьечІого – гьев кІиявгоги – 13 рокъов гьавуравги вичун восаравги – чара гьечІого сунат гьабурав вукІине ккола. Гьедин диргун гьабураб къотІиялъул, абадияб къотІиялъул мугьру-гІаламат букІина гьезул черхалда. 14 Сунат гьабичІевщинав – гІавраталъул рагІал къотІун рехичІевщинав бихьинчи жиндирго халкъалдаса ватІалъизавизе вуго, – диргун гьабураб къотІи гьес хвезабуралъухъ.

15 Цоги гьадин абуна Аллагьас Ибрагьимида:

– Гьанжеялдаса нахъе дур лъадиялда цІар Сарай гуреб, Саррат букІине буго[14].

16 Гьелда баркат лъун,

дица дуе кьелевха гьелдасан лъугьарав вас.

Гьелда баркат лъун,

гьелдаса лъугьинарила тІубарал халкъал.

Ва гьелъул наслуялъул гІадамал ханзабилъун рукІина.

17 Ибрагьим кІалагъоркье речІчІана, амма жанисанго гьелъул пикру гьабун, велъанхъана гьев, нусго сон барав херав чиясдаса лъимер лъугьунебищилан, ункъоялда анцІго сон барай Сарратица лъимер гьабулебищилан.

18 Цинги гьес Аллагьасда гьарана:

– ИсмагІилидагІаги лъегиха дур баркат!

19 Аллагьас абуна:

– Дур лъади Сарратица вас гьавила, дуца гьесие ИсхІакъ абун цІарги кьела. Дица гьесиеги гьесул наслабазеги къотІи гьабила – абадияб къотІи гьабила.

20 ИсмагІилил рахъалъ дур гьариги Дица къабул гьабуна: гьесда баркат лъела дица, гьесул наслуги тІинчІ-къед гІемераблъун лъугьинабила, гьесие гІемерал наслаби сайигъат гьарила. АнцІила кІиго цевехъан вахъина ИсмагІилидасан: кІудияб халкъалъул эменлъун лъугьина гьев.

21 Амма къотІи Дица гьабила цо лъагІалидасан гьабго заманалда Сарратица дуе гьавизе вугев ИсхІакъие.

22 Ибрагьимида гьединги абун, Аллагь гьесда аскІоса лъове ана.

23 Гьебго къоялъ гІавраталъул рагІал къотІун жиндирго вас ИсмагІилиеги, жиндасан лъугьарал киналго бихьиназеги, ричун росарал киналго лагъзадериеги – къавулъ ругелщинал киналго бихьиназе – сунат гьабуна Ибрагьимица. Аллагьас жиндие амру гьабунщинаб тІубазабуна гьес. 24 Ибрагьимица ункъоялда анцІила ичІго сон бан букІана жиндиего сунат гьабураб заманалда. 25 Гьесул вас ИсмагІилил букІана анцІила лъабго сон. 26 ЦохІо къоялъ сунат гьабуна Ибрагьимиеги, гьесул вас ИсмагІилиеги, 27 Ибрагьимил къавулъ рукІаралщинал бихьиназеги – гьесдасан лъугьараб хъизамалъул васазеги, гьединго цогидал къавмаздаса ричун росарал лагъзадериеги.


#### БетІер 18


Лъабго гьобол

1 Бакъ гьелегьараб къалъул гІужалда Мамрел миккил гъутІби ругеб бакІалда жиндирго чадиралъул рагьдухъ гІодов чІун вукІарав Ибрагьимихъе вачІана БетІергьан. 2-3 БетІер борхун валагьидал, Ибрагьимида вихьана лъабго чи. Гьезда данде вортун, ракьалда кІал цвизегІан гІодовеги къулун, гьес абуна:

– Я бетІерчІахъад, гурхІа дида! Дур лагъасда рещтІинчІого унге. 4 Нужер хІатІал чуризе лъимги хІадурила. Гьаб гъотІода гъоркь хІухьбахъизе чІа, 5 дица нужее чедги кьела, сапаралда нужер хІал дагьлъичІого букІине. Нужер лагълъун кколев дида тІаде рачІунлъидалха нуж ругел.

– ЛъикІ буго, – ян абуна гьез гьесда. – Дуца абухъе гьабе.

6 Чадиралда жаниве векерун ун, Ибрагьимица Сарратида абуна:

– Хехго гьанже къали-рикьи бищунго лъикІаб ханждалги буцун, чед беже.

7 Цинги гьев векерана жиндирго рехьед букІараб бакІалде, тІаса бищун кьарияб бечеги бачун, лагъасда лъазабуна, хехго гьебги хъун, гьан хІадуреян. 8 Ибрагьимица живго лъугьун гьалбадерида цебе лъуна тІорахьги, рахьги, бачил гьанги, ва гьел кванан рахъинегІан гъотІода гъоркь вахъун чІана.

9 – Дур лъади Саррат кий йигей? – ян гьикъана гьез Ибрагьимида.

– Гьаний чадиралъуй йиго, – ян жаваб кьуна гьес.

10 – ИчІго моцІидасан тІадвуссина дун гьаниве, – ян абуна гьоболас. – Гьебмехалда дур лъади Сарратил вас вукІине вуго.

Чадиралъул кІалтІа, гьесда нахъа чІун, гІенеккун йикІана Саррат. 11 Гьел кІиялго – Ибрагьимги Сарратги – рукІана церего гІолохъанлъиялдаса арал, херал чагІи. Руччабазул хІайиз бачІинги къотІун букІана Сарратил. 12 Жийго жиндиего елъанхъилаго, гьелъ пикру гьабуна: «Доб заман тІаса ана дидаса, бусадул лазаталги лъугІана, дир бетІергьанчиги херлъун вуго», – ян. 13 Амма БетІергьанас Ибрагьимида абуна:

– Щай дур лъади елъанхъулей йигей, жинца, херай гІадамалъ, лъимер кин гьабулебилан? 14 БетІергьанасда хІалкІолареб жо бугебищ? Дица абураб заманалда, ичІго моцІидасан, тІадвуссина Дун духъе, гьебмехалда Сарратил вас вукІине вуго.

15 – Дун елъанхъичІо, – ян гьереси бицана хІинкъарай Сарратица.

– Гьереси бицунге, – ян абуна гьес гьелда. – Мун елъанхъана.


Содомалда гурхІайилан гьардана Ибрагьим

16 Жидерго нухда ине тІаде рахъана гьел гІадамал. Цинги гъоре расалъуде, Содомалъул рахъалдехун ралагьун ана. Ибрагьим гьел тІоритІизе вахъараб мехалда, 17 БетІергьанас абуна:

– Дида ракІалда бугеб жо Ибрагьимидаса балъго гьабилищ дица? 18 Ибрагьимидасан лъугьине бугелъулха цІакъго кІудияб ва гучаб халкъ. Дуниялалъул киналго къавмазе баркатлъун лъугьине вугелъулха Ибрагьим. 19 БетІергьанасул нухдасан айилан – ритІухъго ва хІалалго хьвадейилан жиндирго лъималазеги ва жиндасан лъугьарал наслабазеги васият гьабизе тІаса вищана дица Ибрагьим. Гьебмехалда Дица – БетІергьанас тІубазабила Ибрагьимие рагІи кьун букІарабщинаб.

20-21 – Цинги БетІергьанас абуна:

– Содомалъул ва Гоморраялъул гІадамазул хІакъалъулъ кутакаб гьаракь рагІулеб буго дида, чІахІиял мунагьал гьарулел ругилан гьезда гІайиб чІван. Гьенир ругелал киналго мунагьалъукье ккун ругищали хал гьабизе гьезухъе рещтІина дун. Киналго ратичІого рукІинеги бегьулагури? Гьелъул хал гьабила.

22 Содомалъул рахъалдехун сверун ана гьел чагІи. БетІергьанасда цеве чІовухъе хутІана Ибрагьим. 23 Цинги, гьесда аскІовегІан ун, Ибрагьимица абуна:

– Квешлъи гьабулезда цадахъго вализабиги паналъизарилелищха дуца? 24 Нагагь гьеб шагьаралда ватани кІикъоялда анцІго вали, гьев кІикъоялда анцІгоясе гІологІаги гурхІел-цІоб гьабичІого, гьеб шагьар пасалъизабилебищха дуца? 25 Гьединаб жо дуца гьабуларелъулха! Квешлъи гьабулезда цадахъ вализабиги паналъизариларо, ритІараздеги тІекъаздеги цого жаза рещтІинабиларо. Гьединаб жо букІине рес гьечІо! ТІолабго дуниялалъул диванчияс ритІухъаб диван къотІиларищха?

26 Цинги БетІергьанас жаваб кьуна:

– Содомалда дида кІикъоялда анцІго вали ватани, гьезие гІоло дун гьеб шагьаралда гурхІила.

27 Гьебмехалда нахъеги Ибрагьимица абуна:

– Дун дуда цеве зарра вуго, хІур вуго, бугониги дир Къудратасдехун вуссун абизе хІинкъиларо: 28 кІикъоялда анцІго гІезе щуго камурав вали гьенив ватани, гьев щугояв камунилан дуца тІубараб шагьар пасалъизабилебищха?

Цинги БетІергьанас абуна:

– КІикъоялда щуго вали гьенив ватани, дица гьеб пасалъизабиларо.

29 Ибрагьимица нахъеги гьикъана:

– Нагагь кІикъого гурони вали гьенив ватичІони?

Цинги БетІергьанас жаваб кьуна:

– КІикъого ватаниги, пасалъизабиларо дица гьеб.

30 Ибрагьимица абуна:

– Дица абуралда ццин бахъунгеха дир Къудратасул: нагагь гьенив лъеберго гурони вали ватичІони?

Цинги БетІергьанас жаваб кьуна:

– Гьенив лъеберго вали ватани, гьеб шагьаралда дун гурхІила.

31 Ибрагьимица абуна:

– Дир Къудратасда гьикъизе хІинкъулев гьечІо: гьенив къого гурони вали ватичІони?

Цинги БетІергьанас жаваб кьуна:

– Къогоясе гІологи гурхІила.

32 Ибрагьимица абуна:

– Дир Къудратасул ццин бахъунгеха – ахирисеб суал кьолеб бугин: гьенив анцІго гурони вали ватичІони?

Цинги БетІергьанас жаваб кьуна:

– АнцІгоясе гІологи гурхІила.

33 Гьединги абун, БетІергьан гьесда аскІоса ана. Ибрагьимги рокъове тІадвуссана.


#### БетІер 19


Содомги Гоморраги паналъизабуна

1-2 КІиго малаик вачІана Содомалде. МаркІачІубер рукІкІунеб букІана. Шагьаралъул кавудахъ годекІанив гІодов чІун вукІана ЛутІ. Нухлулал рихьидал, тІаде вахъун гьезда данде ана гьев ва, гІодоб бетІер цвизегІан суждаги гьабун, абуна:

– Рилълъа, бетІерчІахъаял, дир бакІалде. ЛъикІаб гьоболлъи гьабила. ХІатІалги чурун, гьаниб сордоги бан, радал ине бегьила нужерго нухда.

– Рилълъинаро, – ян абуна гьез. – Гьанир къотІнорго чІун лъикІ ниж къаси.

3 Амма ЛутІ тІаса вичІичІелъул, гьел разилъана. Гьес гьел жиндирго рокъоре рачана, гьоболлъи гьабуна – панкъалги режун, кваназаруна. 4 Гьел бусада регун рахъиналдего, шагьаралъул гІадамаз – Содомалъул киналго бихьиназ, гІисиназги чІахІиязги, – ункъабго рахъалдасан сверун ккуна ЛутІил рукъ.

5 – Духъе сордо базе рачІарал гІадамал кир ругел? – абун ахІдана гьел. – Гьанире нижехъе кье гьел, гьездасан нижеца бусадул лазат босизе!

6 ЛутІ рагьде вачІана, жиндаго хадуб нуцІаги къан, 7 абуна:

– Те, вацал, гьеб иш! Гьабуге гьеб хъублъи. 8 Дир кІиго яс йиго, кІияйгоги ясгІадан – гьел кьела дица нужехъе. Нужеего бокьараб гьабе гьезие, амма дир къавулъе рачІун, дица цІунизе кколезда хъваге!

9 – ТІагІа цевеса! – ян абуна гьез гьесда. – Мун вуго чияр ракьалдаса вачІарав апараг, дуцайищ нижеда малъилеб щиб гьабилебали? Гьезиеялдасаги квешаб гьабила нижеца дуе!

Гьел ЛутІида тІаделъана ва нуцІа бекизе лъугьана, 10 амма къватІире раккун, ЛутІил гьалбадерица гьев жанивехун вехъерхъана, цинги нуцІаги рахана. 11 Рагьдухъе ракІарун рукІаралщинал, гІисиналги чІахІиялги, беццлъизаруна гьез – кигІан балагьаниги рукъалъул рагьу батулеб букІинчІо гьезда. 12 Цинги гьалбадерица ЛутІида абуна:

– Гьаб шагьаралда цоги щив вугев дур? Нус, васал, ясал – щивниги чи вугевищ? Киналго гьаниса нахъе раче: 13 нижеца гьаб шагьар пасалъизабизехъин буго! Гьаб шагьаралъул гІадамазул квешаб хъублъиялъул хІакъалъулъ кутакаб гьаракь рагІулеб буго БетІергьанасда, ва БетІергьанас ниж ритІун руго гьаб пасалъизабизе!

14 Жиндирго ясал абурал гІолохъабазда аскІове ун, ЛутІица абуна:

– Хехго гьаб шагьаралдаса нахъе а! БетІергьанас гьаб паналъизабизехъин буго!

Амма гьезда ккана ЛутІил махсара батилилан.

15 ХъахІлъи балеб букІана. Малаикзабаз ЛутІ гІедегІизавуна:

– Хехго гьанже дурго лъадиги ясалги рачун нахъе а! Гьаб шагьаралъе жаза гьабулеб мехалъ мунгоги паналъизе гурин!

16 Амма ЛутІ гІедегІулев вукІинчІо. Гьебмехалда, квералги ккун рачун ЛутІги, гьесул лъадиги ва кІияйго ясги малаикзабаз шагьаралдаса къватІире щвезаруна. БетІергьанас ЛутІида цІоб лъедалха!

17 – Нужго хвасарлъизе гІамал гьабе! – ян абуна малаикас ЛутІида. – Нахъехун ралагьуге! Гьаб Расалъиялдаги чІоге – мугІрузде лъута. Гурони – мунги пасалъила!

18 – Бажаруларо, дир Къудратав! – ан жаваб гьабуна ЛутІица. 19 – Дие, дурго лагъасе, лъикІлъи гьабулеб буго дуца! Дидехун дур гурхІел-цІобги кІудияб буго! Дуца дир гІумру хвасар гьабуна! Амма мугІрузде лъутизе дихъа бажаруларо – балагь дида хадуб гІунтІила, дунги пасалъила. 20 Доле доб гьитІинаб шагьар гІагардаго буго, дове щвезегІан векеризе кІвела дида. Дове векерила дун, доб гьитІинаб шагьар буго. Дова хвасарлъила!

21 – ЛъикІ буго, – ян абуна малаикас. – Дуе гІоло разилъулев вуго дун гьелда: дуца бицунеб бугеб гьеб гьитІинаб шагьар дица паналъизабиларо. 22 Гьа, гьанже хехго дове векере: мун дове щвезегІан дица щибго байбихьизе бегьуларин.

(Гьединлъидалин гьеб шагьаралда цІар ЦогІар бугеб.)[15]

23 Бакъ баккулеб гІужалда ЛутІ ЦогІаралде щвана. 24 Цинги БетІергьанас Содомалдеги Гоморраялдеги цІад гІадин зобалаздасан, БетІергьанасдасан чвахизабуна цІа рекІараб чІабатІ – 25 пасалъизабуна кІиябго шагьарги, тІолабго Расалъиги, киналго гІадамалги, ракьалда бижанщинабги. 26 ЛутІил лъади нахъйиссун ялагьана – гьебсагІатго цІамул хІубилъун лъугьана.

27 Радал хехго вахъун Ибрагьим ана БетІергьанасда цеве нолъ живго вахъун чІун вукІараб бакІалде. 28 Содомалдехунги, Гоморраялдехунги ва Расалъиялдехунги валагьидал, корохъ гІадин кІкІуйдуца бацун бихьана ракь.

29 Расалъиялъул шагьарал паналъизарулеб мехалъ,

БетІергьанасда Ибрагьим ракІалде щвана.

ЛутІ вукІарал шагьарал паналъизарулеб мехалъ,

Аллагьас ЛутІ пасалъиялдаса ворчІизавуна.


ЛутІги гьесул ясалги

30 ЦогІаралдаса вахъун, кІияйго ясги ячун, ЛутІ мугІрузде ана: ЦогІаралда чІезе хІинкъун вукІана гьев. Цо нохъода чІана гьел.

31 ЦІикІкІарай ясалъ гьитІиналда абуна:

– Эмен херлъулев вуго. ГІадаталда рекъон нилъеда цадахъ рукІине тІокІал бихьиналги гьечІо ракьалда. 32 Чагъир гьекъезе кьун, эменги мехтизавун, гьесда аскІор регун лъикІ нилъ. Нилъерго инсудасан ккараб бугониги, наслу нахъе хутІила!

33 Гьеб сордоялъ гьез эмен чогъроца мехтизавуна. ЦІикІкІарай яс ячІун гьесда аскІой егана, амма гьесда щибго лъачІо – кин гьей жинда аскІой егараялиги, кин нахъе араялиги. 34 Нахъисеб къоялъ гьелъ яцалда бицана:

– Нолъ дун инсуда аскІой егана. Чагъирги гьекъезе кьун, гьевги мехтизавун, яхъун мунги ега гьесда аскІой. Нилъерго инсудасан ккараб бугониги, наслу нахъе хутІила!

35 Цинги гьеб сордоялъги гьез инсуда чагъир гьекъезабуна. ЯчІун гьитІинай ясги егана гьесда аскІой. Амма гьесда щибго лъачІо – кин гьей жинда аскІой егараялиги, кин нахъе араялиги.

36 Гьедин ЛутІил кІияйго ясалъул ургьибе ккана жидерго инсудасан лъимер. 37 ЦІикІкІаралъе вас гьавуна, гьесда цІарги Моаб лъуна. Гьев вуго гьанжесел моабиял жиндасан лъугьарав эмен. 38 ГьитІиналъеги вас гьавуна, гьесда цІарги Бен-ГІамми лъуна. Гьев вуго гьанжесел аммониял жиндасан лъугьарав эмен.


#### БетІер 20


Ибрагьимги Абимелекги

1 Гьеб ракьалдаса къиблаялъул рахъалдехун бугеб Негебалде валагьун ун, Ибрагьим яшав гьабун чІана Къадешалдаги Шуралдаги гьоркьов, хадув гьев Гераралда чІана. 2 Саррат жиндир яц йигилан абуна гьес. Гьединлъидал Гераралъул хан Абимелекица Сарратида хадув чи витІана ва гьей жиндиего ячана. 3 Амма къаси макьилъ вачІун Аллагьас Абимелекида абуна:

– Гьей чІужу дуего ячани, мун хвезе вуго. Росасул лъади йиго гьей.

4 Абимелек жеги гьелда хъван вукІинчІо.

– Я дир Къудратав! – абун гьардана гьев. – Гьаб гІайиб-хатІа гьечІеб халкъ пасалъизабилебищха дуца? 5 Гьев чияс абуна дида гьай жиндир яц йигилан! Гьелъ жинцагоги абуна гьедин! Гьеб ишалъулъ дир намус бацІцІадаб буго, дир кверазги мунагь гьабичІо!

6 – БитІараб буго, – ян абуна Аллагьас макьилъ. – Дида лъала дур намус бацІцІадаб букІин. Гьединлъидалин дица мун гьелда хъвазе гьукъарав – Дида цебе дур мунагь ккечІого букІине. 7 Амма гьанже дуца гьей гІадан росасухъе нахъйиссинае. Гьев авараг вуго, гьес гьари-дугІа гьабила мун чІаго хутІагийилан. Дуда лъайха: гьей росасухъе нахъе кьечІони, мунги дур тІолабго наслу-тухумги паналъизе буго!

8 Радал Абимелекица жиндирго чукъа-рахьан данде ахІана ва гьезда бицана жиндаго рагІарабщинаб. Гьел киналго цІакъ хІинкъана. 9 Ибрагьимги жиндихъего ахІун, Абимелекица гьесда абуна:

– Дуца нижее гьабулеб бугеб щиб? Дица мун сундалъун къварид гьавурав, гьединаб гІасияб мунагьалде дунги дир тІолабго ханлъиги тІамизе ккани? Гьединаб жо гьабизе бегьуларо гури! 10 Щай дуца гьедин гьабураб? – ан гьикъана Абимелекица Ибрагьимида.

11 Ибрагьимица жаваб кьуна:

– Дида ракІалде ккана гьаб ракьалда гІадамал Аллагьасукьа хІинкъулел ратиларин ва лъади сабаблъун дун чІвалилан. 12 Гьелда тІадеги, хІакъикъаталдаги дир яц ккола, дир инсуе цогидай эбелалъ гьаюрай яс йигелъул. Цинги гьей дир лъадилъун лъугьана, 13 ва инсул рукъги рехун тун сапаралде вахъайилан Аллагьас дие амру гьабураб мехалъ, дица гьелда абуна: «Нилъ кире щваниги, дуца абе дун дур вац вугилан. Дун дуда божулелъулха!»

14 Абимелекица Ибрагьимие сайигъат гьаруна гІиги, гІачиги, лагъзалги, гъаравашалги, ва Сарратги нахъе кьун, 15 гьес абуна:

– Гьаб кинабго дир ракь дуда цебе буго: дуего бокьараб бакІалда чІа.

16 Сарратида гьес абуна:

– Дица дур вацасе кьолеб буго гІарцул азарго кесек. ГІагаразда цебе дица дур ракІ хвезабиялъухъ рецІалие ва намусги бацІцІалъизе кьолеб буго гьеб.

17 Ибрагьимица Аллагьасде гьари-дугІа гьабуна, ва Аллагьас Абимелекги, гьесул лъадиги, гъаравашалги сахлъизаруна: нахъеги лъимал гьаризе байбихьана гьез 18 (Ибрагьимил лъади Саррат сабаблъун гьеб мехалдалъагІан Абимелекил къавулъ ругел киналго руччаби лъимал гьарулареллъун лъугьинарун рукІана БетІергьанас).


#### БетІер 21


Ибрагьимие ИсхІакъ гьавуна

1 Жинцаго рагІи кьун букІараб къагІидаялъ, БетІергьанас Сарратида баркат лъуна: жинцаго кьураб рагІи БетІергьанас тІубазабуна.

2 Сарратил ургьибе лъимер бачІана, ва Аллагьас абураб болжал щварабго, херав Ибрагьимие гьелъ вас гьавуна. 3 Гьанжего гьанже Сарратица гьавурав васасда цІар ИсхІакъ лъуна Ибрагьимица, 4 ва гьавун микьабилеб къоялъ, Аллагьас амру гьабун букІараб къагІидаялъ, сунат гьабуна гьесие. 5 ИсхІакъ гьавураб мехалъ Ибрагьимица нусго сон бан букІана. 6 Гьебмехалда Сарратица абуна:

– Релъанхъизе бачІунеб иш гьабуна дие Аллагьас:

дир рахъалъ хабар рагІаравщинав чи велъанхъила[16].

7 Цинги гьелъ абуна:

– Гьесул Сарратица керен кьун лъимер хахизабилилан Ибрагьимида лъицаха абилеб букІараб? Гьале, хераб къоялъ, гьесие дица вас гьавуна!


Гьажарги ИсмагІилги нахъе гъуна

8 Лъимер кІудияб гІолеб букІана. Гьев карандаса тІураб къоялъ Ибрагьимица кІудияб бертин гьабуна.

9 Мисриялдаса Гьажарица Ибрагьимие гьавурав вас ИсхІакъгун васандулев вихьидал, 10 Сарратица Ибрагьимида абуна:

– Гьагъай гъараваш дуца гьелъул васгун цадахъ нахъе ячахъе гьаниса! Дир вас ИсхІакъида бащад дур ирсилавлъун вукІине гьечІо гьев гъаравашалъул вас!

11 Жиндирго васасул рахъалъ абурал гьел рагІаби рекІелъ хІунсана Ибрагьимида, 12 амма Аллагьас гьесда абуна:

– Я васасул, яги гъаравашалъул пикрабаз ракІ къварилъуге дур. Сарратица абураб гьабе, дур наслу ИсхІакъидасан лъугьинейин бугеб. 13 Амма гъаравашалъул васасдасанги дица тІубараб халкъ лъугьинабила. Гьевги дур лъимерлъидалха!

14 Нахъисеб къоялъ радал Ибрагьимица Гьажарихъе чедги лъадал цІураб рахълъенги кьуна, гьелъул мугъзада гьебги лъун, гьес абуна васги вачун нахъе айилан. Гьажар яхъун ана ва Беэр-ШебагІалъул гІицІаб авлахъалда свердулей хутІана гьей. 15 Рахълъеналъуб букІараб лъимги лъугІана. Лъимерги цо хъархъида гъоркь лъун, 16 доегІан ана гьей, гьев холев вихьизе бокьичІого. ЧІорбутІалъ речІчІулеб чІорил манзилалъ рикІкІаде ун, гІодой чІана ва гІек-гІекиялда гІодана. 17 Амма Аллагьасда рагІана лъимер гІодулеб, ва Аллагьасул малаикас зобалаздасан Гьажариде ахІана:

– Дуе щиб, Гьажар? Мун хІинкъуге! Дуца доба тараб лъимер гІодулеб гьаракь рагІана Аллагьасда. 18 Яхъун гьанже дурго лъимада аскІое а ва гьеб гІодобиччазабе. КІудияб халкъ лъугьинабила дица гьесдасан.

19 Аллагьас Гьажарида бихьизабуна гъуй бугеб бакІ. АскІое ун гьелъ рахълъен цІезабуна ва лъимадуе гьекъезе лъим кьуна.

20 Гьелдаса нахъе Аллагьас гьев вас рехун течІо. Гьев кІудияв гІуна, гІицІаб авлахъалда яшав гьабун чІана, чІорбутІалъ чан гьабизе ругьунлъана. 21 Паран абулеб авлахъалда гьев вугеб мехалъ, Мисриялдаса лъади ячана эбелалъ гьесие.


Беэр-ШебагІалда гьабураб къотІи

22 Гьеб заманалда жиндирго бодул цевехъан Пиколгун цадахъ вачІун, Абимелекица Ибрагьимида абуна:

– Дур кинабго кверрагъариялъулъ Аллагьас кумек гьабулеб буго дуе. 23 Гьанже мун гьеде, я дие, я дир лъималазе, я дир кинабго наслуялъе хиянат гьабиларилан, дуе дир рагІи хвечІеб гІадин, дие ва мун къабул гьавураб дир улкаялъе дур рагІиги хвеларилан!

24 Ибрагьим гьедана. 25 Амма гьес гІарз гьабуна Абимелекил гІадамаз жиндихъа гъуй нахъе бахъанилан.

26 – Гьеб лъица гьабурабали дида лъаларо, – ян абуна Абимелекица. – Дуца гьелъул рахъалъ щибго бицинчІогури. ТІоцебе рагІулеб буго дида гьеб.

27 Цинги Ибрагьимица Абимелекие сайигъат гьаруна гІиги гІачиги, ва гьесулгун гьудуллъиялъул къотІиги гьабуна. 28 Гьес анкьго чахъу батІа гьабидал, 29 Абимелекица гьикъана:

– Гьеб анкьабго чахъу дуца батІа гьабиялъе гІилла щиб? – абун.

30 – Гьаб гъуй дица бухъараб букІиналда мун разилъизе, гьелги раче дуего, – ян жаваб кьуна Ибрагьимица.

31 (Гьединлъидал гьез цоцазе гьа бараб къоялдаса нахъе гьеб бакІалда цІар лъуна Беэр-ШебагІ абун.)[17]

32 Гьедин гьеб Беэр-ШебагІалда гьез гьудуллъи-цолъиялъул къотІи гьабуна, цинги Абимелекги гьесул бодул цевехъан Пиколги рокъоре – филистимазул ракьалде – тІадруссун ана.

33 Ибрагьимица Беэр-ШебагІалда тамарискалъул гъветІ чІана ва Абадияв Аллагь – БетІергьанасде гьардон, дугІа гьабуна.

34 Гьелдаса хадубги гІезегІан заманаялъ яшав гьабуна Ибрагьимица филистимазул ракьалда.


#### БетІер 22


Аллагьас Ибрагьимил хІалбихьана

1 Цинги Аллагьас Ибрагьимил хІалбихьана.

– Ибрагьим! – ан абуна гьес.

– Я! – йилан данде жаваб гьабуна Ибрагьимица.

2 Цинги Аллагьас абуна:

– Гьев дурго вас, цохІо вугев дурго хирияв ИсхІакъги вачун, Мория абулеб ракьалде а. Гьениб дица бихьизабураб магІарда тІубанго вухІун дие къурбан гьаве дуца гьев.

3 Нахъисеб къоялъ радал цудунго вахъун Ибрагьимица хІама кьолона, кІиго рагьтІателги ИсхІакъги цадахъ вачун, къурбаналъе тІубанго гьев вухІизе цІулги бичІун, къватІиве вахъана – Аллагьас жинда абураб бакІалдехун валагьун. 4 Нухда вахъун лъабабилеб къоялъ рикІкІадасанго бихьана гьесда гьеб бакІ.

5 – Гьаб хІамил тІалаб гьабун гьанир чІа нуж, – ан абуна гьес рагьтІателазда. – Васги вачун дун Аллагьасе суждаялъе ина ва гьанире нахъруссина.

6 Къурбаналъе тІубанго вухІизе хІадурараб цІул гьес босун ИсхІакъил гъажилда лъуна. Цинги цІагІелги босана, нусги босана ва цевехун ана ИсхІакъги вачун.

7 – Дада! – ян ахІана ИсхІакъица Ибрагьимиде.

– Щиб, дир вас? – ан абуна Ибрагьимица.

Васас гьикъана:

– Нилъехъ цІагІелги буго, цІулги буго, къурбаналъе тІубанго бухІизе кьегІер кибха бугеб?

8 – Аллагьас бихьизабила, дир вас, къурбаналъе тІубанго бухІизе кьегІер киб бугебали! – ян абуна Ибрагьимица.

Жеги церехун ана гьел кІиялго цадахъ.

9 Аллагьас жинда абун букІараб бакІалде щведал, Ибрагьимица къурбаналъе бакІ къачІана, гьениб цІул рекъезабуна. Гьес ИсхІакъ вухьана ва къурбаналъе къачІараб бакІалда цІулада тІад гьевги лъун, 10 нус кодобе босана – вас хъвезе. 11 Гьебмехалда зобалаздасан БетІергьанасул малаикас гьесде ахІана:

– Ибрагьим! Ибрагьим! – абун.

– Я! – йилан жаваб кьуна гьес.

12 – Гьесде квер борхуге дуца, – ян абуна малаикас. – Щибго гьабуге гьесие! Гьанже дида лъала мун Аллагьасукьа хІинкъулевлъи. ЦохІо вугев дурго вас гьесие кьезе барахщичІо мун!

13 Цинги бетІер борхидал, Ибрагьимида бихьана гьениб хъархъазулъ лълъурдулги къан бугеб куй. АскІове ун, гьес куй цебе бачана ва васасул бакІалда къурбаналъе тІолабго бухІизе гьеб хъуна.

14 Гьеб иш ккараб бакІалда цІар Ягьве-Ире абун лъуна Ибрагьимица.

(Гьелдасан бачІараб буго: «БетІергьанас магІарда бихьизабила», – ян абиги[18].)

15 Зобалаздасан кІиабизеги БетІергьанасул малаикас Ибрагьимиде ахІана:

– БетІергьанас абулеб буго:

16 Дирго ЦІаралдалъун гьедулев вуго –

дуца гьеб гьедин гьабидал,

цохІо вугев вас кьезе барахщичІелъул,

17 дица дуде баркат рещтІинабила!

Дица дуе наслаби кьела,

зодихъ цІвабигІан гІемер,

ралъдал рагІалда салигІан гІемер.

Ва дур наслабазда цере жалго рагьун ина

тушбабазул каваби.

18 Дуниялалъул киналго халкъазе баркатлъун лъугьина гьел, мун дихъ гІенеккидал.

19 РагьтІателал тун рукІараб бакІалде тІадвуссана Ибрагьим ва гьезда цадахъ Беэр-ШебагІалде ана – гьенив Беэр-ШебагІалда яшав гьабун чІана.


НахІорил васал

20 Цо заманаялдасан Ибрагьимида бицана гьесул вац НахІорил лъади Милкаца васал гьарунин: 21 ГІуц (тІоцевесев вас), гьесул вац Бузги, Къемуэлаги (гьев ккола Арамил эмен), 22 Кеседги, ХІазоги, Пилдашги, Идлапги ва Бетуэлги.

23 Бетуэлие гьаюна яс Ребекъа.

Гьел руго Ибрагьимил вац НахІорие Милкаца гьавурав микьавго вас. 24 Гьезда тІадеги, Реума абун цІар бугей НахІорил гъаравашалъ гьесие гьаруна ТІебахІ, ГахІам, ТахІаш ва МагІака.


#### БетІер 23


Саррат хвана

1 Сарратица дуниялалда бана нусиялда къоло анкьго сон. 2 Гьей хвана Къирят-АрбагІалда (ХІеброн), кенагІаназул ракьалда. Гьениве вачІун Сарратихъ магІу тІуна Ибрагьимица, гьелъул жаназаялде къулун гІек-гІекиялда гІодулаго. 3 Цинги хварай лъадуда аскІоса нахъе ун, гьес хеттазда абуна:

4 – Дун гьаб ракьалъул чи гуро, гочун вачІарав апараг вуго. Гьай хварай лъади юкъизе бакІ кье дие.

5-6 – Вай, бетІерчІахъад! Мун вуго къудратав, къо-асс бугев чи, – ян абуна хеттаз. – Нижер бищунго лъикІал хабзалалъ юкъе дурго лъади: бокьарав чияс изну кьела дуе жиндирго тухумалъул хабзалалъ гьелъие бакІ гьабизе.

7 Гьеб ракьалъул гІадамазе – хеттазе – бетІерги къулун, 8 Ибрагьимица абуна:

– Дир хварай лъади гьаний юкъизе нужер изну бугеб батани, дие лъикІлъи гьабун, ЦохІарил вас ГІепронида гьаре 9 гьесул Макпела хурул рагІалда бугеб нохъо бичун кьейилан. Нужги нугІзаллъун рукІаго дица гьеб хабалазе босила, букІине кколеб багьаялда гІарацги кьун.

10 Хеттазда гьоркьов гІодов чІун вукІарав ГІепроница гьадин абулеб рагІана гьебмехалда шагьаралъул кавудухъе годекІанире ракІарарал хеттазда:

11 – Бичун кьеларо, бетІерчІахъад. Дие лъикІлъи гьабун, гьеб хурги нохъоги дуего сайигъаталъе босе дихъа. Гьал дир ракьцоязда цебесан дица гьеб хур дуе сайигъат гьабулеб буго гьений дурго хварай лъади юкъизе.

12 Гьеб ракьалъул гІадамазе бетІерги къулун, 13 Ибрагьимица киназдаго рагІун жаваб кьуна ГІепроние:

– Дие лъикІлъи гьабун дуца гІарац босе дир хварай лъади юкъизе кьолеб бугеб хурухъ.

14-15 – ЛъикІ буго, бетІерчІахъад! – ан абуна ГІепроница. – Дие лъикІлъи гьабун дуца босулеб бугеб гьеб хурул багьа буго гІарцул ункънусго кесек. Гьеб кІудияб багьайищха бугеб нилъеда гьоркьоб, хварай лъади юкъизе босулеб бугеб хурухъ?

16 ГІепроница абураб багьаялда рекъана Ибрагьим ва, хетталги нугІлъиялъе чІезарун, гьес бихьизабураб къадаралда базаргабазда гьоркьоб билълъанхъараб бакІлъиялъул ункънусго кесек гІарцул кьуна гьесие. 17-18 Гьедин Мамреялда аскІоб Макпела хурулги, гьелдаго цадахъ нохъодулги ва гьеб хурир ругелщинал гъутІбузулги бетІергьанлъун вахъана Ибрагьим. Гьелъие нугІзаллъунги рукІана шагьаралъул кавудухъе годекІанире ракІарарал хеттал.

19 Цинги Ибрагьимица жиндирго лъади Саррат юкъана Мамреялда (гьанже гьелда ХІебронилан абула) гІагарлъухъ Макпелал хуриб бугеб нохъода, кенагІаназул ракьалда. 20 Гьеб хурги нохъоги хабзалазе тезе хеттазухъан Ибрагьимил бетІергьанлъиялде бачІана.


#### БетІер 24


ИсхІакъги Ребекъаги

1 Ибрагьим гьанже цІакъго херлъун вукІана. Ва сундулъго БетІергьанасул баркатги насиблъун букІана гьесие.

2-3 Цинги Ибрагьимица жиндирго кІудияв лагъасда – рукъалъул ишги магІишатги тІадкъарав чиясда – абуна:

– Гьаб дир мачІалда кверги лъун[19], зобалазул Аллагьлъун ва ракьалъул Аллагьлъун кколев БетІергьанасул цІар рехсон гьеде мун, дуца гьав дир васасе гьаб ракьалдаса яс – кенагІаназул гІадан – ячинарилан. 4 Мун а дир улкаялде, дир гІагарал чагІазухъе ва гьениса яче ИсхІакъие лъади.

5 Лагъас гьикъана:

– Дида цадахъ гьание, гьаб ракьалде ячІине дояса ясалъе бокьичІони, щиб гьабилеб? Гьебмехалда дица дур вас доб мун нахъе гочараб улкаялде щвезавизе кколевищ? – ан.

6 – Ворегиха щвезавуге! – ян жаваб кьуна гьесие Ибрагьимица. – Дир вас дове вачунге дуца! 7 Дирго инсул рукъги рехун тун, дун чияр ракьалде вачарав БетІергьан – Зобалазул Аллагь – дунгун кІалъана ва гьев гьедана гьаб ракь дир наслуялъе кьелилан. Гьес жинцаго витІила жиндирго малаик дуда цеве-цеве, дир васасе лъадиги ячун вачІине дуе кумекалъе. 8 Дуда цадахъ ячІине ясалъе бокьичІони, дур гьедиялдаса мун хвасарлъула, амма дир вас дуца дове вачунге!

9 Жиндирго бетІергьанасул мачІалда кверги лъун, гьа гьедана гьев лагъас гьедин гьабилилан. 10 Цинги жиндирго бетІергьанасул варанабазда гьоркьоса анцІго вараниги бачун, хири-хириял сайигъаталги росун гьев сапаралде вахъана Арам-Нагьараималде, НахІор вугеб шагьаралде.

11 МаркІачІубер рукІкІун букІана шагьаралда гІагарлъухъ гъуялда аскІор гьес жиндирго варанаби чІезарураб мехалда. Гьеб букІана шагьаралдаса къватІире рахъун ясал лъадаре рачІунеб гІуж. 12 Цинги Ибрагьимил лагъас абуна:

– Я БетІергьан – дир бетІергьан Ибрагьимил Аллагь! Жакъа дуца дие икъбал насиб гьабе, дир бетІергьанасе кьураб рагІи тІубазабе! 13 Гьале дун гьанив гъуялда аскІов, шагьаралдаса ясал лъадаре рачІунеб бакІалда, вахъун чІун вуго. 14 Дица ясалда абила дур гІертІиниса лъим гьекъезе кьейилан. Цинги гьелъ жаваб кьела: «Гьекъе. Дур варанабиги гьекъезарила дица». Гьелдалъун лъазабе дида дуца дурго лагъ ИсхІакъие бахІарай тІаса йищараблъи. Гьебмехалда дида лъала дир бетІергьанасе кьураб рагІи дуца хвезабичІолъи!

15 Гьел рагІаби кІалдиса къватІире рачІиналде, гІеретІги гъажилда бан, аскІое ячІана Милкал ва Ибрагьимил вац НахІорил васасул – Бетуэлил – яс Ребекъа. 16 Гьей йикІана цІакъ берцинай ясгІадан – бихьинчи жеги гьелда хъван вукІинчІо. Гъуялъуе лъугьун, гІеретІ цІуна гьелъ. Гьей нахъйиссун унаго, 17 хадув векерун, Ибрагьимил лагъас абуна:

– Дур гІертІиниса лъим гьекъезе кье! – ян.

18 – Гьекъе, бетІерчІахъад, – ан жаваб кьуна гьелъ.

ГъобсагІатго гъажилдаса гІеретІги бахъун, Ибрагьимил лагъасе лъим кьуна. 19 Цинги гьелъ абуна:

– ГьабсагІат дица дур варанабазеги баччила лъим, гІорцІизегІан гьекъезе.

20 БоцІи гьекъезе лъураб росонибе хехго гІеретІги чІехьон, нахъеги гъуялъухъе екерана гьей – гьедин лъим баччана киналго варанаби гІорцІизегІан гьекъезе. 21 ВуцІцІун чІун гьелъухъ валагьун вукІана лагъ, Аллагьас гьесул сапаралда баркат лъун букІиналда ракІчІезегІан. 22 Варанаби гьекъон рахъараб мехалда, гьес гьелъие кьуна магІарзукъалазда балеб, бащдаб шекелалъул[20] бакІлъи бугеб меседил кІиликІги гІарцул анцІго кесекалъул бакІлъи бугеб кІиго курхьенги. 23 Гьес гьелда гьикъана:

– Мун лъил яс кколей? Дур инсул къайи-свериялда нижее сордо базе бакІ гьечІебищ? – абун.

24 Гьелъ жаваб кьуна:

– Милкалги НахІорилги васасул – Бетуэлил – яс йиго дун.

25 Цинги тІаде жубана:

– Нижер гІемераб наккуги буго варанаби тІад регизе, гьезие кьезе кІалцІи-херги буго. Нужее сордо базе бакІги букІина.

26-27 Цинги БетІергьанасе сужда гьабун, Ибрагьимил лагъас абуна:

– ЦІоб гІатІидав ва рагІи холарев вуго дир бетІергьанасул – Ибрагьимил – БетІергьан Аллагь, гьес дир бетІергьан рехун течІо! БетІергьанас дун битІахъе вачана дир бетІергьанасул гІагарал чагІазул рокъове!

28 Рокъое екерун ун, Ребекъаца эбелалда ва рукъалъул агьлуялда бицана ккара-таралъул хІакъалъулъ. 29-30 Лабан абун цІар бугев гьелъул вац гъуялъухъе векерана гьев нухлуласухъе. Яцалъул кІиликІги курхьабиги рихьидал ва гьес Ребекъада бицарабги рагІидал, Лабание бокьана гьесда аскІове ине. Лагъ жиндирго варанабигун жеги гъуялда аскІовго чІун вукІана. 31 Гьесда Лабаница абуна:

– ЛъикІ щварав, дуда БетІергьанасул баркат лъеяв! Гьанив вахъун чІун щибулев мун? Доба дуе рукъги къачІан буго, дур варанабазе бакІги къачІан буго.

32 Ибрагьимил лагъ гьес абураб бакІалде ана, Лабаница варанабаздаса къайи бахъана, гьезие наккуги кІалцІи-херги бачІана. Гьесги цадахъ рукІаразги хІатІал чуризе лъимги бачІана. 33 Ибрагьимил лагъасда цебеги квен лъуна, амма гьес абуна:

– Гьаниве щай витІаравали бицун бахъинегІан кваналаро дун.

– Бице, – ян абуна гьесда Лабаница.

34 Гьанже гьас бицине байбихьана:

– Дун вуго Ибрагьимил лагъ. 35 БетІергьанас кІудияб баркат лъун буго дир бетІергьанасда ва гьесие кьун буго гІемераб бечелъи: гІиги, гІачиги, гІарацги, меседги, лагъзалги, гъаравашалги, варанабиги, хІамулги. 36 Дир бетІергьанасул лъади Сарратица гьесие херлъараб мехалъ вас гьавуна. Жиндирго бугебщинаб хазина-бечелъи дир бетІергьанас васасе кьуна. 37 Дир бетІергьанас дун гьедизавуна, дица гьесул васасе гьеб ракьалдаса яс, кенагІаназул гІадан ячинарилан 38 ва гьесул ватІаналде, гьесул гІагарлъиялъухъе ун, гьениса гьесул васасе бахІарайги ячун вачІинилан.

39 Дица дирго бетІергьанасда гьикъана, гьениса яс дида цадахъ ячІинчІони щиб гьабилебан. 40 Гьес дие жаваб кьуна: «Жиндир нухда дун хьвадулев БетІергьанас жинцаго витІила дуда цадахъ жиндирго малаик ва гьес дур сапаралдаги баркат лъезабила, дир тухумалдаса, дир инсул кьолбодаса ясги дир васасе ячун мун вачІине. 41 Мун дир гІагарал чагІазухъе щванани, ва гьез дуда цадахъ яс йитІизе инкарги гьабунани, мун гьеб дурго гьаялдаса хвасарлъула».

42 Цинги, жакъа гъуялда аскІове щведал, дица абуна: «Я БетІергьан, гьадав дир бетІергьан Ибрагьимил Аллагь, дир гьаб сапаралда баркат лъезе дуе бокьун батани, 43 гьале дун гьаб гъуялда аскІов вахъун чІун вуго. Лъадал гІеретІ цІезе гьание яс ячІараб мехалда, дица гьелда абила дур гІертІиниса лъим гьекъезе кьейилан. 44 Гьелъ дие жаваб кьунани: «Гьекъе. Дур варанабазеги баччила дица лъим», – абун, гьелъул магІна букІина БетІергьанас гьей яс тІаса йищун йикІин дир бетІергьанасул васасе лъадилъун ячине.

45 Гьединаб пикру гьабун бахъиналдего, гъажилда гІеретІги лъун ячІана Ребекъа, гъуялъухъе рещтІун, лъадал цІолей йикІана гьей. Гьекъезе лъим кьейилан гьарана дица гьелда. 46 «Гьекъе, – ян абуна гьелъ гъобсагІат гъажилдаса босун гІеретІги дихъе кьун. – Дур варанабазеги кьела дица лъим». Дица лъим гьекъана, цинги дир варанабазеги баччана гьелъ лъим. 47 Мун лъил ясилан гьикъидал, гьелъ жаваб кьуна: «Милкалги НахІорилги васасул – Бетуэлил – яс йиго», – ян. Гьебмехалда дица гьелъул магІарзукъалазда кІиликІ бана ва кверазда курхьабиги ххуна. 48 Цинги БетІергьанасе дица сужда гьабуна. Ва БетІергьанасе – дир бетІергьан Ибрагьимил Алагьасе – рецц гьабуна, дир бетІергьанасул васасе бахІарайлъун дир бетІергьанасул кьолбодаса яс ячине гьес дун битІахъе гьаниве тІовитІидал. 49 Гьанже нужеца щиб абилеб? Нужее бокьиларищ дир бетІергьанасул гьари тІубазабизе? Дица щиб гьабилебали лъазе жаваб кьеха гьанже нужеца.

50 Лабаницаги Бетуэлицаги жаваб кьуна:

– БетІергьанасул хІалтІи буго гьеб: я разиял ругилан, яги гьечІилан абизе бакІ гьечІо нижее. 51 Гьале Ребекъа – яче гьей дудаго цадахъ. БетІергьанас хъвавухъе лъугьине биччанте гьеб иш ва дур бетІергьанасул васас гьейги лъадилъун ячине йиччанте.

52 Гьеб рагІидал, Ибрагьимил лагъ БетІергьанасда цеве кІалагъоркье речІчІана. 53 Цинги гьес къватІире рахъана Ребекъае ритІарал меседилги гІарцулги тІагІелал, ретІел-кун, гьединго гьелъул вацасеги эбелалъеги ритІарал хириял сайигъатал. 54 Гьелдаса хадуб гьевги гьесда цадахъ рукІаралги кванана, гьекъана ва кьижизе регана. Радалго вахъун Ибрагьимил лагъас абуна:

– Дирго бетІергьанасда аскІове тІадвуссине изну кье дие, – ян.

55 Ребекъал вацасги эбелалъги абуна:

– Цоги анцІго къоялъги гьей нижеда аскІой те. Цинги а гьейги ячун.

56 – Дун гьанив кватІизавуге, – ян абуна Ибрагьимил лагъас. – БетІергьанас дир сапаралда баркат лъун бугелъул, виччанте дун дирго бетІергьанасухъе нахъвуссине!

57 – Дой ахІила, – ян абуна гьез. – Долъ жинцаго гьабизе те хІукму.

58 Гьение ахІун, гьез Ребекъада гьикъана:

– Гьав чиясда цадахъ инейищ мун? – абун.

Инилан абуна гьелъ.

59 Гьебмехалда Ребекъаеги, гьелъул рахьдал эбелалъеги, Ибрагьимил лагъасеги ва гьесда цадахъ рукІаразеги къолъикІ гьабулаго, 60 Ребекъада баркат лъегиян гьадинал рагІаби абуна гьез:

– Дур наслуялъул гІадамал гІемерлъаги, яцако,

аза-азар, анцІаза-азар чи гІеги гьезул!

Дур лъималазда цере жалго рагьун аги

тушбабазул каваби!

61 Ребекъаги гьелъул гъаравашалги варанабазда рекІана ва Ибрагьимил лагъасда хаду-хадур къватІире рахъана. Гьедин Ребекъаги ячун рокъове къокъана гьев.

62 ИсхІакъ гьеб къоялъ Беэр-ЛахІай-Роиялдаса (доб заманалда гьев Негебалда яшав гьабун вукІана) тІадвуссун вачІун вукІана. 63 МаркІачІумехалъ гьев магъилъе ана, валагьарасда бихьана варанабазул къапила бачІунеб. 64 Ребекъадаги вихьана ИсхІакъ. Вараниялдаса рещтІун, 65 гьелъ Ибрагьимил лагъасда гьикъана:

– Нилъеда данде вачІунев вугев гьадав чи щив? – абун.

– Гьев дир бетІергьан вуго, – ян абуна лагъас.

Гьебмехалда Ребекъаца босун чадраялъ гьумер бахчана.

66 Жиндирго сапаралъул хІакъалъулъ лагъас ИсхІакъие хабар бицана. 67 ИсхІакъица Ребекъа ячана жиндирго эбел Сарратил букІараб чадиралъуе ва Ребекъа гьесул лъадилъун лъугьана. ИсхІакъие Ребекъа йокьана ва хварай эбелалъухъ рухІел гІодобцана.


#### БетІер 25


Ибрагьим хвана

1 Ибрагьимица цоги лъади ячана, КъетІура абурай цІияй лъадуца гьесие 2 гьаруна васал Зимран, Йокъшан, Медан, Мадян, Ишбакъ ва ШуахІ. 3 Йокъшание гьаруна Шеба ва Дедан. Деданил наслуялъул ккола ашшураял, летІушеял ва леуммеял. 4 Мадянил васал ккола: ГІепа, ГІепер, ХІанок, Абида ва ЭлдагІа. Гьел киналго руго КъетІурал наслуялъул.

5 Жиндирго букІанщинаб боцІи-бечелъи Ибрагьимица ИсхІакъие кьуна. 6 Гъаравашаз гьарурал васал, бечедал сайигъаталги кьун, живго чІаго вугеб мехалдаго Ибрагьимица бакъбаккудехун ругел ракьазде ритІана, ИсхІакъидаса рикІкІад гьарун.

7 Ибрагьимица кинабниги нусиялда лъабкъоялда анцІила щуго сон бана.

8 ЦІакъго херлъараб мехалда хвана гьев, гІумруялъул соназдасаги гІорцІун, хвана ва жиндирго умумузда хадув ана.

9 Васаз – ИсхІакъицаги ИсмагІилицаги – гьев вукъана Мамреялда гІагарлъухъ ЦохІарил вас ГІепрон-хеттасул Макпела хуриб бугеб нохъода. 10 Ибрагьимица хеттазухъа босун букІана гьеб хур. Гьенир рукъун руго Ибрагьимги Сарратги. 11 Ибрагьим хвараб мехалда, гьесул вас ИсхІакъида баркат лъуна БетІергьанас. ИсхІакъица яшав гьабулеб букІана Беэр-ЛахІай-Роиялда гІагарлъухъ.


ИсмагІилил васал

12 Гьале Сарратил гъараваш – Мисриялдаса Гьажарица – Ибрагьимие гьавурав вас ИсмагІилилги гьесул наслуялъулги къиса.

13 ЦІикІкІарасдасан байбихьун ИсмагІилил васазул цІарал: Небайот (ИсмагІилие тІоцеве гьавурав), Къедар, Адбеэл, Мибсам, 14 МишмагІ, Дума, Масса, 15 ХІадад, Тема, ЕтІур, Напиш ва Къедма. 16 Гьел руго ИсмагІилил васал – анцІила кІиго къавмалъул анцІила кІиго бетІер. ИсмагІилил васазул цІарал лъун руго гьел чІун рукІарал бакІазда ва росабазда.

17 Кинабниги нусиялда лъебералда анкьго сонги дуниялалда бан, ИсмагІил хвана – хвана ва жиндирго умумузда хадув ана. 18 Гьесдасан лъугьарал наслаби чІана ХІавилаялдаса бахъараб Шуралде щвезегІан ругел ракьазда. Гьеб Шур буго Ашшуралдехун унаго нухда, Мисриялъул гІорхъуда. Жидерго киналго вацазулгун тушманлъиялда рукІана гьел.


Якъубги ГІисги

19 Гьале Ибрагьимил вас ИсхІакъилги гьесул наслабазулги къиса.

Ибрагьимие гьавуна вас ИсхІакъ. 20 ИсхІакъица кІикъого сон бараб мехалда, гьес лъадилъун ячана Паддан-Арамалдаса Батуэл-арамеясул яс Ребекъа. Гьей йикІана Лабан-арамеясул яц. 21 Жиндир лъадуда гурхІаян гьардана ИсхІакъ БетІергьанасда (гьелъие лъимер гьабулеб букІинчІо). БетІергьанас гьесул гьари-дугІа къабул гьабуна: Ребекъа къинай яхъана. 22 Амма васал гьелъул ургьирго цоцазулъ рагъизе лъугьана.

– ВахІ, – ан абуна Ребекъаца. – Дида щиб бихьизедай хъван бугеб?

Цинги БетІергьанасда гьардезе ана. 23 БетІергьанас гьелда абуна:

– КІиго халкъ буго дур ургьиб,

кІиго къавм бачІина дур чохьониса къватІибе.

Цоялъ цояб къезабила,

цІикІкІаравги вукІина гьитІинасул лагълъун.

24 Лъимер гьабизе заман щведал, гьелъие кІиго вас цадахъ гьавуна. 25 ТІоцеве дуниялалде вачІана багІараб расуца гІалхул хІайваналъул тІом гІадин, тІубанго черх бацарав вас. Гьесда цІар лъуна ГІис[21]. 26 ГІисил хІатІил эгъеги квералъ ккун гьесдаго хадув цогидавги вачІана. Гьесда цІар лъуна Якъуб[22]. Гьел гьарураб мехалда, лъабкъого сон бан букІана ИсхІакъица.

27 Васал кІудиял гІуна. ГІис лъугьана гьунар бугев чанахъан, магъил чи. Якъуб вукІана рокъоса къватІиве вахъунарев, чадиралъул чи. 28 Гьезул эмен ИсхІакъие чанил гьан бокьулаан, гьединлъидал гьесие ГІисги вокьулаан. Амма Ребекъае Якъуб вокьулаан.

29 Цо нухалда Якъуб чурпа гьабулев вугеб мехалда, чанаса вуссун вачІана свакарав ГІис.

30 – Дун сваканги вугин, вакъунги вугин, гьеле гьеб кье дие къулчІизе, гьеб багІарабаб кье, – ян абуна гьес Якъубида. (Гьединлъидалин гьесда Эдом абун тІокІцІар лъураб.)[23]

31 – ТІоцеве гьавуравлъун дун рикІкІине разилъани, кьела, – ян абуна Якъубица.

32 – ТІоцеве гьавурав вукІиналъул пайда щиб дие, дун вакъуца хвезехъин вуго, – ян абуна ГІисица.

33 – Цин гьедеха! – ян абуна Якъубица.

ГІис гьедана, тІоцеве гьавиялъул даража Якъубие кьунилан. 34 Гьелъухъ гьесие щвана чедги тІипалодал чурпаги. Гьев кванана, гьекъана, тІаде вахъана ва нахъе ана – гьес тІалабцин гьабичІо тІоцеве гьавурав вукІиналъул.


#### БетІер 26


ИсхІакъги Абимелекги

1 Улкаялда гьанжеги ракъи баккана (цебе доб Ибрагьимил заманалдаго гІадин). Филистимазул хан Абимелекихъе Гераралде ана ИсхІакъ. 2 Гьесие загьирлъун, ИсхІакъида БетІергьанас абуна:

– Мун Мисриялде унге, дица дуда бихьизабураб улкаялда чІа. 3 Гьеб улкаялда мун лъикІ вукІина, Дица дуе кумек гьабула ва дуде баркатги рещтІинабила. Гьал киналго ракьал дуеги дур наслабазеги кьелилан дур эмен Ибрагьимие гьедараб гьа Дица тІубазабила. 4 Дица дур наслабазул гІадамал зодихъ цІвабигІанги гІемерлъизарила ва гьезие кьела гьал киналго ракьал. Дуниялалъул киналго халкъазе тІалаб гьабила дудасан лъугьараб наслуялдалъун жидеего баркат щвезе, 5 – Ибрагьим дихъ гІенеккидал ва дир амрабиги, рихьизариялги, къануналги ва хІукмабиги гьес тІуразаридал.

6 ИсхІакъ Гераралда чІана. 7 Гьеб бакІалъул гІадамаз Ребекъа щийилан гьикъидал, гьай дир яц йигилан абуна гьес. ЦІакъго гьайбатай Ребекъа сабаблъун живго чІвалилан, гьей жиндир лъади йигилан абизе хІинкъана гьев.

8 Гьедин ана лъикІаланго заман. Цо нухалда филистимазул хан Абимелекида гордухъан бихьана ИсхІакъица Ребекъа еэдулей. 9 АхІун вачІинавун, гьес ИсхІакъида абуна:

– Дур лъадийищха гьай? Щай дуца гьей дур яц йигилан абураб?

ИсхІакъица жаваб кьуна:

– Гьей сабаблъун чІвалилан хІинкъана дун.

10 – Дуца нижее гьабулеб бугеб щиб? – ан абуна Абимелекица. – Нижер цонигияв дур лъадуда аскІов вегаравани, щиб гьабилеб букІараб? КІудияб мунагьалде ккелароанищ ниж!

11 Абимелекица жиндирго халкъалда лъазабуна:

– Гьав чиясда яги гьасул лъадуда хъварав чи чІвазе ккола.

12 Гьеб улкаялда чІун, хурзал рекьизе байбихьана ИсхІакъица. БетІергьанас гьесда баркат лъуна: нусго нухалъ цІикІкІараб бачІин щвана гьесие гьеб соналъ. 13 ИсхІакъ бечелъулевго бечелъулев вукІана. Унго-унгояв бечедав чи лъугьана гьев: 14 гьанже гьесул рукІана гІиял рехъабиги, гІачиязул рехьедалги ва цІакъго гІемерал рагьтІателал-хъулухъчагІиги. Филистимазул жахІда кколеб хІал лъугьана. 15 Гьез рацизаруна Ибрагьимил заманалдаго гьесул лагъзадерица рухъун рукІарал киналго гъуял. 16 Жиндихъего ахІун, Абимелекицаги ИсхІакъида лъазабуна:

– Нахъе а гьаниса. Нижеда дандеккун, гІемерго къуватавлъун лъугьана мун гьанже.

17 Гьениса вахъун ун, ИсхІакъица Гераралъул расалъиялда чадрал чІвана ва гьенив чІана. 18 Ибрагьимил заманалдаго рухъун рукІарал ва Ибрагьим хун хадуб филистимаз ракь бан рацарал гъуял цІидасан рухъизе лъугьана гьев. Кидаялиго цебе Ибрагьимица гьезда лъун рукІарал цІаралги цІидасан лъуна гьес гьел гъуязда. 19 Цо нухалда гьесул лагъзал рукІана расалъиялда цо ицц букІараб бакІ бухъулел. 20 ТІаде рачІун Гераралъул гІухьби ИсхІакъил гІухьбигун дагІбадизе лъугьана гьеб жидер лъим бугилан. Гьеб гъуй сабаблъун дагІба ккедал, ДагІба абун лъуна гьелда цІар. 21 Цоги гъуй бухъизабуна, гьеб сабаблъунги ккана питна ва гьелда цІарги Тушманлъи лъуна. 22 Гьебмехалда ИсхІакъица дагьавги довегІан ун цоги гъуй бухъизабуна, амма гьеб сабаблъун щибго дагІба-къец ккечІо. ИсхІакъица гьеб гъуялда цІар лъуна Тархъанлъи абун. Гьес абуна: «Гьаб ракьалда нилъ гІемерлъизе, ахирги БетІергьанас гІатІилъи кьуна нилъее», – ян.

23 Цинги ИсхІакъ Беэр-ШебагІалде тІадвуссана, 24 ва гьениве щвараб сордоялъго загьирлъун, БетІергьанас гьесда абуна:

– Дун вуго дур инсул – Ибрагьимил – Аллагь. Мун хІинкъуге, дун дуда цадахъ вугевин. Дица дуда баркат лъела ва дур наслуги гІемерлъизабила. Дир лагъ Ибрагьимие гІоло гьабила Дица гьеб гьедин.

25 Гьениб къурбаналъе бакІги бан, Аллагьасе дугІаги гьабун, ИсхІакъица жиндирго чадрал чІвана гьенир, гьесул лагъзалги гъуй бухъизе лъугьана. 26 Гьеб заманалда ИсхІакъихъе Абимелек вачІана Гераралдаса, жиндирго вазир АхІузатги ва бодул цевехъан Пиколги цадахъ рачун.

27 – Нуж щай дихъе рачІарал? – абун гьикъана ИсхІакъица. – Нужее вокьичІого, нахъе къотІанагури дун нужеца!

28 – Нижеда бихьулеб буго БетІергьанас дуе кумек гьабулеб букІин, – ан абуна гьез. – Гьединлъидал нижее бокьун буго гьаги гьедун хурхен щулалъизе. РачІа къотІи гьабизе! 29 Мун гьеде нижее зарал-зиян гьабиларилан. Нижецаги дуе, лъикІлъи гурони, щибго квешлъи гьабичІогури. Паракъат нахъе ине изну кьуна дуе. Гьанжеялдаса хадубги БетІергьанас дуде баркат рещтІинабуна!

30 ИсхІакъица гьезие квана-гьекъей гьабуна. 31 Радал рахъун гьез цоцазе гьаял гьедана. ИсхІакъица гьалбадерие къолъикІ гьабуна, гьелги гьудулзабилъун лъугьун нахъруссун ана. 32 Гьебго къоялъ гъуй бухъулел рукІарал лагъзал рачІун, ИсхІакъида лъазабуна жидеда лъим батанилан.

33 ИсхІакъица гьеб гъуялда цІар лъуна ШебагІ абун. (Гьелдасан бачІараб буго гьанже шагьаралъул цІар Беэр-ШебагІ.)

34 ГІисица кІикъого сон бараб мехалда, гьес лъудбилъун рачана Беэри-хеттасул яс Иегьудит ва Элон-хеттасул яс Босмат. 35 ИсхІакъиеги Ребекъаеги гьей кІияйгоги нусалъ гІемераб гІакъуба-къварилъи гьабуна.


#### БетІер 27


ГІисие щвезе кколеб баркат Якъубие щвана

1 Херлъунги беццлъунги вугев ИсхІакъица цо къоялъ цІикІкІарав вас жиндаго аскІове ахІана:

– Я, дир вас! – ан абуна гьес ГІисида.

– Щиб, дада, дуе? – ян гьикъана гьес.

2 ИсхІакъица абуна:

– Дун гьанже херлъун вуго, хвезе чан къо хутІун бугебалиги лъаларо. 3 Дурго ярагъ – чІорбутІги чІоралги росун чанаве а. 4 Чанил гьанги босун вачІун, дие бокьулеб къагІидаялъ беже. Гьебги кванан, дица дуе кьела БетІергьанасдасан дилъ бугеб баркат[24].

5 Ребекъада рагІана ИсхІакъица жиндирго вас ГІисида абурал гьел рагІаби. ГІис чанаве аравго, 6 гьелъ Якъубида абуна:

– Дида рагІана дур инсуца ГІисида абулеб, 7 чанил гьанги босун вачІун, жиндие бокьулеб къагІидаялъ гьеб бежеян. Гьеб гьан кванан хадуб, инсуца живго хвелалде цебе ГІисие кьезе буго БетІергьанасдасан бугеб баркат. 8 Гьанже, дир вас, мун гІенекке, дуца щиб гьабизе кколебали малъилин. 9 Рехъалъа тІаса бищун кІиго бурутІги бачун вачІа. Дица гьезул гьан дур инсуе бокьулеб къагІидаялъ бежила. 10 Гьебги босун мун инсухъе ина, кванан гьебгун, гьес дуе живго хвелалде цебе кьела гьесулъ бугеб баркат.

11 – Дир вацасул черх тІубанго расуца бацараб бугогури, – ян абуна Якъубица. – Дир тІом цІвак-цІвакараб буго. 12 Нагагь инсуца дида квер хъвани щиб гьабилеб? Дица гьев гуккулев вукІин тІатани, гьес дие баркат кьеларо, нагІана кьела.

13 Амма эбелалъ абуна:

– Гьеб нагІана дие насиблъизе биччанте, дир вас. Мун дихъ гІенекке. Дица малъараб гьабизе а.

14 Якъубица буртІал рачун рачІана. Ребекъаца гьезул гьан ИсхІакъие бокьулеб къагІидаялъ бежана. 15 Цинги гьелъ жиндирго цІикІкІарав вас ГІисил бищунго лъикІаб ретІел, къавулъ букІарабщинаб тІаса бищун, гьитІинав вас Якъубида ретІана. 16 Гьесул квералги тІад рас гьечІеб габурги буртІазул цІакаца бацизабуна. 17 Цинги бежараб гьанги чедги босун инсухъе витІана.

18 – Дада, – ян абуна, гьес инсуда тІаде ун.

– Я, дир вас! – ан абуна ИсхІакъица. – Мун кинав?

19 – Дун ГІис вуго, дуе тІоцеве гьавурав, – ан жаваб кьуна Якъубица. – Дуца абурабщинаб гьабуна дица. ТІаде ворхун, гІодов чІа, чанил гьан кваназе ва дие баркатги кьезе.

20 ИсхІакъица гьикъана:

– Я дир вас, гьедигІан хехго чан кин духъе щвараб?

Гьес жаваб кьуна:

– БетІергьанас – дур Аллагьас икъбал кьуна дие.

21 – Гьаниве аскІовегІан вачІа, дир вас, – ан абуна ИсхІакъица. – ХІакълъунго мун ГІис вугищали цо квер кващилин дуда.

22 Якъуб инсуда аскІове ана, гьес гьасда кверги кващун абуна:

– Гьаракьни Якъубил гьаракь буго, кверални ГІисил кверал руго, – ян.

23 ГІисилго гІадин, Якъубил квералги расул цІун ратидал, ИсхІакъида гьев лъачІо ва гьесие жиндирго баркат кьуна.

24 – Мун дир вас ГІисищха? – ян гьикъана гьес Якъубида.

– У, дир дада, – ян абуна гьас.

25 ИсхІакъица абуна:

– Дуца бачІараб чанил гьан кье, дир вас, кваназе, дица дуего баркатги кьезе.

Якъубица инсуда цебе лъуна квенги чагъирги. Квана-гьекъон вахъараб мехалда, 26 ИсхІакъица абуна:

– АскІове вачІун, убач гьабе, дир вас, дида.

27 Инсуда аскІове ун, убач гьабуна Якъубица. Гьесул ратІлидасан махІ чІван, ИсхІакъица, гьесие баркат кьун, гьадин абуна:

– БетІергьанас баркат лъураб

мегІер-гІалахалъул махІ буго дир васасдасан.

28 Аллагьас дуе гьарзаго кьеги

зобалаздасан рогьалил щубги, ракьалдасан нигІматалги.

хурул бачІин цІикІкІаги, чагъирги гІемерлъаги.

29 Биччанте халкъаз дуй хъулухъ гьабизе,

къавмазги биччанте бетІер къулизе.

Вацазда тІадги мун хан вукІина:

дур эбелалъул васаз сужда гьабила дуе.

Дуе нагІана кьуразе нагІана щвела,

дуда баркат лъегиян абуразда баркатги лъела.

30 ИсхІакъица Якъубие баркатги кьун, Якъуб ИсхІакъида аскІоса къватІиве лъугьаравго, чанаса вуссун тІаде щвана гьесул вац ГІис. 31 Инсуе бокьулеб квен гьабуна гьесги, ва гьебги босун ун, инсуда абуна:

– ТІаде ворха, дир эмен, дица бачІараб чанил гьан кваназе, ва дур баркатги кье дие.

32 – Мун щив? – ан гьикъана ИсхІакъица.

– Дун вуго дур вас, дуе тІоцеве гьавурав вас ГІис, – абун жаваб кьуна гьас.

33 Гъаргъар щун, сородилаго ИсхІакъица абуна:

– Чанил гьанги бежун, дун кваназавурав чи щивха, гьедин батани? Дица гьесие кьунагури дирго баркат, гьанже гьесда цадахъ букІина дир баркат.

34 Гьел рагІаби рагІидал, ракІ хун, чІчІичІчІидизе лъугьана ГІис. Цинги гьес инсуда гьарана:

– Дие баркат кье, дир эмен! – абун.

35 – Дур вац вачІун вукІана дихъе, – ян абуна ИсхІакъица – ХІилла-макруялдалъун бахъун ана гьес дуе кьезе кколеб букІараб баркат.

36 ГІисица абуна:

– ЧІалгІаде гуро досда Якъубилан абулеб – кІицІулго гуккана дос дун![25] Цо бугони – дос дихъа бахъун ана тІоцеве гьавурав вукІиналъул даража. Гьале гьанже дие щвезе кколеб букІараб баркатги ана бахъун.

– Дие баркаталъул хутІараб жого гьечІебищ? – ан гьикъана ГІисица инсуда.

37 ИсхІакъица жаваб кьуна:

– Дуда тІад ханлъун гьавуна дица дов, кинабго гІагарлъиги досул лагъзаллъун гьаруна, хурул бачІинги чагъирги досие насиблъизе гьабуна. Гьанже дица дуе щибха кьелеб, дир вас?

38 – ЦохІо баркатищха, дир эмен, дур букІараб? Диеги кье, дада, баркат!

ГІис гІек-гІекиялда гІодана. 39 ИсхІакъица гьесда абуна:

– ЛъикІаб тІощел бижулел хурзабаздасаги

зодисан рещтІунеб рогьалил щубалдасаги

рикІкІад рукІина дуца яшав гьабулел бакІал.

40 Дур бетІербахъиги букІина хвалчадалъун дуе щваралдасан,

дурго вацасе хъулухъ гьабизе ккела дуца.

Цинги мун гьесда данде чІела,

ва дурго гарбидаса бахъун рукь дуца нахъе рехила.


Якъуб Лабанихъе лъутана

41 Якъубида ццин бахъун вукІана ГІис, гьес инсул баркат жиндиего бахъидал. «Инсухъ чІегІер барал къоял рачІиндал, чІван рехила дица дирго вац Якъуб», – абун пикрабазда вукІана гьев. 42 Амма Ребекъада бицана гьелъул цІикІкІарав васасул ракІалда бугеб къасд. ГьитІинав вас Якъубги аскІове ахІун, гьелъ абуна:

– Мунги чІван, ракІ гІодобиччазабизе бокьун буго дур вац ГІисие. 43 Дица бицунелъухъ гІенекке, дир вас. Дир вац Лабанихъе ХІараналде лъута мун. 44 Дур вацасул гІасияб ццин гІодобцинегІан гьенив чІа. 45 Дуде бугеб гьесул ццин чучизегІан ва дуца гьесие гьабураб хІилла-макру гьесда кІочон тезегІан чІа дова. Гьебмехалда дица дуда хадув чи витІила ва доваса нахъе вачина. Дуца гьедин гьабичІони, цого къоялъ кІиявгоги васасдаса ятІалъила дун.

46 Ребекъаца ИсхІакъида абуна:

– Гьал хеттазул ясаз – нусабаз – дуниял рихинабун буго дида. Гьаниса гьаздаго релълъарай хеттай Якъубицаги ячани, дуниялалда йикІиналъул пайда гьечІо дие.


#### БетІер 28

1 ИсхІакъица Якъуб жиндихъего ахІана, гьесда баркат лъегиянги абун, гьадинаб насихІат гьабуна:

– КенагІаназул яс ячунге дуца. 2 Дурго эбелалъул инсухъе – Бетуэлихъе – Паддан-Арамалде а ва гьелъул вац Лабанил ясаздасан цояй яче лъадилъун. 3 ХІалкІолев Аллагьасул баркат лъеги дуда. Гьес дур тухум лъугьинабеги тІинчІ-къед гІемераблъун ва гІадамалги цІикІкІинареги, – дудасан гІемерал халкъал лъугьине. 4 Ибрагьимиде рещтІинабун букІараб баркат дудеги дур наслабаздеги рещтІинабеги Аллагьас. Цинги дур мулклъун лъугьина апараглъун мун вугеб ракь – Аллагьас Ибрагьимие сайигъат гьабураб ракь.

5 ИсхІакъица васасда нух битІагийилан абуна. Якъуб Паддан-Арамалде ана Бетуэл-арамеясул вас Лабанихъе. Лабан вукІана Якъубилги ГІисилги эбелалъул – Ребекъал вац.

6 ГІисида лъана, баркат лъегиянги гьарун, ИсхІакъица Якъуб лъади ячине Паддан-Арамалде витІаравлъи. Лъана, баркат лъеянги гьарун, гьес Якъубида лъазабураблъи кенагІаназул яс лъадилъун ячунгейилан, 7 ва Якъуб, инсуцаги эбелалъги малъараб гьабун, Паддан-Арамалде ун вукІинги. 8 Гьебмехалда, кенагІаназдасан рачарал нусал инсуе рекІее гІолел гьечІолъиги бичІчІун, 9 ГІис исмагІилилазухъе ана ва гьениса жиндиего ячана МахІалат абулей цоги лъади. Гьей йикІана Ибрагьимил васасул – ИсмагІилил – яс ва Небайотил яц.


Якъубида макьу бихьана

10 Беэр-ШебагІалдаса вахъун Якъуб ХІараналдехун валагьун къокъана. 11 Цо пуланаб бакІалде щвараб мехалда, сордо базе рещтІана гьев ва къаданиб гамачІги лъун, вегана. 12 Макьилъ цо мали бихьана гьесда. Зодибги гІодобги цун букІана гьеб. Аллагьасул малаикзаби рукІана гьенисан гъоркье рещтІунелги тІаде рахунелги. 13 Гьеб малиялъул тІогьив чІун вугев БетІергьанас Якъубида абуна:

– Дун вуго БетІергьан – дур кІудияв эмен Ибрагьимил Аллагь ва ИсхІакъил Аллагь. Гьеб мун тІад вегун вугеб ракь дуеги дур наслабазеги сайигъат гьабулеб буго дица. 14 СалигІан гІемер рукІине руго дур наслаби, ва гьел чІезе руго бакътІерхьудехунги бакъбаккудехунги, шималалдехунги ва къиблаялдехунги. Киналго халкъазе баркат лъела дудалъун ва дур наслуялдалъун. 15 Дица дуе кумек гьабила: мун киве аниги, Дица цІунила мун. Ва гьаб ракьалде тІадвуссинавила. Дица мун рехун теларо: дуе кьураб рагІиги тІубазабила.

16 Макьидаса вигьиндал, Якъубица абуна:

– ХІакълъунго БетІергьан гьаб бакІалда вукІун вуго – дидани лъачІо гьеб.

17 – ЦІакъ хІинкъизе ккараб бакІ буго гьаб! – ан абуна гьес кутакаб хІинкъиги рекІелъе лъугьун. – Аллагьасул рукъ – зобалазул каву бугогури гьаб бакІ!

18 Радал тІаде вахъиндал, гьеб бакІалда зоное чІвана Якъубица къаси жиндирго къаданиб лъун букІараб гамачІ ва гьелда тІаде зайтуналъул нах тІуна. 19 Бетел абун лъуна гьес гьеб бакІалда цІар[26], – гьениб гІагарлъухъ бугеб росдал цІар Луз букІаниги.

20 Цинги Якъуб Аллагьасда цеве гьедана:

– Нухда вахъарав дунги цІунун, вакъани чед кьун, гІицІлъани ретІел кьун, Аллагь дида цадахъ чІани, 21 ва сах-саламатго дун дирго инсул рокъовеги вуссани, БетІергьанасе – дир Аллагьасе – гІибадат гьабила дица. 22 Гьаб зоное чІвараб гамачІ бугеб бакІги Аллагьасул Рукълъун лъугьина. Ва дуца дие кьунщиналъул анцІил бутІа дица дуеги кьела.


#### БетІер 29


Якъуб Паддан-Арамалде вачІана

1 Цинги Якъуб нухда вахъана. Машрикъалъул гІадамазул ракьалде щведал, 2 авлахъалда цо гъуй бихьана гьесда, гьелда аскІоб лъабго гІиял рехъенги бугоан (гьеб бугоан боцІи гьекъолеб бакІ). Гъуялъул картІида тІад кІудияб гамачІ лъун букІана. 3 Киналго рехъаби гьенире ракІарараб мехалда гІухьбуз гамачІ нахъе хъурщизабулаан, гІи гьекъезабулаан ва нахъеги гъуялъул кІалтІу бацулаан.

4 – Нуж киса, вацал? – абун гьикъана Якъубица гІухьбузда.

ХІараналдаса ругилан жаваб кьуна гьез.

5 – НахІорил васасул вас Лабан лъаларевищ нужеда? – ян гьикъана гьас.

Лъалилан жаваб кьуна гьез.

6 – Гьев кинха вугев? – ан гьикъана Якъубица.

– ЛъикІ вуго, – ян жаваб кьуна гьесие. Доле гьесул яс РахІел ячІуней йиго гІи гьекъезе.

7 – Бакъул лагьи гІодобцун гьечІо жеги, – ян абуна Якъубица гІухьбузда. – ГІи данде бакІаризе заман щун гьечІо. Гьекъезеги гьарун, нахъеги гІалахалде раче гІиял.

8 Амма гьез абуна:

– Киналго рехъаби данделъичІого гІи гьекъезабун бажаруларо. Гьебмехалда нахъе хъурщизабила гъуялъул кІалтІа бугеб гамачІ. Цинги нижеца гІиги гьекъезабила.

9 Гьедин гара-чІварун гьел ругеб мехалда, РахІел тІаде щвана, инсул гІиял рехъенги бачун. ГІияе вехьлъи гьабулеб букІана гьелъ. 10 ИмгІал Лабанил гІиял рехъенги бачун РахІел ячІуней йихьидал, Якъуб гъуялъухъе ана, гамачІги нахъе хъурщизабун, гьелъул гІи гьекъезабуна. 11 Цинги гьелда убачги гьабун, гІек-гІекиялда гІодана Якъуб, 12 жив дур инсул гІагарав чи вугилан – Ребекъал вас вугилан. Гьеб инсуда бицине екерун ана РахІел. 13 Яцалъул вас жидехъе вачІун вугилан рагІидал, Лабан гьоболасда дандчІвазе векерун ана, каранде къан гьесда къочардана ва рокъове вачана. Якъубица гьесда кинабго ккара-тараб бицана. 14 Цинги Лабаница гьесда абуна:

– ХІакълъунго мун дир гІагарав чи ккола! – ян.


Леяги РахІелги – Якъубил лъудби

Якъуб Лабанихъ рещтІун тІубараб моцІ индал, 15 Лабаница гьесда абуна:

– Мун дир гІагарав чи чІовогойищха дие хІалтІилев? Дуе кинаб ужра-мухь кьелебали абе дида.

16 Лабанил йикІана кІиго яс: цІикІкІаралда цІар букІана Лея, гьитІиналда – РахІел. 17 Леял берал кунчІарал рукІинчІо, РахІелил лага-черхги гьумерги гьайбатаб букІана. 18 Якъубие РахІел йокьана. Гьес Лабанида абуна:

– Дур гьитІинай яс РахІел дие кьуни, анкьго соналъ хІалтІила дуда цеве.

19 – Кьезе ккелаха, – ян абуна Лабаница. – Чияе кьеялдаса дуе кьей лъикІ. Гьанив чІа дурго.

20 РахІел жиндиего щвезе, анкьго соналъ хІалтІана гьесда цеве Якъуб, амма гьеб анкьабго сон чанго къогІанги хехго ана – гьей йокьулей йикІиндалха гьесие. 21 Гьале ахирги гьес Лабанида абуна:

– Кий йигей дир бахІарай? Болжал лъугІана, гьей дие кьезе заманги щвана.

22 Лабаница, киналго мадугьалзабиги ахІун, бертин гьабуна. 23 Сардилъ гьес ячун Якъубихъе щвезаюна жиндирго яс Лея, ва Якъуб гьелда аскІов вегана. ( 24 Леяе хъулухъалъе Лабаница кьуна жиндирго гъараваш Зилпа.)

25 Сордо рогьана – гьале Якъубида цее йиго Лея!

– Дуца дие гьабураб щиб? – ан абуна Якъубица Лабанида. – РахІел ячине гурищ дун дуда цеве хІалтІарав? Щай дуца дун гуккарав?

26 – ЦІикІкІарайги рокъой тун, гьитІинай яс росасе кьолеб гІадат гьечІо нижер рахъалда, – ян абуна Лабаница. – 27 Гьаб бертадул анкь арабго, гьитІинайги кьела нижеца дуе, амма гьелъухъ мун жеги анкьго соналъги хІалтІизе ккела дида цеве.

28 Якъуб разилъана. Бертадул анкь арабго, Лабаница гьесие лъадилъун кьуна жиндирго яс РахІел. 29 Гьелъие хъулухъалъеги кьуна жиндирго гъараваш Билгьа. 30 Якъуб РахІелида аскІов вегана. Леядаса цІикІкІун йокьана гьесие гьей, ва гьелъухъ жеги анкьго соналъги Лабанида цеве хІалтІана.


Якъубие лъимал гьаруна

31 Лея йокьулей гьечІолъи бихьун, БетІергьанас гьелъул ургьибе лъимер ккезе биччана, амма РахІелил ургьибе лъимер ккезе биччачІо. 32 Лея къинай яхъана, вас гьавуна ва гьесда цІар Реубен лъуна.

– Дир пашманлъи БетІергьанасда бихьана[27], – ян абуна гьелъ. – Гьанжени дун росасе йокьила.

33 Гьелъул ургъибе нахъеги лъимер ккана – цоги вас гьавуна.

– Дун йокьулей гьечІолъи рагІана БетІергьанасда, – ян абуна гьелъ. – Цоги вас кьуна дие!

Цинги гьев васасда цІар ШимгІон лъуна[28].

34 Нахъеги лъимер ккана гьелъул ургьибе, гьабнухалъги вас гьавуна.

– Гьанжени рос дидаса вичІиларо, – ян абуна гьелъ. – Дица гьесие лъабго вас гьавидалха!

Цинги гьев васасда цІар Левий лъуна[29].

35 Цоги нухалъ ккана гьелъул ургьибе лъимер – гьанжеги вас гьавуна.

– Гьанже дица БетІергьанасе рецц гьабила, – ян абуна гьелъ ва васасда цІар Ягьуда лъуна[30].

Гьелдаса хадуб тІокІаб лъимер гьабичІо гьелъ.


#### БетІер 30

1 Якъубие лъимер гьабизе бажарулеб гьечІолъи бихьун, яцалдехун жахІдаялъ ракІбецІцІулеб букІана РахІелил.

– Дие лъимал кье, яги дун хвела, – ян абулаан гьелъ Якъубида.

2 Якъубица ццин бахъун жаваб кьолаан:

– Аллагьас дуе лъимал кьолел гьечІолъи дир гІайибищ бугеб? – абун.

3 – Гьай дир гъараваш Билгьада аскІов вега, дир накалда лъезе лъимер гьабизе биччанте гьелъ. Гьелдасан ккаралгІаги лъимал рукІина дир!

4 Гьедин РахІелица гьесие лъади гІадин кьуна жиндирго гъараваш Билгьа. Якъуб гьейги ячун чІана 5 ва, къинай лъугьун, гьелъ вас гьавуна.

6 – Аллагьас нилъее хІукму къотІана, – ян абуна РахІелица. – Дир гьари-дугІа рагІун, вас кьуна дие.

Гьелъ васасда цІар Дан лъуна[31].

7 РахІелил гъараваш Билгьал ургьибе нахъеги лъимер ккана ва Якъубие гьелъ цоги вас гьавуна.

8 – Дирго яцалда данде кутакалда къеркьана дун ва гьей къезаюна, – ян абуна РахІелица.

Гьелъ васасда цІар Наптали лъуна[32].

9 Гьеб заманалда, жиндир тІокІаб лъимер букІунареблъи лъарай Леяца Якъубие лъади гІадин кьуна жиндирго гъараваш Зилпа. 10 Зилпаца Якъубие вас гьавуна.

11 – Икъбал ккана! – ян абуна Леяца.

Гьелъ васасда цІар Гад лъуна[33].

12 Зилпаца Якъубие кІиабилевги вас гьавуна.

13 – ТалихІ ккана! – ян абуна Леяца. – ТалихІай йигилан абила дида руччабаз!

Гьелъ васасе кьуна Ашер абураб цІар[34].

14 Цо нухалда, ролъ лъилъулеб гІужалда, Реубенида хуриб батана мандрагора абулеб хер[35] ва жиндирго эбел Леяе рокъобе босана. РахІелица Леяда гьарана:

– Дур васасда батараб мандрагора дие кье, – ян.

15 – Дир рос дуца кодоса вахъарав гІун гьечІищ дуе? – ян абуна Леяца. – Дир васасда батараб мандрагорагийищ дуе гьанже къваригІун бугеб?

– Гьеб мандрагора дие кьуни, дица къаси рос дуда аскІове виччала, – ян рагІи кьуна гьелъие РахІелица.

16 Гьале сардилъ Якъуб рокъове вачІунеб мехалда, гьесда данде яхъун, Леяца абуна:

– Гьаниве дихъе вачІа. Дир васасда батараб мандрагораялъухъ хисун босана дица яцалъухъа къаси сордо.

Гьеб сордоялъ Якъуб Леяда аскІов вегана. 17 БетІергьанасда рагІана гьелъул гьари: гьанжеги ургьибе лъимер ккана ва Якъубие щуабилевги вас гьавуна.

18 – Дирго росасе дица дирго гъараваш кьедал, Аллагьас дие шапакъат кьун буго, – ан абуна Леяца.

Гьелъ васасда цІар Иссакар лъуна[36].

19 Нахъеги ургьибе лъимер ккун, Леяца Якъубие анлъабилев васги гьавуна.

20 – Аллагьас сахаватаб сайигъат гьабуна дие. Гьанжени росас кІодо гьайила дун, дица гьесие анлъго вас гьавидалха! – ян абуна гьелъ.

Гьелъ васасда цІар Зебулун лъуна[37].

21 Гьелдаса хадуй Леяе яс гьаюна ва гьелда цІарги Дина лъуна.

22 РахІелги ракІалде щвана Аллагьасда, гьелъул гьари рагІун, гьейги ургьибе лъимер кколейлъун гьаюна.

23 Къинай яхъун, вас гьавидал, РахІелица абуна:

– Аллагьас рогьоб-нич тІаса босана дидаса.

24 Гьелъ васасда цІар Юсуп лъуна ва:

– БетІергьанас дие цоги вас кьеги! – ян гьардана.


Якъубил боцІи-бечелъи цІикІкІана

25-26 Юсуп гьавураб мехалда, Якъубица Лабанида абуна:

– Дирго лъималги ва жидее гІоло дун дуда цеве хІалтІарал лъудбиги рачун, дирго рокъове, ватІаналде тІадвуссине изну кье дие. Дудаго лъалаха кигІан гІемер дун дуда цеве хІалтІаравали!

27 – Бегьилеб батани, дихъ гІенекке, – ян абуна Лабаница. – Дие загьирлъана мун сабаблъун дидаги БетІергьанасул баркат лъолеб букІин. 28 Кинаб ужра-мухь дуе бокьилебали бице. Дица кьела дуе гьеб.

29 Якъубица абуна:

– Дудаго лъала кин дун дуда цеве хІалтІаравали, дица хьихьун дур рехъаби кигІан кІодолъаралали? 30 ГьедигІан гІемераб гІи букІинчІо дур дун гьаниве вачІараб мехалда. Гьанже кигІан гІемер ругелали валагье. Гьеле гьедин баркат лъуна дуда дун вачІаралдаса нахъе. Дирго хъизан-лъималазе дун кида хІалтІизе вугев?

31 – Гьа, кинаб ужра-мухьха дуе бокьун бугеб? – ан гьикъана Лабаница.

– Дудасан дие щибниги хІажат гьечІо, – ян жаваб кьуна Якъубица. – Гьадинаб къотІиялда мун разилъани, дица гьанжеялдаса нахъеги хьихьила дур гІи ва гьелъул тІалабги гьабила. 32 РачІа жакъа нилъ рилълъинин рехъаби рихьизе. Дуца гьениса нахъе раче киналго тІанкІал ругелги, чаралги чахъаби ва чІегІерал кьагІи, гьединго тІанкІал ругелги чаралги цІцІани. Хадубккун гьединал кьеразул гІи-цІцІани дие мухьалъе кьезе ккела. 33 Дир ракІбацІцІалъи лъазе бигьа букІина дуе: гьанжеялдаса хадуб дие мухьдахъ кьуразда гьоркьоб тІанкІал ругебги чарабги гурони цІцІе яги чІегІераб гурони кьегІер батани, гьел дур рикъараллъун рикІкІине бегьила дуца.

34 – Гьеб къотІиялда рази вуго, – ян абуна Лабаница. – Дуца абухъе букІине биччанте.

35 Гьебго къоялъ Лабаница рехъалъа ратІа гьаруна киналго тІанкІал ругел ва чарал дугІби, киналго тІанкІал ругел ва чарал (ай хъахІчарал) цІцІани, киналго чІегІерал кьагІи. Рачун жиндирго лъималазухъе кьуна гьес гьел. 36 Ва Якъубил къайи чІвараб бакІалдаса лъабго къойил нухалъ рикІкІадегІан ана гьел. Лабанил цогидал гІи-цІцІани хьихьун Якъубги хутІана.

37 Бигьародул, миндалалъул, чинаридул гъутІбузул цІикІанцІарал чІорал къотІулаан Якъубица, гьезда тІад бугеб хъалалъул чІалал рахъулаан, хъахІаб цІул цебе лъезегІан. 38 ТІаса хъал бахъарал чІоралги хъалалъул чІалалги гьес лъолаан боцІи гьекъолел бакІазда, дагІникье ине къачІараб заманалда гьекъезе рачІарал цІцІаназда гьел рихьулеб куцалда. 39 ДагІникье ине къачІарал цІцІани гьел чІоразухъ ралагьулаан ва гьез гьарурал буртІалги рукІунаан тІанкІал ругел ва чарал. 40 Чахъаби Якъубица батІаго чІезарулаан ва гьел сверулаан Лабанил дол рехъабазул чараб ва чІегІераб гІи бихьулеб бакІалдехун.

Гьанже Якъубил жиндирго рехъаби гІуна, ва гьес гьел хьихьулаан Лабанил рехъабаздаса батІаго. 41 Кьариял, чІахІиял чахъаби куйдукье унеб заманалда, Якъубица гьел чІорал лъадалъ лъолаан гьезда рихьулеб бакІалда, гьел чІоразда аскІоб куй чахъдаде кІанцІизе. 42 ХІалакъал-къадарал чахъабазде куй кІанцІулеб заманалда гьес чІорал нахъе росулаан. Гьедин хІалакъаб-къадараб гІи Лабание унаан, кьарияб-чІахІияб гІи Якъубие щолаан. 43 ЦІакъго бечедав чи лъугьана Якъуб, гьесул рукІана гІиялги цІцІаназулги рехъаби, гъаравашал ва лагъзал, варанаби ва хІамул.


#### БетІер 31


Якъуб Лабанида аскІоса лъутана

1 Жиндир хІакъалъулъ Лабанил васаз гьадин абулеб букІин лъана Якъубида:

– Якъубица нижер инсул букІарабщинаб бахъана. Нижер инсул букІараб буго досие щвараб тІолабго бечелъи!

2 Якъубида жиндагоги бихьулеб букІана доб цебе гІадаб гьуинлъи-гьоркьоблъи Лабанил гьечІеблъи. 3 Цинги БетІергьанас Якъубида абуна:

– Дурго гІагарал чагІазухъе рокъове тІадвусса. Дица дуе кумек гьабила.

4 Якъубица РахІелидаги Леядаги хадув чи витІана рехъаби кваналел ругеб гІалахалде рачІайилан абизе. 5 Цинги гьес гьезда абуна:

– Нужер эмен гьанже дихъ цеве гІадин валагьулев гьечІевлъи бихьулеб буго дида. Амма дие кумек гьабулеб буго дир инсул Аллагьас. 6 Нужеда лъала рухІги жанги кьун хІалтІана дун нужер инсуда цеве, 7 амма гьес дун гуккана ва дие бихьизабураб мухьги кидаго хисизабулаан. ЦохІо Аллагьас биччачІо гьесда дие квешлъи гьабизе. 8 Нужер инсуца дида абуни, тІанкІал ругел дуе мухьалъе кьелилан, кинабго тІинчІ тІанкІал ругеб лъугьунаан. Чаралщинал дуе мухьалъе кьелилан гьес абураб мехалда, кинабго тІинчІ чараб лъугьунаан. 9 Гьеле гьедин, нужер инсухъаги рахъун, кьуна Аллагьас дие рехъаби.

10 Цо нухалда куйги дегІенги биччараб заманалда макьу бихьана дида: цІцІаналъе риччарал киналго дугІби тІанкІал ругел яги чарал рукІана. 11 Якъубилан ахІана макьилъ Аллагьасул малаикас диде. Яйилан жаваб кьуна дица. 12 Цинги гьес дида абуна: «Рихьулищ, цІцІаназде кІанцІолел ругел киналго дугІби руго я тІанкІал ругел, яги чарал. Дида бихьулеб буго Лабаница дуе гьабулеб бугебщинаб! 13 Дун вуго, доба Бетелалда зоноде зайтуналъул нахги тІун, мун дие гьедарав Аллагь. Гьанже вахъун гьаб улкаялдаса нахъе а мун, дурго гІагараб ракьалде тІадвусса».

14 Гьадинаб жаваб кьуна РахІелицаги Леяцаги Якъубие:

– Инсул рокъоб бугелдасан яги ирсалдасан нижее щвезе щибго жо хутІичІогури. 15 Гьесда кколеб буго ниж чияралилан: гьес ниж ричана, ва ниж ричун щварабщинабги пасат гьабун хвезабуна. 16 Гьединлъидал Аллагьас нижер инсухъа бахъарабщинаб боцІи-бечелъиялъул бетІергьаби руго нилъги нилъер васалги. Гьанже дуца Аллагьас дудаго бихьизабураб гьабе.

17 Якъубица лъималги лъудбиги варанабазда рекІинаруна ва, 18 жиндирго буголъиги бакІа-бахарун, Паддан-Арамалда щвараб боцІиги бачун, жиндирго эмен ИсхІакъида аскІове КенагІаналдехун валагьун къватІиве вахъана. 19 Лабан гІи къунцІизе араб заманалда, РахІелица рикъана жиндирго инсул рукъалъул аллагьзаби. 20 Якъубица гуккана Лабан-арамеяв: щибниги абичІого вахъун ана гьев досда аскІоса, 21 жиндиего щвараб кинабго боцІи-рикъзигун. Пурат гІорги бахун, ГилгІадалъул мугІруздехун ана гьев.


Лабан Якъубида хадув гъуна

22 Лъабабилеб къоялъ лъазабуна Лабанида Якъуб нахъе ун вугилан. 23 Жиндирго гІагарал чагІиги рачун, Лабан Якъубида хадув ана. Анкьго къоялдасан ГилгІадалъул мугІрузда досда хадув гІунтІана. 24 Гьеб сордоялъ макьилъ Аллагьас Лабан-арамейида абуна:

– Воре, дуца Якъубида я лъикІаб, я квешаб щибниги абуге! – ян.

25 Лабан гьанже цІакъго гІагарлъун вукІана Якъубида аскІове: Якъуб рещтІун вукІана ГилгІадалъул мугІрузда, гьенивго ГилгІадалъул мугІрузда жиндирго гІагарал чагІигун цадахъ чІун вукІана Лабанги. 26 Лабаница Якъубиде ахІана:

– Дуца гьабураб щиб? Дуца гукканагури дун! Рагъда асирлъуде росарал гІадин, дир ясал хъамулел руго дуца. 27 Дидаса балъго щай мун арав, сундулниги дида цІарги бахъичІого? Жергъен кьабун, пандур хъван, аваданал кучІдулги ахІулаго тІовитІилаан дица мун. 28 КъолъикІ гьабун ясаздаги ясазул лъималаздаги къочизе виччачІо дуца дун. ГІантаб жойин дуца гьабураб. 29 Дица гьелъухъ лъикІго рецІел босилаан дудаса, амма нолъ нужер инсул Аллагьас абуна дида: «Воре, дуца Якъубие щибниги гьабуге!» – ян.

30 – ЛъикІ буго, – ян кІалъана нахъеги Лабан. – Мун дида аскІоса нахъе ана дурго инсул рокъобе ракІщун букІун. Дир аллагьзабиги щайха дуца рикъарал?

31 – Дуца ясал нахъе рачинилан ракІалде ккана дида, – ян жаваб кьуна Лабание Якъубица. – Дун хІинкъана гьелдаса. 32 Амма дур аллагьзаби кодор ратарав чи дица чІаго теларо! НугІлъиялъе гьел дурго гІагарал чагІиги чІезарун, чІухь бай дир гьаниб бугебщиналъул: мун бетІергьанаб жо батани, нахъе босе!

(Якъубида лъалеб букІинчІо РахІелица аллагьзаби рикъун рукІин.)

33 Лабаница чІухь бана Якъубил, Леял, кІияйго гъаравашалъул чадразухъ, амма щибниги батичІо гьениб. Леял чадиралъуса къватІиве вахъун, РахІелил чадиралъухъе унев вукІана гьев. 34 Гьеб заманалда РахІелица рукъалъул аллагьзаби варанидул кьолода жанир лъуна, жийгоги гьелда тІад гІодой чІана. Инсуца гьелъул чадиралъуб чІухь балеб букІана, амма щибго батулеб букІинчІо. 35 РахІелица гьесда абуна:

– Дур дида ццин бахъунге, дир эмен. Дуда цее яхъун чІезе бегьулеб хІал гьечІо дир: руччабазул букІунеб гІузру-хІайиз лъугьун буго.

Лабаница кинабго бега-битІана, амма аллагьзаби ратичІо. 36 Гьанже Якъубил ццин бахъана Лабанида ва гьесда гІайиб чІван гаргадизе лъугьана:

– Щай мун дида хадув лъугьарав: щиб гІайиб букІун, щиб такъсир букІун? 37 Дуца дир кинабго къайи бега-битІана – мун бетІергьанаб жо щибха дуда гьениб батараб? Бихьизабе дурго, дур гІагарал чагІаз нилъее диван къотІизе.

38 Къого соналъ хІалтІана дун дуда цеве. Цониги чахъдаца яги цІцІеца тІинчІ рехизе биччачІого вехьлъи гьабуна. Дур рехъалъа куйдул хъун гьанги дица кваначІо. 39 Нагагь рехъалъ хъумур речІчІун чахъу-цІцІе чІвани, гьебги босун дуда аскІове вачІинчІо, дицаго бецІана. Къад тІагІаралъухъги, къаси тІагІаралъухъги рецІел бахъана дуца дидаса. 40 Къад бакъуца воркьулаан, къаси квачалъ гІазаб кьун, бер данде бачунароан. 41 Къого сон ана гьедин дуда аскІоб. АнцІила ункъо соналъ хІалтІана дур ясазе хъалималъе, анлъго соналъ диего гІи гІезабизеги хІалтІана. АнцІго нухалъ хис-хисизабуна дуца дие бихьизабураб мухьги. 42 Дир инсул Аллагь – Ибрагьимил Аллагь ва ИсхІакъ жиндикьа хІинкъулев Аллагьас дие кумек гьабичІебани, дуца дун щибниги кьечІого витІилаан нахъе. Амма Аллагьасда бихьана дица хІехьараб къварилъиги ва дица баччараб захІматги. Живго Аллагь вахъана нолъ дие хІалае!

43 Цинги Лабаница Якъубие жаваб кьуна:

– Гьел руго дир ясал, дир ясалъул лъимал, дир боцІи. Гьаниб дуда бихьулебщинаб жо дир буго. Дирго ясал дица къварид гьарилищха? Дирго ясазул лъималги къварид гьарилищ? 44 РачІа, нилъеца къотІи гьабизе, къотІуе нугІги букІине биччай.

45 Гьебмехалда Якъубица цо кІудияб гамачІ зоное бахъун чІезабуна 46 ва ганчІал ракІареян абуна жиндирго гІагарал чагІазда.

Гьез ракІарун ганчІазул гохІ лъугьинабуна ва гьелда аскІоб кваназе гІодор чІезе бакІги къачІана. 47 Лабаница гьеб гохІалда цІар лъуна Егар-Сахадута, Якъубица лъуна – Гал-Эд[38]. 48 Лабаница абуна.

– Нилъер къотІиялъул нугІ буго гьаб гохІ.

Гьединлъидал гьеб гохІалда цІар буго Гал-Эд. 49 Цогидаб цІар буго Мицпа[39] – гьениб Лабаница гьадин абидалха:

– Цоцазда рихьулареб куцалда ратІалъараб мехалъ, биччанте БетІергьанас нилъеда хадуб халкквезе. 50 Дуца гьал дир ясал къварид гьаруни яги гьазда тІаде лъудби рачани, дуда лъан букІа: инсан гурев, Аллагь вукІина нилъее нугІлъун!

51 Цинги Лабаница Якъубида абуна:

– Гьаб ганчІазул гохІалъухъги ва нилъеда гьоркьоб дица бахъун чІезабураб зонохъги валагье, 52 гьел руго нилъер къотІиялъул нугІзал. Квешаб къасдгун дун вачІинаро гьаб гохІил дур рахъалдехун, мунги квешаб къасдгун вачІунге гьаб гохІилги мукъадасаб ганчІилги дир рахъалдехун. 53 Ва нилъее диван къотІизе биччай Ибрагьимилги НахІорилги Аллагьас.

Цинги Якъуб гьедана жиндир эмен ИсхІакъ жиндикьа хІинкъулев АллагьасхІайилан. 54 Хадуб Якъубица гьенибго магІарда къурбан хъуна ва гІагарал чагІи кваназаруна. Квананги рахъун, сордо базе гьенир чІана гьел. 55 Радал вахъун Лабаница жиндирго ясаздаги ясазул лъималаздаги, гьезда баркат лъегиянги гьарун, убачал гьаруна ва рокъове нахъвуссун ана.


#### БетІер 32


ГІисида дандчІвазе хІадурлъана Якъуб

1 Гьедин нухда унаго, Аллагьасул малаикзаби данде ккана Якъубида. 2 Гьел рихьидал, Якъубица абуна:

– Гьаб буго Аллагьасул боялъ орду чІвараб бакІ. Цинги гьеб бакІалда цІар лъуна МахІанаим абун[40].

3 Жиндирго вац ГІисихъе Эдомалъул улкаялде, СегІиралъул ракьалде чапарзаби цере ритІана Якъубица, 4 дир бетІергьан ГІисида гьадин абейилан:

– Дур лагъ Якъубица гьадин абулеб буго: гІемераб заман бана дица Лабанида аскІоб ва гьанжелъагІан гьенивги чІана. 5 Гьанже дир руго оцалги, хІамулги, гІиги, лагъзалги, гъаравашалги. Дица битІулеб буго духъе, дирго бетІергьанасухъе, гьаб ругьел ва дир хьул буго дидехун дур ракІ лъикІлъилилан.

6 ТІадруссун рачІун, чапарзабаз Якъубида абуна:

– Ниж щвана дур вац ГІисихъе. Ункънусго чиги вачун, дуда данде вачІунев вуго дов.

7 ХІинкъиялъул гІазабалъ къвал бана Якъубида. Гьес жиндирго гІадамалги, гьединго гІи-боцІиги, варанабиги кІиго батІияб бакІалда къайи чІван чІезаруна.

8 «Цо къавуде ГІис тІаде кІанцІани, – ян пикру гьабуна Якъубица, – цогидаб къавуда ругелал лъутунгІаги рорчІила». 9 Цинги Якъубица гьари-дугІа гьабуна:

– Я, дир эмен Ибрагьимил Аллагь, дир эмен ИсхІакъил Аллагь – рокъове гІагарлъиялъухъе тІадвуссайилан дие амру гьабурав ва дие хІалае вахъине рагІи кьурав БетІергьан! 10 Нахъаса къотІичІого дуца диде – Дурго лагъасде – рещтІинабураб гурхІел-цІобалъе ва рагІуе ритІухълъиялъеги мустахІикъав гьечІо дун. Гьаб Иордан гІор бахараб мехалъ дир хъатикь гІанса гурони букІинчІо, гьанже дир кІиго къавуе гІураб гІи-боцІи буго. 11 Дир вац ГІисидаса хвасар гьавеян гьарулеб буго Дуда! Дун хІинкъун вуго вачІун гьес ниж киналго, руччабигун лъималгун цадахъ, гъурилилан. 12 Дуца дие рагІи кьун букІинчІищ дун бечелъизавичІого теларилан, ралъдал рагІалда салигІанги гІемер наслаби дидасан лъугьинарилилан!

13 Якъубица гьениб сордо бана. Радал вахъун гьес жиндирго рехъабалъа тІаса бищун батІа гьабуна ГІисие сайигъаталъе кьезе 14 кІинусго цІцІе, къого дегІен, кІинусго чахъу, къого куй, 15 лъеберго бечІчІулеб варани ва гьезул тІанчІи, кІикъого гІака, анцІго оц, къого цІухІама ва анцІго бихьинхІама. 16 Гьес гьел лагъзадерида цере гъуна, щибаб рехъаде цо-цо вехь кколеб хІалалъ, цинги гьезда абуна:

– Гьанже нуж цере-цере а, цоцазда гьоркьоб манзилги тун.

17 – Дир вац ГІис дандчІвараб мехалъ, – ан абуна Якъубица бищунго цеве витІулев вугев вехьасда, – дос дуда гьикъила: «Мун лъил лагъ? Киве унев чи? Гьаб дуда цебе бугеб боцІи лъил?» – абун. 18 Дуца жаваб кье: «Дур лагъ Якъубил боцІи буго гьаб, жиндирго бетІергьан ГІисие сайигъаталъе битІулеб. Живго Якъубги хаду-хадув вачІунев вуго», – ян.

19 ГІисгун дандчІвараб мехалъ гьелго рагІаби абейин нужецаян амру гьабуна Якъубица рехъада хадув унев вукІарав кІиабилев вехьасеги, лъабабилесеги ва цогидазеги. 20 Дур лагъ Якъуб хаду-хадув вачІунев вугилан абичІого тогейиланги лъазабуна. Гьедин цере ритІарал сайигъатаз ГІис жиндаго гурхІизавилародаян хьул букІана Якъубил. «Цинги дунго ина гьесда цеве чІезе, – ян пикру гьабуна Якъубица. – Гьебмехалда лъикІаб дандчІвай гьабизеги бегьула гьес дида».

21 Гьедин сайигъаталги цере ритІун, Якъуб жиндирго къайи чІвараб бакІалда сордо базе чІана.


Аллагьасул малаикгун гугарана Якъуб

22 Амма гьеб сордоялъго тІаде вахъун Якъубица кІияйго лъадиги, кІияйго гъаравашги, анцІила цо васги тІаде рахъинаруна ва гьелги рачун Яббокъ гІор бахана. 23 Гьел киналго гьес гІурул добцояб рагІалде ритІана, жиндаго цадахъ букІарабщинабги битІана, 24 живго гьенив чІана.

Гьале цо щивалиго рогьинегІан гугарана гьавгун. 25 Якъуб къуркьизавизе кІолев гьечІолъи бихьун, гьес мачІалзулъ кьабуна, ракьаялдаса щекІ батІалъулеб хІалалъ. 26 Цинги гьес Якъубида абуна:

– Дун виччанте, хъахІлъи балеб бугин.

– Дида баркат лъегиян абичІого виччаларо, – ян жаваб кьуна Якъубица.

27 – Дуда цІар щиб? – ан гьикъана гьес.

– Якъуб буго.

Цинги гьес абуна:

28 – Гьанжеялдаса хадув мун Якъуб гуро, Исраил вуго. Аллагьгунги гІадамалгунги гугарун бергьиндалха мун[41].

29 – Дур цІар бицани бокьилаан, – абун гьарана Якъубица.

– Дир цІар гьикъун щай дуе? – ян жаваб кьуна гьес.

Цинги Якъубида баркат лъегиян абуна гьес гьениб.

30 Гьеб иш ккараб бакІалда цІар Пениэл[42] лъуна Якъубица. «Гьанив дида гьумер дандбитІун Аллагь вихьана ва чІаго хутІана», – ян абуна гьес. 31 Бакъ баккана. Якъуб Пениэлалдаса нахъе ана. МачІ унтун, рекъдулев вукІана гьев.

32 (Гьединлъидал Исраилил наслабазул гІадамаз мачІалзул щекІ кунаро, – мачІалзул гьеб щекІалда кьабидалха Якъубида дандияс.)


#### БетІер 33


Якъубги ГІисги дандчІвана

1 Хал гьабидал, Якъубида ГІис вихьана жиндаго данде вачІунев, ункънусго чиги вугоан гьесда цадахъ. Якъубица Леялги, РахІелилги ва кІияйго гъаравашалъулги лъималазда лъазабуна жидерго улбузда аскІор рахъун чІаян. 2 Гьадин чІезаруна гьес гьел: бищунго цере гъаравашалги гьезул лъималги, гьезда нахъа Леяги гьелъул лъималги, гьездаги нахъа РахІелги Юсупги. 3 Живго Якъуб цеве лъугьун ана ва вацасде гІагарлъилалде анкьго нухалъ нодо гІодоб цун сужда гьабуна гьесие. 4 Амма ГІис гьесда аскІове кІанцІун вачІана, къвалги бан, каранде къана, убач гьабуна. Цинги гьел гІодана. 5 Берал рорхун валагьидал, руччабиги лъималги рихьун, ГІисица гьикъана:

– Гьал дуе щал кколел? – абун.

Якъубица жаваб кьуна:

– Дур лагъасе Аллагьас цІоб лъун кьурал лъимал руго гьал.

6 Гъаравашаз, жидерго лъималгун цадахъ цере рачІун, ГІисие сужда гьабуна. 7 Цинги жиндирго лъималги рачун ячІун Леяцаги гьабуна гьесие сужда. Хадуб РахІелицаги Юсупицаги гьабуна.

8 – Дида данде ккарал гьадал рехъаби цере ритІиялъул магІна щиб? – абун гьикъана ГІисица.

– Мун гурхІилародайилан ритІун рукІана, дир бетІергьан, – абун жаваб кьуна Якъубица.

9 – ГІунги тІокІаб бечелъи буго, вац, дир, – ан абуна ГІисица. – Дурго боцІи дуего те.

10 – Гьал дир сайигъатал нахъчІвагейилан гьарулеб буго дица дуда, – ян абуна Якъубица. – Мун гьедин лъикІ дандчІвайдал, Аллагь вихьиялда бащалъана дие мун вихьи. 11 Дир сайигъат босизе ккела дуца. Аллагьас цІоб лъун дие гІемераб боцІи-рикъзи кьуна, сундего хІажалъун тун гьечІо дун.

Якъубица гьарун-цІалун, ГІис разилъана гьесул сайигъатал росизе.

12 – Гьанже нухда рахъун лъикІ, – ан абуна ГІисица Якъубида. – Дун дуда цадахъ вилълъина.

13 Амма Якъубица абуна:

– Дуда лъалаха, дир бетІергьан, лъимал загІипал жал ругеблъи. РечІчІулел чахъабиги гІачиги руго нижеда цадахъ. Кьабун гьел рачани, гъоб къоялъго гІодор ккун хвела. 14 Мун, дир бетІергьан, цеве ун лъикІ, дун – дур лагъ, боцІиги лъималги рачун бажарулеб хІалалъ бигьа гьавун хадув вачІина духъе – дир бетІергьанасухъе СегІиралде.

15 – РачІа дица дир гІадамаздасан цо къокъа дуда цадахъ телин, – ан абуна ГІисица.

Амма Якъубица жаваб гьабуна:

– Щай? Дир бетІергьан дидехун лъикІ вукІинги гІун буго дие.

16 Цинги гьеб къоялъго ГІис нахъвуссун СегІиралде ана. 17 Якъубги Суккоталдехун валагьун ана. Гьенир гьарун рукІана гьас жиндиего рукъзалги боцІуе тІадхъелалги. (Гьединлъидал гьеб бакІалда цІар буго Суккот.)[43]

18 Паддан-Арамалдаса тІадвуссун Якъуб сах-саламатго щвана КенагІаналда бугеб Шекем шагьаралде ва гьенив гІагарлъухъ чІана. 19 Живго чІезе хур Якъубица, гІарцул нусго кесекги кьун, босана ХІаморил васазухъа. Гьев вукІана Шекемил эмен. 20 Гьениб гьес къурбаналъе бакІ бана ва гьелда цІарги Эл-Элогье-Исраил абун лъуна.


#### БетІер 34


Якъубил васаз Шекем шагьар пасат гьабуна

1 Леяца Якъубие гьаюрай яс Дина гьеб бакІалъул руччабазда аскІое ун йикІана. 2 Гьеб улкаялъул ханлъун вукІарав хІивеязул къавмалъул ХІамор абулев чиясул вас Шекемида йихьана гьей ва, хъамун ячун, басра гьаюна. 3 Якъубил яс Динахъ гьесул рокьи ккана, рекІелъ йосана, хІеренал рагІаби абулаан гьелда. 4 Гьес жиндирго инсуда – ХІаморида – абуна:

– Гьай яс дие яче, – ян.

5 Якъубида лъана жиндир яс Дина басра гьаюн йикІин. Гьеб заманалда гьесул васал боцІи хьихьун гІалахалда рукІана. Гьел рачІинегІан ахІи-хІур бахъинабичІого чІана Якъуб. 6 Шекемил эмен ХІамор Якъубихъе вачІана гьесулгун гара-чІвариялъе. 7 Ккараб жо лъан, Якъубил васалги рокъоре рачІана гьебмехалда. Ццидахун, гьалаглъун рукІана гьел, Якъубил яс басра гьайи – цІакъго кІудияб рогьоб кколелъулха исраилилазе. Гьединаб жо гьабизе бегьилищ?

8 ХІаморица абуна:

– Дир вас Шекем нужер ясалъ хІайран гьавун вуго. Гьей гьесие кьейилан вачІун вуго дун. 9 Нилъеда гьоркьоб гІагарлъиги лъугьина, нужер ясал нижер васазе кьела, нижер ясалги нужер васаз рачина. 10 Нижеда аскІор гьанир чІа. Гьаб нижер улка нужеда цебе буго: эркенго яшав гьабе, даран-базаралде русса ва боцІи-бечелъи цІикІкІинабе.

11 Шекемица Динал инсудаги вацаздаги абуна:

– Дидехун лъикІ рукІа, нужеца абураб жоги кьелин. 12 Бищунго кІудияб багьа чІезабе ва бищунго чІахІиял сайигъаталги тІалаб гьаре. Нужеца абураб жо кьела дица, яс дие кьунани.

13 Гьанже Шекемиеги гьесул эмен ХІамориеги Якъубил васаз сихІираб жаваб кьуна, Шекемица гьезул яц Дина басра гьаюн йигелъул:

14 – Гьеб гьедин гьабизе кІоларо нижеда, – ян абуна гьез. – Нижее рогьоб-нич буго сунат гьабичІев чиясе нижер яц кьей. 15 Цо шартІ буго гьелда гьоркьоб, ниж разилъизе ккани: нужер киналго бихьиназги сунат гьабун, нижеда релълъине ккола нужги. 16 Гьелдаса хадуб нижеца нижерго ясал нужер васазе кьела ва нужер ясалги нижее рачина. Цинги нижги нужеда аскІор гьанир чІела ва нужеда цадахъ цо халкълъун лъугьина. 17 Амма нуж нижехъ гІенеккичІони ва сунатги гьабичІони, нижерго яцги ячун нахъе ина гьаниса.

18 ХІаморидаги Шекемидаги лъикІ бихьана гьеб. 19 КватІичІого Шекемица жиндиего сунат гьабуна – гьедигІанги цІакъ йокьана гьесие Якъубил яс. Гьев Шекемги вукІана инсул кьибилалда бищунго къадру-къимат бугев чи. 20 Гьале шагьаралъул кавудухъ годекІанирги чІун, ХІаморицаги Шекемицаги шагьаралъул халкъалде хитІаб гьабуна:

21 – Гьал руго ракълилал гІадамал. Риччанте гьал нилъер ракьалда чІезе ва эркенго магІишат гьабизеги. Гьезие ракь гІезегІан буго гьаниб. Нилъеца гьезул ясал рачина, гьезие нилъерго ясал кьела. 22 Амма нилъеда аскІор чІезе ва нилъеда цадахъ цого халкълъун лъугьине гьал разилъулел руго гьадинаб шартІалда: гьезул бихьиналго гІадин нилъер бихьиналги сунат гьабурал рукІине ккола. 23 Гьезул рехъаби, гьезул бечелъи, гьезул боцІи – гьеб кинабго нилъер букІинарищха. Гьезул шартІ нилъеца къабул гьабуни, гьел нилъеда аскІор чІела!

24 Кавудухъе годекІанире рачІун рукІаралщинал ХІаморидаги Шекемидаги разилъана, ва шагьаралъул киналго бихьиназ сунат гьабуна. 25 Амма лъабабилеб къоялъ, гьел унтун бусада рукІаго, Якъубил васал, Динал вацал – ШимгІонги Левийги, рахъун хвалчабигун, щибго квекІен гьечІого, шагьаралда жанире лъугьана ва цо хутІичІого гьезул бихьинал гъурана. 26 Хвалчаца къотІ-къотІана гьез ХІаморги Шекемги, ва Шекемил рокъоса Динаги ячун, нахъе ана.

27 Цинги гьеб чІвай-хъвей ккараб бакІалде тІадруссун Якъубил васаз талавур гьабуна жидер яц басра гьаюраб гьеб шагьар. 28 Гьез хъамуна гІи, гІачи, хІамул, шагьаралдаги магъилъги батарабщинаб цадахъ босана, 29 шагьаралъул гІадамазул кинабго бечелъи бахъана, гьезул лъималги руччабиги нахъе рачун, гьезул рокъоб букІарабщиналъул давла гьабуна.

30 Якъубица ШимгІонидаги Левийидаги абуна:

– Дир бетІералде балагь бачана нужеца! Гьаб ракьалъул гІадамазда – кенагІаназда ва периззеязда дун рихинавуна нужеца. Дагьал гурони гІадамал гьечІо дир, гьелин абуни цолъила, цинги тІаде кІанцІун, дун чІвала ва дир тІолабго кьибилги паналъила.

31 Амма ШимгІоницаги Левийицаги гьесие жаваб кьуна:

– ХъахІба гІадин, басра гьаюнлъидалха нижер яц йигей!


#### БетІер 35


Якъуб Бетелалде тІадвуссана

1 Аллагьас Якъубида абуна:

– Вахъун гьанже мун Бетелалде а. Дова рещтІа ва дурго вац ГІисидаса лъутун мун унеб мехалъ духъе вачІарав Аллагьасе къурбаналъе бакІ бай.

2 Якъубица жиндир кинабго хъизамалда ва жиндир киналго гІадамазда абуна:

– Нужехъ ругел киналго чияр аллагьзаби нахъе рехе, черхги чуре, ретІелги хисе. 3 Гьанже нилъ Бетелалде рилълъа. Дица доба базе ккола балагь бачІараб мехалъ хІалае ватарав ва сапаразда дие кумек гьабурав Аллагьасе къурбаналъе бакІ.

4 Гьез Якъубихъе кьуна жидехъго рукІарал чияр аллагьзаби, гІундуздаса рахъун кІилкІалги кьуна. Гьеб кинабго Якъубица букъана Шекемалъул миккил гъотІокь.

5 Гьанже гьал нухда рахъана. Якъубил васазда хадур рахъинчІо сверухъ ругел шагьаразул гІадамал, Аллагьас гьезде хІинкъи тІамидал.

6 Жиндирго гІадамалгун цадахъ Якъуб щвана кенагІаназул ракьалда бугеб Луз (Бетел) шагьаралде 7 ва гьениб къурбаналъе бакІ бана. Гьес гьеб бакІалда цІар лъуна «Эл-Бетел» абун, вацасдаса лъутун вачІунеб мехалъ гьенивлъидалха гьесие Аллагь загьирлъарав[44].

8 Ребекъал рахьдал эбел Дебора хвана. Гьей юкъана Бетелалда гІагарлъухъ миккил гъотІода гъоркь. Цинги гьеб миккил гъотІода цІар лъуна Аллон-Бахут[45].

9 Паддан-Арамалдаса Якъуб тІадвуссараб мехалда, Аллагьас, нахъеги вачІун ва баркат лъун, 10 гьесда абуна:

– Дуда цІар Якъуб буго, амма тІокІаб дуда Якъубилан абизе гьечІо, гьанжеялдаса нахъе дуда цІар Исраил буго!

Гьедин Аллагьас гьасие кьуна Исраил абураб цІар.

11 Цинги Аллагьас гьесда абуна:

– Дун вуго ХІалкІолев Аллагь, биччанте лъимал гІемерлъизе ва гІадамал цІикІкІине. Дудасан халкъ лъугьина, халкъазул тІубараб читІир лъугьина. Дудасан ханзаби лъугьина! 12 Дица Ибрагьимие ва ИсхІакъие кьураб ракьги дуеги дур наслабазеги кьела.

13 Аллагь Якъубида аскІоса араб мехалъ, 14 Якъубица зани чІвана Аллагь жинда кІалъараб бакІалда ва гьесие къурбаналъе гьелда тІаде тІуна чагъирги зайтуналъул нахги. 15 Гьес гьеб бакІалда цІар лъуна Бетел.


РахІелги ИсхІакъги хвана

16 Бетелалдаса рахъун ун, Эпратаялде гІагарлъидал, лъимер гьабизе хІара чІвана РахІелида. Лъимер гьабизе цІакъ захІмалъулеб букІана. 17 ГІазабалда гъоркь йикІана гьей.

– ХІинкъуге, – ян абуна гьелда чІарахъаналъ. – Гьале дуе цоги вас гьавуна.

18 Холей йигей РахІелица ахирисеб хІухьел цІалаго васасда цІар лъуна Бен-Они абун. Амма инсуца гьесда цогидаб цІар Бунямин лъуна[46].

19 Гьедин хвана РахІел. Эпратаялде унеб нухда (гьанже БетлехІем абулеб бакІалда) юкъана гьей. 20 Цинги Якъубица гьелъул хабада зани чІвана. Гьанжеги буго гьениб гьеб РахІелил хабатІа чІвараб зани.

21 Исраилица гьенисаги сапар бухьана ва ГІедер абулеб сиялда нахъа чІана. 22 Гьениб къайи чІван чІун ругеб заманалда Реубен жиндирго инсул гъараваш Билгьада аскІов вегана. Инсудаги лъана гьеб.

Якъубил вукІана анцІила кІиго вас. 23 Леял васал: Реубен (Якъубие тІоцеве гьавурав), ШимгІон, Левий, Ягьуда, Иссакар ва Зебулун. 24 РахІелил васал: Юсуп ва Бунямин. 25 РахІелил гъараваш Билгьал васал: Дан ва Наптали. 26 Леял гъараваш Зилпал васал: Гад ва Ашер. Гьел руго Паддан-Арамалда гьарурал Якъубил васал.

27 Къирят-АрбагІалда (ХІеброн) бугеб Мамреялде жиндирго эмен ИсхІакъида аскІове вачІана Якъуб. Гьеб буго цевего Ибрагьим вукІараб, хадув ИсхІакъ вукІараб бакІ.

28 Нусиялда ункъого сон бана ИсхІакъица. 29 ГІумруялъ гІорцІарав, цІакъго херлъарав гьев хвана ва жиндирго умумузда хадув ана. Васаз – ГІисицаги Якъубицаги – вукъана гьев.


#### БетІер 36


ГІисил наслу

1 Гьале ГІисил – Эдомиланги абула гьесда – ва гьесул наслабазул къиса.

2 ГІисица лъудбилъун рачана кІиго кенагІанай – ГІада ва Огьолибама. ГІадал эмен вукІана хеттав Элон, Огьолибамал эбел йикІана хІивеяв ЦибгІонил яс ГІана. 3 Гьес ячана Босматги. Гьей йикІана ИсмагІилил яс ва Небайотил яц. 4 ГІисие ГІадаца гьавуна Элипаз, Босматица гьавуна РегІуэл, 5 Огьолибамаца гьаруна ЕгІуш, ЯгІлам ва КъорахІ. Гьел руго КенагІаналда ГІисие гьарурал васал.

6 Жиндирго лъудбигун, васалгун, ясалгун, жиндирго киналго гІадамалгун цадахъ, КенагІаналда данделъараб кинабго боцІи-бечелъигун, ГІис цогидаб улкаялде ана Якъубида аскІоса. 7 Гьезда данделъун букІана гІемераб боцІи ва цадахъ чІезе бакІ къварилъана гьезие: гьел чІараб ракь гьанже гьел кІиязего, гьезул гІи-боцІуе гІолеб букІинчІо. 8 Гьединлъидал ГІис рещтІана СегІир магІарда гІагарлъухъ (гьев ГІис ккола Эдом).

9 Гьале СегІиралъул гохІдузул ракьалда вукІарав ва эдомилазул зурияталъул бетІерлъун лъугьарав ГІисилги гьесул наслабазулги къиса.

10 ГІисил васал: Элипаз – ГІисие ГІадаца гьавурав вас ва РегІуэл – ГІисие Босматица гьавурав вас.

11 Элипазил васал: Теман, Омар, Цепо, ГагІтам ва Къеназ. 12 Элипазил гъараваш ТимнагІица гьесие гьавуна ГІамалекъ. Гьел руго ГІададасан лъугьарал ГІисил наслаби.

13 РегІуэлил васал: НахІат, ЗерахІ, Шамма ва Мизза. Гьел руго ГІисие Босматидасан лъугьарал наслаби.

14 ЦибгІонил ясалъул – ГІанал – яс Огьолибамаца ГІисие гьаруна ЕгІуш, ЯгІлам ва КъорахІ.

15 Гьеле ГІисил тухумазул бутІрул.

ГІисие тІоцеве гьавурав вас Элипазил наслаби: Теманил тухум, Омарил тухум, Цепол тухум, Къеназил тухум, 16 КъорахІил тухум, ГагІтамил тухум ва ГІамалекъил тухум. Гьел руго Элипазил тухумал, ГІададасан лъугьарал наслаби. Гьез яшав гьабулеб буго Эдомалъул ракьалда. 17 ГІисил вас РегІуэлил наслаби: НахІатил тухум, ЗерахІил тухум, Шаммал тухум ва Миззал тухум. Гьел руго РегІуэлил тухумал – Босматидасан лъугьарал ГІисил наслаби. Гьез яшав гьабулеб буго Эдомалъул ракьалда. 18 Огьолибамадасан лъугьарал ГІисил наслаби: ЕгІушил тухум, ЯгІламил тухум ва КъорахІил тухум. Гьел руго ГІанал яс, ГІисил лъади Оголимавадасан лъугьарал тухумал. Гьединал руго 19 ГІисил (Эдом ккола гьев) наслаби ва гьезул тухумал.

20 Гьеб улкаялда рукІарал СегІир-хІореясул васал: ЛотІан, Шобал, ЦибгІон, ГІана, 21 Дишон, Эцер ва Дишан. Гьел руго Эдомалъул ракьалда рукІарал хІореязул, СегІирил наслабазул тухумал.

22 ЛотІанил васал: ХІори ва Гьемам. ЛотІанил яцалда цІар букІана ТимнагІ.

23 Шобалил васал: ГІалван, МанахІат, ГІебал, Шепо ва Онам.

24 ЦибгІонил васал: Айя ва ГІана (жиндирго эмен ЦибгІонил хІамул хьихьун вугеб мехалъ гІицІаб авлахъалда ицц батарав ГІана вуго гьев).

25 Анал лъимал: Дишон ва ГІанал яс Огьолибама.

26 Дишонил васал: ХІемдан, Эшбан, Итран ва Керан.

27 Эцерил васал: Билгьан, ЗагІаван ва ГІакъан.

28 Дишанил васал: ГІуц ва Аран.

29 Гьадинал руго хІореязул тухумал: ЛотІанил тухум, Шобалил тухум. ЦибгІонил тухум, ГІанал тухум, 30 Дишонил тухум, Эцерил тухум ва Дишанил тухум. СегІиралъул ракьалда рукІарал хІореязул тухумазул сияхІ буго гьеб.


Эдомалъул ханзаби

31 Гьале исраилазул ханлъи лъугьиналдего Эдомалда кверщел гьабун рукІарал ханзаби. 32 Эдомалда тІоцебе кверщел гьабуна БегІорил вас БелагІица, гьесул тахшагьаралда цІар букІана Дингьаба. 33 БелагІ хвараб мехалда, гьев хисана Боцраялдаса ЗерахІил вас Йовавица. 34 Йовав хун хадуб ханлъи гьабуна Теманил наслабазул улкаялдаса ХІушамица. 35 ХІушам хун хадуб ханлъи гьабуна Бедадил вас Гьададица (гьесин Моабалъул авлахъазда мадянал гъурарал). Гьесул тахшагьаралда цІар букІана ГІавит. 36 Гьадад хун хадуб ханлъи гьабуна Масрекъаялдаса Самлаца. 37 Самла хун хадуб ханлъи гьабуна Пурат гІурул рагІалда бугеб РехІоботалдаса Шаулица. 38 Шаул хун хадуб ханлъи гьабуна Акборил вас БагІал-ХІананица. 39 Акборил вас БагІал-ХІанан хун хадуб ханлъи гьабуна Гьадарица. Гьесул тахшагьаралда цІар букІана ПагІу ва гьесул лъади йикІана МегьетІабеэл – Мезагьабил ясалъул – МатІредил – яс.

40 Гьале ГІисидасан лъугьарал тухумал (гьел тухумазул бутІрузул цІарал кьун рукІана гьезул кьибилазеги росабазеги): ТимнагІил тухум, ГІалвал тухум, Ететил тухум, 41 Огьолибамал тухум, Элал тухум, Пинонил тухум, 42 Къеназил тухум, Теманил тухум, Мибцарил тухум, 43 Магдиэлил тухум ва ГІирамил тухум.

Гьанир рехсон руго эдомилазул тухумалги гьезул букІараб улкаялъул росабиги. Эдомилазул зурияталъул эмен ккола ГІис.


#### БетІер 37


Юсупида макьаби рихьана

1 Цеве жиндирго эмен вукІараб улкаялда – КенагІаналда – чІана Якъуб.

2 Гьале Якъубилги гьесул наслабазулги къиса.

Юсуп вукІана анцІила анкьго сон барав гІолохъанчи. Вацазда цадахъ гІи хьихьун вукІана гьев, Билгьал ва Зилпал васазе кумек гьабун. Юсупица гьездасан инсуде мацІ гьабулаан. 3 Юсуп вукІана Якъубие херлъараб мехалъ гьавурав вас. Гьединлъидал цогидал васаздаса цІикІкІун вокьулаан Якъубие гьев. БатІи-батІиял накъишал тІад угьараб гурдегицин сайигъат гьабун букІана гьесие. 4 Инсуе Юсуп жидедасаго цІикІкІун вокьулев вугевлъи бихьун, Юсуп вацазда рихун вукІана. Берцинаб кІалцин кІалъалароан гьез гьасда.

5 Цо нухалда Юсупида макьу бихьана. Жиндирго вацазда гьеб макьу бицаралдаса хадуб жеги цІикІкІун рихана гьезие гьав.

6 – ГІенекке, – ян абуна гьес, – дида бихьараб макьу бицинин! 7 Нилъ руго хурир гул къалел. Цинги дир гул бахъун чІана, амма нужер гулаз, гьелда сверухъ чІун, гьелъие сужда гьабуна!

8 Вацаз абуна:

– Гьа, гьанже мун нижер ханлъун лъугьинехъинищха вугев? Нижер бищунго кІудиявлъунищха мун вукІинев?

Цинги жеги цІикІкІана гьезулъ гьасде рокьукълъи – гьесул макьаби сабаблъунги, харбал сабаблъунги. 9 Цинги нахъеги макьу бихьана Юсупида ва жиндирго вацазда бицана:

– Цоги макьу бихьана дида: бакъ-моцІалъ ва анцІила цо цІваялъ дие сужда гьабуна!

10 Гьеб макьу гьес инсудаги вацаздаги бициндал, эмен гьесде семана:

– Гьалго кинал макьаби дуда рихьулел ругел? Ниж киналго – дунги, дур эбелги, вацалги – рачІун дур хІатІазда цере суждаялда чІезейищ ругел?

11 Вацазул жахІда букІана Юсупидехун. Инсуца ракІалда чІезаруна гьесул рагІаби.


Вацаз Юсуп базаргабазе вичана

12 Цо нухалда Юсупил вацал инсул гІи кваназабизе ана Шекемалде гІагарлъухъе.

13 Исраилица Юсупида абуна:

– Дур вацал Шекемалда гІагарлъухъ гІи кваназабулел руго. РачІа дица мунги витІилин гьезда хадув.

– Инаха дун гьезда хадув, – ан абуна Юсупица инсуда.

14 – А, – ян абуна гьес. – Дозул щиб хІал бугебали, гІи кин бугебали халгьабе. Цинги тІадвуссун вачІун дида бице.

Инсуца Юсуп нухарегІана. ХІеброналъул расалъиги нахъа тун, гьев Шекемалде ана. 15 Гьенив гьесда цо чи дандчІвана.

– Щиб дуца гьаниб балагьулеб бугеб? – ан гьикъана гьес авлахъалда тирулев ватарав Юсупида.

16 – Дирго вацал ралагьулев вуго, – ян жаваб кьуна Юсупица. – Гьез гІи киб кваназабулеб бугебали бице дида.

17 – Гьел гьаниса ана, – ян абуна дос. – Дида рагІана Дотаналдехун инилан гьез абулеб.

Юсуп вацазда хадув ана, ва Дотаналда ратана гьесда гьел. 18 РикІкІадасанго Юсуп вихьун, гьев аскІове гІагарлъилалде гьезул къотІи ккана вац чІвазе.

19 – Доле нилъер макьаби рихьулев чи! – ян абуна гьез цоцазда. 20 – ЧІвазеги чІван гьанив цо гвандиниве рехила нилъеца дов ва жанаваралъ чІванилан абила. Гьебмехалда бихьила досул макьаби кин тІуралелали!

21 Гьеб рагІидал, Реубеница Юсуп хвасар гьавуна.

– ЧІвазе ккеларо дов, – ан абуна Реубеница. – 22 Би гІодобе тІун щай нилъее? Квер хъвачІого, доле доба гІицІаб авлахъалъул бакьулъ бугеб гвандиниве рехун лъикІ гурищ?

(ХІакъикъаталда гьесие бокьун букІана Юсуп хвасар гьавизе ва гьев инсухъе нахъвуссинавизе.)

23 Юсуп вацазда аскІове щваравго, гьез гьасда тІаса бахъана батІи-батІиял накъишал тІад угьараб гурде, 24 цинги кквезеги ккун гвандиниве рехана. Лъим бакІаризе бухъараб гьеб гвенд чІобого букІана. 25 Вацал кваназе гІодор чІун рахъиналде, ГилгІадалъул рахъалдасан бачІунеб бихьана Мисриялде унел исмагІилилазул къапила – гьезул варанабазда тІад букІана махІгьуинаб пицІ, ладан ва бальзам.

26 Ягьудаца жиндирго вацазда абуна:

– Гьев чІваялдаса ва гІодобе тІураб би балъго гьабиялдаса щиб пайда нилъее бугеб? 27 РачІа нилъеца гьев исмагІилилазе вичизе, ва нилъеда тІад бидул хІакъги букІинаро. Бидул гІагарлъи бугев вац кколелъулха гьев нилъее.

Вацал гьелда разилъана. 28 Мадяналъул базаргаби гІагарде щвараб мехалда, вацаз, гвандинисаги вахъун, Юсуп исмагІилилазе вичана гІарцул къого кесекалъухъ, ва гьезги гьев Мисриялде вачун ана.

29 Реубен тІадвуссун вачІана, гвандихъе ана – амма Юсуп гьенив ватичІо! Гьесда хадуб ракІ бухІун жиндаго тІад букІараб ретІел тІутІун бана Реубеница.

30 Вацазда аскІове вачІун, Реубеница абуна:

– Вас дова гьечІогури! Дица щиб гьабилеб, киве кІанцІилев?

31 Вацаз Юсупил батІи-батІиял накъишал тІад угьараб гурде, цо дегІенги хъун, гьелъул бидул цІезабуна. 32 Цинги гьебги босун инсухъе рачІун, гьез абуна:

– Балагье нижеда батараб жо! Дур васасул гурде бугищ гьабали халгьабе.

33 Гьелъухъ валагьун, Якъубица абуна:

– Вай, дир васасул гурде! Жанаваралъ чІван вуго дир вас! ЧІвазеги чІван, гьелъ тІутІун ван вуго Юсуп!

34 Жиндаго тІад букІараб ретІелги тІутІун бан, хъачІаб ххамил цо кесекги кьан-квачІалда тІад тун, гІемерал къояз тІатІала Юсупихъ магІу тІуна Якъубица. 35 Киналго васалги киналго ясалги рачІана инсуда аскІоре, гьесул ракІ батизабизе, амма Якъубие сундухъниги гІенеккизе бокьичІо.

– Те дун нужеца! Гьесда хадув гІодилаго ина дирго васасухъе хваразул улкаялде! – ян абуна гьес.

Гьедин Юсупихъ гІодилев хутІана гьев.

36 Гьеб заманалда мадяназ Юсуп Мисриялде вачана ва ПотІипарие вичана. Гьав вукІана пиргІавн цІунулел рагъухъабазул бетІер.


#### БетІер 38


Ягьудаги Тамарги

1 Гьеб заманалда Ягьуда, вацалги рехун тун, ХІира абун цІар бугев ГІадулламалдаса цо чиясда аскІов чІана. 2 Гьений гьесда йихьана ШуагІ абурав цо кенагІаниясул яс. Ягьудаца гьей ячана, гьелда аскІов вегана, 3 гьей къинай яхъана ва вас гьавуна – Ягьудаца гьесда цІар лъуна ГІер. 4 Лъадуда нахъеги лъимер ккана, кІиабилев вас гьавуна ва гьесда цІар лъуна Онан. 5 Цинги хадуб гьелъ цоги вас гьавуна ва гьесда цІар лъуна Шела (гьеб ккана Кезибалда). 6 Жиндие тІоцеве гьавурав вас ГІерие Ягьудаца ячана Тамар абун цІар бугей яс. 7 Амма ГІерил квешаб гІамал сабаблъун БетІергьанасда рихана гьев ва БетІергьанас гьев хвезавуна. 8 Ягьудаца Онанида абуна:

– Вацасул къоролай яче. Вацасул бакІ ккве, гьесие наслу лъугьине.

9 Амма Онанида лъалаан Тамарица гьарурал лъимал жиндир лъималлъун рикІкІунареблъи. Гьединлъидал гьелда аскІов веганщинахъе жиндирго гІавраталдасан бачІунеб хьон гьес гІодобе чвахизабулаан, вацасулилан рикІкІине ругел лъимал гьаричІого рукІине. 10 Амма БетІергьанасе рекІее гІечІо гьесул гьеб гІамал ва гьеб сабаблъун БетІергьанас гьевги хвезавуна. 11 Ягьудаца жиндирго нус Тамарида абуна:

– Дир вас Шела кІудияв гІезегІан, дурго эбел-инсуда аскІое ун, къороллъуда чІа, – ян.

(ЦІикІкІарал васалго гІадин, гьитІинавги хвелилан ракІалде ккунин гьес гьедин абураб.)

Цинги Тамар жиндирго эбел-инсул рокъое нахъйиссана.

12 ГІемераб заман ана. ШуагІил яс – Ягьудал лъади – хвана. Гьелда хадуб бараб чІегІер бахъидал, Ягьуда Тимнаялде ана гьесул гІи къунцІулел рукІарал гІадамазухъе. ГІадулламалдаса жиндирго гьудул ХІираги цадахъ вачана.

13 Вакьад Тимнаялде гІи къунцІизе аравлъи лъайдал, 14 Тамарица къоролалъул ретІел тІаса бахъана ва чадраялъ гьумерги бацун, Тимнаялде унеб нухда бугеб ГІенаим шагьаралъул кавудухъ гІодой чІана. (Гьелда бихьулеб букІиндалха, Шела кІудияв гІун вугониги, гьесие жий ячуней гьечІолъи.)

15 Тамарихъ валагьидал, Ягьудада ккана гьей хъахІба ятилилан. Чадраялъ бахчун букІиндалха гьелъул гьумер. 16 Гьев гьелда аскІове вачІана. Нухлул рагІалда гІодой чІун йигей гьелда Ягьудаца абуна, дун дуда аскІов вегилилан. Гьесда лъалеб букІинчІелъулха гьей жиндирго нус йигейлъи! Гьелъ гьикъана:

– АскІов вегаралъухъ дуца дие щиб кьелеб? – абун.

17 – Дица дуе цо бурутІ битІила, – ян жаваб кьуна гьес.

– Гьеб битІун бачІинегІан, гъоркьлъалие щибниги кьелебищ? – ан абуна гьелъ.

18 – Гъоркьлъалие щиб дуе бокьилеб? – ан гьикъана Ягьудаца.

Гьелъ жаваб кьуна:

– Чалуялда бухьараб дур мугьруги дуда кодоб бугеб гІансаги кье, – абун.

Гьелъ абурабги кьуна гьес гьелъие, гьелда аскІовги вегана. Гьесдасан лъимер ккана Тамарида.

19 Цинги гьей яхъун нахъе ана, гьурмадаса чадра нахъе рехана ва нахъеги къоролалъул ретІел ретІана.

20 ГІадулламалдаса дов жиндирго гьудул витІана Ягьудаца гьелъие бурутІги бачун, дол гъоркьлъалие лъурал жал нахъе росизе. Амма кигІан ялагьаниги, гьесда гьей ятичІо. 21 Гьеб бакІалъул гІадамазда цІехолдизе лъугьана гьев:

– ГІенаималда нухда гІодой чІун йикІарай хъахІба кий йигей? – абун.

– Доя кинайгІаги хъахІба йикІинчІо, – ян жаваб кьуна гьез.

22 ТІадвуссун вачІун, гьес Ягьудада абуна:

– Дида дой ятичІо. Доб бакІалъул гІадамазги абуна доя хъахІба йикІинчІилан.

23 Ягьудаца абуна:

– Риччанте гьел жал долъухъ хутІизе, нилъедаго тІад гІадамал релъанхъичІого рукІине. Дица мун гьелъие бурутІги бачун витІана, духъайин абуни гьей ялагьун бажаричІо!

24 Лъабго моцІгІан заман индал, Ягьудада абуна:

– Дур нус Тамарица зина гьабуна, гьеб зинаялдасан лъимерги ккун буго гьелда.

– Ехъерхъун ячун цІадае рехе гьей, – ян буюрухъ кьуна Ягьудаца.

25 ЧІвазе ячун ячІунеб мехалда, Тамарица гьарана жиндир вакьадасда гьадин абейилан: «Гьале гьазул бетІергьанасдасан ккана дида лъимер. Дуда лъалищ гьаб чалуялда бухьараб мугьруги гьаб гІансаги лъил кколебали?»

26 Ягьудада лъана гьел жиндир рукІин.

– Гьей йитІарай йиго, дун мекъи вуго, – ян абуна гьес. – Гьеб кинабго ккана гьей дица дирго вас Шелае ячинчІолъи сабаблъун.

ТІокІав гьелда аскІов вегичІо Ягьуда.

27 Тамарица лъимер гьабизе мех щвана, кІиго лъимер ккун батана гьелда. 28 ХІара чІван гьей йигеб заманалда, цо квер къватІибе баккана. ЧІарахъаналъ гьелда багІараб чІоло бухьана: «Гьав цеве гьавуна», – янги абун. 29 Амма гьеб лъимаца квер нахъбуссун жанибе босун ана ва гьесдаса цеве дуниялалде вачІана гьесул вац. «ВахІ, кин мун къватІиве ворчІарав?» – абун гьикъана чІарахъаналъ. Цинги гьеб лъимада цІар лъуна Перец[47]. 30 Гьесдаго хадув дуниялалде вачІана кверда багІараб чІоло бухьаравги. Гьесда цІар лъуна ЗерахІ.


#### БетІер 39


Юсупги ПотІипарил лъадиги

1 Юсуп Мисриялде вачана, гьенив ПотІипар абун цІар бугев цо мисрияс – пиргІавн цІунарал рагъухъабазул бетІерас – исмагІилилазухъа вичун восана гьев. 2 БетІергьан Аллагьас Юсупие кумек гьабуна ва жиндирго ишазулъ гьесие битІ ккана. Жиндирго бетІергьанасул рокъов вукІана Юсуп, 3 ва мисриясда бихьана БетІергьан Юсупида цадахъ вугевлъи – Юсупица щиб гьабулеб бугониги, БетІергьанас гьасие квербакъулеб букІиндалха. 4 Мисрияв гьесдаса разилъана, жиндирго кумекчилъун тІамуна Юсуп. Хадуб бетІергьанас гьесда тІад къана рукъалъул ишал тІуразе ва жиндирго бугебщинабги гьесул тІалабчилъиялда гъоркье кьуна. 5 Гьелдаса хадуб Юсуп сабаблъун БетІергьанасул баркат лъуна гьев мисриясул кинабго буголъиялда – рокъоб бугелдаги, хуриб бугелдаги. 6 Жиндирго бугебщинаб жо бетІергьанас Юсупил кверщаликье кьуна – кванай-гьекъей гурони, тІокІаб иш гьечІого рахІаталда вукІана гьанже мисрияв.

Юсуп вукІана гьумерги берцинав лага-черхги чІурканав чи. 7 Жиндирго бетІергьанасул лъадуца берал речІчІаризарулел рукІана гьесде. Жинда аскІов вегайилан абуна гьелъ. 8 Амма, инкар гьабун, Юсупица абуна:

– Дир бетІергьанас дир хъатикье кьуна жиндирго бугебщинаб, жинцаго гьес гьанже рукъалъул тІалабго гьабуларо. 9 Гьаб къавулъ гьесда бащадго амру-буюрухъ кьезе изнуги буго дие. Гьесул лъади йигелъул, мун хутІизегІан, цогидабщинаб дие хІалалаб-бацІцІадаб буго гьаниб. Гьеб квешлъи кинха дица гьабилеб, Аллагьасда цебе мунагь ккеларищ?

10 Къойидаса къойиде гьев мукІур гьавизе тІаделъана гьей, амма Юсуп гьелда аскІов вегизе разилъулев вукІинчІо. 11 Цо нухалда жиндирго къваригІелалъ Юсуп бетІергьанасул бакІалде индал, рукъалъул агьлуялъул цониги чи гьечІоан гьенив. 12 Гьебмехалда долъ ретІелги ккун чІезавун, гьасда абуна жинда аскІов вегайилан. Гьелъул хъатикь жиндирго ретІелги тун, Юсуп къватІиве кІанцІун ана ва нахъе лъутана.

13 Юсуп лъутун унев вихьидал ва гьесул ретІелги жинда кодоб хутІидал, 14 рагьтІателалги ахІун, гьелъ абуна:

– Бихьулищ, гьагъав жугьутІав вачун вачІана гьаниве, нилъ инжит-хІакъир гьаризе! ВачІун тІадегун дун басра гьайизе бокьун лъугьана гъов. Дун ахІдана. 15 Дун ахІдолей-чІчІичІчІидулей йихьун, ретІелги дихъ тун, къватІиве кІанцІун ана ва нахъе лъутана!

16 Рос вачІинегІан жиндихъго тана гьелъ Юсупил ретІел. 17 Цинги росасдаги додинго гаргадана:

– Дида тІаделъун вукІана гьагъав жугьутІ-лагъ. Нилъ инжит-хІакъир гьаризе вачана дуца гъов гьаниве! 18 Дун ахІдезе-чІчІичІчІидизе лъугьараб мехалда, ретІелги дихъ тун, тІурун ана рокъоса къватІиве!

19 Дур лагъас жий инжит гьайизехъин йикІанилан лъадуца гьеб хабар бициндал, Юсупил бетІергьанасул ццин гьалаглъана. 20 Ккун вачун Юсупги рехейин парччахІасул туснахъал ругеб гвандинивейилан амру гьабуна гьес.

Гьедин Юсуп туснахъалъуве ккана. 21 Амма БетІергьанас гьесие кумек гьабуна ва гьесда цІоб лъуна. Туснахъалъул хІакимасе рекІее гІуна Юсуп. 22 Гвандинир ругел киналго туснахъал гьес Юсупил ихтияралде кьуна. Гьанже Юсупица кьезе кколаан сундулго жаваб, 23 туснахъалъул хІакимин абуни сундулго ургъел-пикру гьечІого парахат вукІана, – БетІергьанас Юсупие кумек гьабулеб букІиндалха ва гьесул киналго ишазулъ Гьес квербакъулебги букІиндалха!


#### БетІер 40


Юсупица туснахъалъур макьаби къотІана

1 Цо заманаялдасан Мисриялъул парччахІасул чагъир тІолев чиясулги чед бежулев чиясулги жидерго бетІергьанасда цебе такъсир ккана. 2-3 ПиргІавнасул кутакалда ццин бахъана гьезда. Цинги амру гьабуна гьев цІунулел хъаравулзабазул бетІерасул рукъалда аскІоб бугеб доб гвандинир тІамейин гьел жиндирго цересел хъулухъчагІи – бетІерав чагъир тІолев чиги бетІерав чед бежулев чиги. Гьеб гвандинив вукІана Юсупги. 4 Хъаравулзабазул бетІерас Юсуп тІамуна гьезие хъулухъ гьабулев чилъун. ГІемер заман иналдего, 5 цо сордоялъ гьев кІиявго туснахъасда – парччахІасул чагъир тІолев чиясда ва парччахІасул чед бежулев чиясда – макьаби рихьана. Щивасда бихьана батІи-батІияб макьу, ва щибаб макьуялъул магІнаги батІи-батІияб букІана. 6 Радал гьезда аскІове вачІараб мехалъ, гьел рихха-хочун ратана Юсупида.

7 – Щай нуж пашманго ругел? – ан гьикъана Юсупица. Юсупида цадахъ гьесул бетІергьанасул рокъор туснахъалда тІамун ругел гьел пиргІавнасул цересел хъулухъчагІаз 8 жаваб кьуна:

– Нижеда макьаби рихьана, амма гьел къотІизе чи гьанив гьечІо.

Юсупица абуна:

– Макьу къотІи Аллагьасдасан гурищ букІунеб? Дида рице нужер макьаби.

9 Цинги бетІерав чагъир тІолев чияс бицана:

– Дида макьилъ бихьана дида цебе цо цІолбол гъабу бугеб гІадин. 10 Гьелда букІана лъабго чІор. Гьел халалъун рачІана, тІегьана, цІолбол хьопал рижана ва цІибил барщана. 11 Дир хъатикь букІана пиргІавнасе чагъир тІолеб щурун. Дица цІолбол гарал тІуна, гьел щурминире цІцІуна ва пиргІавнасухъе босун ана.

12 – Гьале гьеб макьуялъул магІна, – ян абуна гьесда Юсупица. – Лъабго чІор ккола лъабго къо. 13 Лъабго къоялдасан пиргІавнас мун нахъеги тІадегІан гьавила: дурго букІараб ишалде тІадвуссинавила ва цебего гІадин нахъеги гьесие чогърол цІураб щурунги босун хьвадила мун. 14 Цо лъикІлъи гьабе дие: талихІалъ дуда къвал бараб къоялъ дун кІочон тоге, пиргІавнасулгун хабар ккараб бакІалда дун ракІалде щва, гьаниса къватІиве ворчІизаве дун. 15 Дун вуго жугьутІазул ракьалдаса хъамурав чи! Гвандиниве рехизегІанасеб квешлъи гьанибги гьабичІо дица!

16 БетІерав чед бежулев чиясдаги бихьана гьес макьу лъикІалъе къотІулеб букІин. Гьес Юсупида абуна:

– Дида макьилъ бихьана дир бетІералда тІад лъабго чІеп бугеб гІадин. 17 Бищун тІаса бугеб чІапиниб букІана пиргІавнасе бежулеб гІадаб батІи-батІияб нигІмат. Ва хІанчІи рукІана гьеб чІапинисан кваналел.

18 – Гьале гьеб макьуялъул магІна, – ян абуна Юсупица гьесда. – Лъабго чІеп ккола лъабго къо. 19 Лъабго къоялдасан пиргІавнас мунги тІадегІан гьавила: гІорода дализавила гьес мун ва дур черхги хІанчІаз тІутІун бала.

20 Лъабго къоялдасан букІана пиргІавн гьавураб къо. Жиндирго рагьтІателазе бертин-той гьабуна гьес. Киназдаго цеве гьес тІадегІан гьавуна дов кІиявго: бетІерав чагъир тІолев чиги бетІерав чед бежулев чиги. 21 БетІерав чагъир тІолев чи нахъеги жиндирго ишалде тІамуна, чогърол цІун щурун пиргІавнасе кьезе. 22 БетІерав чед бежулев чи гьес гІорода ван гъанкъана. Кинабго ккана Юсупица макьу къотІараб къагІидаялъ.

23 Амма бетІерав чагъир тІолев чиясда Юсупги гьесул гьариги кІочон тана, ракІалде щвечІо.


#### БетІер 41


ПиргІавнасда макьаби рихьана

1 Гьелдаса хадуб ана кІиго сон. ПиргІавнасда макьу бихьана. Нил гІоралъул рагІалда вахъун чІарав гІадин вуго гьев. 2 Нил гІурулъа къватІибе бачІана анкьго гІака. Берцинал, кьариял гьел гІачи лъугьана гьениб рагІалда букІараб хер кваназе. 3 Гьездаго хадур Нил гІурулъа къватІибе бачІана цІакъго хІалакъаб, сурукъаб анкьго гІака. РачІун дозда аскІор Нил гІурул рагІалда чІана гьел. 4 Гьале хІалакъал, сурукъал гІачияз кІкІун рехулел руго дол берцинал, кьариял гІачи. ПиргІавн макьидаса вигьана. 5 Нахъеги кьижун ккедал, батІияб макьу бихьана гьесда: цо хІобода буго мугь цІубараб, лъикІаб анкьго тІор. 6 Гьездаго хадуб ракьалдасан баккана бухІараб гьороца бакъвазабураб, гьодораб анкьго тІорги. 7 Гьале гьел ракъварал тІораз къулчІун рехана дол мугь цІубарал тІорал! ПиргІавн макьидаса вигьана. Гьеб кинабго макьу букІун буго.

8 Вихха-хочун лъугьарав гьес, радал тІаде вахъун, Мисриялъул киналго сихІручагІи, макьу къотІулел чагІи ва гІакъилал гІадамал ракІарун, гьезда бицана жиндирго макьу. Амма лъиданиги кІвечІо гьеб макьу къотІизе. 9 Гьебмехалда бетІерав чагъир тІолев чияс пиргІавнасда бицана:

– Дида ракІалде щолеб буго дирго хатІа! 10 Цо къоялъ пиргІавнасул ццин бахъана жиндирго лагъзадерида – ва дун дова хъаравулзабазул бетІерасул бакІалда жанив тІамеян буюрана. Дида цадахъ жанив тІамуна бетІерав чед бежулев чиги. 11 Цо сордоялъ ниж кІияздаго макьаби рихьана, щивасда бихьана батІи-батІияб макьу, щибаб макьуялъулги батІи-батІияб магІна букІана. 12 Нижее хъулухъалъе тун вукІана цо жугьутІав, хъаравулзабазул бетІерасул лагъ. Гьесда рицана нижерго макьаби, ва гьес къотІана гьел. Щивасда бицана макьил магІна. 13 Гьес нижеда бицухъе ккезеги ккана: дун дирго цебе букІараб ишалде тІадвуссинавуна, дов цояв гІорода ван гъанкъана.

14 ПиргІавнас Юсуп вачине чи витІана. Хехго гвандиниса къватІивеги вачун, мегеж-бетІерги кІкІван, цІияб ретІелги ретІун, пиргІавнасда цеве чІезавуна гьев. ПиргІавнас Юсупида абуна:

15 – Дида макьу бихьана, амма лъиданиги кІолеб гьечІо гьеб къотІизе. Абулеб буго, бицараб сагІаталъго макьу къотІизе лъалин дудайилан.

16 – Дица гуро – Аллагьас къотІила гьеб макьу пиргІавнасе лъикІалъе, – ян абуна Юсупица.

17 Цинги пиргІавнас Юсупида бицана:

– Дида макьилъ бихьана, дун Нил гІоралъул рагІалда вахъун чІун вугев гІадин. 18 Цинги Нил гІурулъа къватІибе бачІана анкьго гІака. Кьариял, берцинал гьел гІачи лъугьана гьениб рагІалда букІараб хер кваназе. 19 Гьездаго хадуб Нил гІурулъа къватІибе бачІана рокьотІа гьан бакъвараб, хІалакъаб, къадараб анкьго гІака. Мисриялда кирниги рихьичІо дида гьединал квешал гІачи. 20 Гьел квешал, хІалакъал гІачияз кванана доб анкьабго кьарияб гІака. 21 Гьезул ургьире кІкІун ана дол, амма чахьал чІахІалъун рихьулел рукІинчІо. Церего рукІарал гІадал хІалакъал жал хутІана гьел гІачи. Цинги дун вигьана. 22 Гьелдаса хадуб дида цоги макьу бихьана: цо хІобода бижана мугь цІубараб, лъикІаб анкьго тІор. 23 Гьездаго хадуб тІаде баккун бачІана тІеренаб, гьодораб, бухІараб гьороца бакъвазабураб анкьго тІорги. 24 Гьел тІеренал тІораз тІубанго къулчІана доб анкьабго лъикІаб тІор! Макьу къотІулел чагІазда рицана дица гьел дида рихьарал макьаби, амма гьел макьаби къотІизе бажаричІо гьезухъа.

25 Цинги пиргІавнасда Юсупица абуна:

– ПиргІавнасул кІиго макьу гуро гьеб, цого макьу буго. Аллагьас пиргІавнасе рагьулеб буго жиндирго хІукму. 26 Анкьго кьарияб лъикІаб гІака ккола анкьго сон, анкьго лъикІаб тІорги ккола анкьго сон. Гьединлъидал гьеб буго цого макьу. 27 Доздаго хадуб цун анкьго квешаб, хІалакъаб гІака бачІиналъул магІна ккола доздаго хадуб бачІине бугеб анкьго сон. БухІараб гьороца бакъвазабураб, гьодораб анкьго тІоралъул магІнаги гьединабго буго – гьел ккола анкьго ракъул сон. 28 Цебеги абун букІана дица гьедин: Аллагьас пиргІавнасе рагьулеб буго жиндирго хІукму.

29 Мисриялъул тІолабго ракьалда хуриса тІощел гьарзаяб анкьго сон бачІина, 30 амма гьездаса хадуб анкьго ракъул сонги бачІина. Цебе букІараб гьарзалъиялъул лъалкІцин нахъе хутІиларо. Ракъиялъ чІунтизабила улка. 31 ЦІакъ кутакаб ракъи букІина гьеб – цебесеб гьарзалъиялъул лъалкІцин нахъе хутІиларо. 32 КІиго нухалъ макьу бихьиялъул магІна ккола Аллагьас хІукму гьабун букІин ва гьеб хехго тІубазабизе букІинги.

33 Гьанже пиргІавнас тІаса вищизе ккела иш лъалев ва гІакъилав чи. Гьесда тІад къазе ккела Мисриялъе бетІерлъи гьабизе. 34-35 ТІолабго улкаялда пиргІавнас хъулухъчагІи тІамизе ккела тІаде щолеб бугеб анкьабго соналъ хуриса бачІараб тІощалил щуйил бутІа халкъалъухъа бакІаризе ва, шагьаразде баччун, парччахІасул цагърахъе базе. 36 Гьебмехалда улкаялда лъугьина Мисриялда букІине бугеб доб анкьабго ракъул соналъе гІураб тІощалил нахърател. Гьедин улкаги ракъул гІазабалдаса борчІила!

37 ПиргІавнасеги гьесул цересел хъулухъчагІазеги рекІее гІуна Юсупил гьел рагІаби.

38 – Гьасдаса лъикІав чи нилъее щвеларо, – ян абуна пиргІавнас жиндирго чукъа-рахьаналда. – Гьасулъ Аллагьасул рухІ буго!

39 Цинги гьев Юсупидехун вуссана:

– Аллагьас дуе гьеб кинабго рагьун бугелъул, дудаса гІакъилавги бичІчІи бугевги чи гьечІо. 40 Гьанжеялдаса хадуб дуца кверщел гьабила дир ракьалда тІад ва дир халкъги духъ гІенеккизе буго. ПарччахІлъиялъул даражаялъ гурони дудаса тІадегІанавлъун вукІине гьечІо дун.


ТІолабго Мисриялъул кверщелчилъун ккана Юсуп

41 – ГІенекке, – ян абуна пиргІавнас Юсупида, – тІолабго Мисриялъул кверщелчилъун гьавулев вуго дица мун!

42 Бахъун гьес Юсупил килщида ххуна жиндирго мугьру тІад бугеб баргъич. Гьес Юсупида тІад ретІана лъолъол кунал бессараб бищунго тІеренаб ххамил ретІел ва меседил рахасги бана гьесул гарбида. 43 Пачалихъалда кІиабилеб даражаялъул чиясул чолгьокоги кьуна пиргІавнас Юсупие: гьелда рекІун къотІносан унеб мехалъ Юсупида цере кІанцІун, гьесул гІадамаз ахІулаан: «Нух бацІцІад гьабе!» – ян. Гьедин пиргІавнас Юсуп тІолабго Мисриялъул кверщелчилъун гьавуна.

44 – Гьеле дир амру – пиргІавнасул амру, – ян абуна гьес Юсупида. – Гьанжеялдаса хадуб дур изну гьечІого Мисриялъул тІолабго ракьалдасан лъицаниги гали бахъизе гьечІо ва лъицаниги квер багъаризе гьечІо.

45 ПиргІавнас Юсупида цІияб цІар лъуна Цопнат-ПагІнеахІ абун. Он шагьаралъул кашиш ПотиперагІил яс Аснатги ячана гьесие. Цинги Мисриялъул тІолабго ракьалде сапар бухьана Юсупица.

46 Мисриялъул парччахІас – пиргІавнас – кьураб хъулухъалде гьев лъугьараб заманалда Юсупил гІумруялъул букІана лъеберго сон: гьедин пиргІавнасда аскІоса къватІиве вахъун, Мисриялъул тІолабго ракьалде щвезе сапар бухьана гьес.

47 Хур цІун бачІараб анкьго соналъ цІакъ гІемераб тІощел бакІарана Мисриялъул ракьалдаса. 48 Гьел соназда Мисриялда бакІарараб тІощел Юсупица шагьаразда гьоркьоб бикьана: щибаб шагьаралде баччулаан Юсупица гьенир сверухъ ругел хурзабахъа бакІарараб тІощел. 49 Ралъдал салигІан гІемераб хІалухъен бакІарана гьес – гьеб борцине-цІазе лъугьинчІо гьев ахиралдехун – битІахъе борцун-цІан хІал кІолеб хІал букІинчІо.

50 Гьеб заманалда, жеги ракъи баккилалде, Он шагьаралъул кашиш ПотиперагІил яс Аснатица Юсупие кІиго вас гьавуна. 51 ТІоцеве гьавурасда Юсупица Манша лъуна. Гьес абуна: «Аллагьас дир пашманлъи-къварилъиги инсул рукъги кІочон тезабуна дида» – ян[48]. 52 КІиабилесда цІар Апраим лъуна. Гьес абуна: «Дие гІазаб-гІакъуба букІараб ракьалда хур цІун бачІинабуна дие Аллагьас», – ан[49].

53 Мисриялда хур цІун бачІараб анкьабго сон ана. 54 Юсупица цебеккунго абун букІараб анкьго ракъул сон тІаде щвана. Гьеб ракъи тІибитІана киналго улкабазда, амма Мисриялда киса-кибго данде гьабун букІана тІощалил нахърател. 55 Мисриялда ракъи баккидал, тІощел кьейилан гьарун гІадамал пиргІавнасухъе рачІараб мехалъ, гьес абуна:

– Нуж Юсупида аскІоре а ва гьес абураб гьабе, – ян.

56 ТІолабго ракьалда ракъи тІибитІана. Юсупица царгъал ричІана ва мисриязе тІощел бичизе байбихьана (Мисриялда ракъи цІикІкІунебго цІикІкІунеб букІана). 57 Мадугьалихъ ругел улкабаздасаги гІадамал Мисриялде Юсупихъе рачІана тІощел босизе, тІолабго ракьалда ракъи цІикІкІиндалха!


#### БетІер 42


Юсупил вацал Мисриялде рачІана

1 Мисриялда тІощел бугеблъи лъан, Якъубица васазда абуна:

– Щай нуж ралагьун чІарал?

2 Цинги тІаде жубана:

– Мисриялда тІощел бугилан абулеб буго. Нилъ ракъуца хвелалде, гьениреги ун, тІощелги босун рачІа.

3 Цинги Юсупил анцІго вац Мисриялде тІощел босизе ана. 4 Юсупил тІул бикьарав вац Бунямин Якъубица жиндаго аскІоса виччачІо: гьесдеги балагь бачІинебилан хІинкъана.

5 ТІощел гьарун Мисриялде рачІарал гІадамазул руккалилъе ккана Исраилил васалги – тІолабго КенагІаналдаги ракъул гІазаб рещтІун букІиндалха. 6 Гьел рачІараб улкаялъул кверщелчилъун Юсуп вукІана – киналго гІадамазе тІощел бичиялъул иш гьес тІаде босун букІана. РачІун вацал кІалагъоркье речІчІана гьесда цере. 7 Бер кІутІарабго лъана гьесда гьел, амма чияр чи гІадин чІана ва хъачІго гьикъана:

– Киса рачІарал чагІи нуж? – абун.

– КенагІаналдаса рачІун руго тІощел босизе, – ян жаваб кьуна гьез. 8 (Юсупида вацал лъаниги, гьезда гьев лъачІо!)

9 Гьезул рахъалъ жиндаго рихьарал макьабиги ракІалде щун, Юсупица абуна:

– Нуж руго балъгоял жасусал! Нижер улкаялъул загІипал бакІал кир ругелали балагьизе рачІун руго нуж.

10 – Гуро, нижер бетІергьан! – абун жаваб кьуна гьез. – Ниж руго тІощел бичун босизе рачІарал дур лагъзал. 11 Ниж киналго вацал руго, цо инсул васал руго, рацІцІадал гІадамал руго! Ниж руго дур лагъзал ва жасусаллъунги киданиги рукІинчІо.

12 – Гьереси буго, – ян абуна Юсупица. – Нижер улкаялъул загІипал бакІал кир ругелали балагьизе рачІун руго нуж.

13 – Нижер, дур лагъзадерил, анцІила кІиго вац вукІана, – ян жаваб кьуна гьез. – КенагІаналдаса цо инсул лъимал руго ниж. ГьитІинав вац инсуда аскІов тана. Нижер цогидав вацги тІагІана.

14 – Гьелеха, – ян абуна Юсупица. – Дица абичІищ нуж жасусал ругилан. 15 Нижеца халгьабила нуж щалали. ПиргІавнасул гІумруялхІа, гьитІинав вац гьаниве вачІинчІого, нуж гьаниса нахъе риччаларо. 16 Нужер цояв витІе гьесда хадув, хутІарал гьанир рукІина нижер хъаравуллъиялда гъоркь. Цинги балагьила нужер гьел харбал ритІарал ругищали. БитІараб бицунеб батичІони, нуж жасусал ккола. ПиргІавнасул гІумруялхІайилан гьедулев вуго дун нужее!

17 Цинги Юсупица гьел лъабго къоялъ туснахъалъур тІамуна.

18 Лъабабилеб къоялъ гьес гьезда абуна:

– Дица абураб гьабуни, нуж чІаго хутІила, – дун Аллагьасукьа хІинкъулелъулха! 19 Нуж рацІцІадал гІадамал ратани, нужер цояв гьанив туснахъалъув чІа, хутІарал нахъе а, нужер ракъун ругел хъизамазе тІощелги босун. 20 Цинги гьитІинав вацги вачун тІадрусса. Нужер гьел рагІаби ритІухълъани, нуж хвезариларо.

Гьел мукІурлъана.

21 – Вацасул хІакъ речунеб буго нилъеда, – ян абуна гьез цоцазда. – Нилъеда бихьулеб букІана досие бугеб гІазаб-гІакъуба, амма кигІан дов гьарданиги, нилъ гурхІичІо. Гьединлъидалин нилъее гьаб гІакъуба ккараб!

22 Реубеница тІаде жубана:

– Дица абичІищ нужеда гьев васасе квешлъи гьабугеян. Нуж дихъ гІенеккичІо. Гьанже нилъеда речунеб буго гьесул бидул хІакъ.

23 Вацазда лъалеб букІинчІо гьезул хабар Юсупида бичІчІулеб букІин. Юсуп гьелгун кІалъалев вукІиндалха таржамачиясул кумекалдалъун. 24 ДовегІанги ун гІодана Юсуп. Цинги аскІове вачІун, гьелгун кІалъана, гьебмехалда вацазда гьоркьоса ШимгІонги тІаса вищун, гьелги ралагьун амру гьабуна гьев вухь-вухьейилан. 25 Гьес буюрана гьезул гьирал тІощалил цІезарейилан, щивасул гьириниб гьесухъа босараб гІарацги бахчейилан ва нухда хІажалъулеб квен-тІехги кьейилан. Гьедин гьабизеги гьабуна. 26 Вацаз гьирал хІамузда къана ва рокъоре тІадруссун ана.

27 Сордо базе чІараб бакІалда гьезул цояс гьирил кІал бичана хІамие кІалцІи базе. Гьале гьирил кІалалдаго батана гьасул гІарац.

28 – Дир гІарац нахъе щвана, – ян абуна гьес вацазда. – Гьале гьаниб тІадго буго!

РакІ тІун араб гІадин лъугьана гьел. ХІинкъун сородилаго цоцазда гьикъулеб букІана:

– Гьаб щиб Аллагьас нилъее гьабулеб бугеб жо! – ян.

29 КенагІаналде инсухъе тІадруссараб мехалда, вацаз гьесда кинабго бицана жидеего лъугьараб-таралъул хІакъалъулъ.

30 – Доб ракьалъул кверщелчи нижедехун хъачІго кІалъана ва ниж жасусал ругилан ккана досда. 31 Нижеца абуна, ниж жасусал гурин, рацІцІадал гІадамал ругин, 32 нижер анцІила кІиго вац вугин, цо инсул лъимал. Цо вац гьанже гьечІин, цогидав бищунго гьитІинав КенагІаналда инсуда аскІов танин. 33 Амма доб ракьалъул кверщелчияс абуна, жинца хал гьабилилан нужеца битІараб бицунеб бугищали. Нужер цо вац жинца гьанив чІезавилила, хутІарал нахъруссун айила, ракъун ругел нужер хъизамазе тІощелги босун. 34 Цинги бищунго гьитІинав вацги вачун рачІайила. Гьебмехалда лъалила жинда нуж жасусал гуреблъи, рацІцІадал гІадамал рукІин. Нужер вацги нахъе виччалила, жиндир тІолабго ракьалда даран-базар гьабизе нужее изнуги кьелила.

35 Гьирахъа къватІибе къайи-цІа бахъизе лъугьана гьел. Гьале щивасул гьириниб батана гІарац лъураб киса. Гьеб бихьун вацалги эменги кутакалда хІинкъана.

36 – Дир киналго лъимал дихъа рахъулел руго нужеца, – ян абуна гьезул эмен Якъубица. – Юсуп гьечІо. ШимгІон гьечІо. Буняминги вачинехъин вуго. Киналго балагьал рещтІана диде!

37 Реубеница инсуда абуна:

– Дир кІиго вас чІвазе кьела дица, Буняминги вачун дун тІадвуссун вачІинчІони. Дида божилъи гьабун витІе – дица гьев духъе тІадвуссун вачина.

38 – ВитІиларо, – ян абуна Якъубица. – Дир вас нужеда цадахъ виччаларо дица. Гьесул вац хвана. ЦохІо Бунямин хутІун вуго дие. Нухда гьесие къварилъи ккани щиб гьабилеб? Нужер гІайибалдалъун дун, рас хъахІлъарав херав, гьесда хадуб ракІбухІун хваразул улкаялде ина!


#### БетІер 43


Мисриялде кІиабилеб сапар

1 Амма ракъи цІикІкІунебго цІикІкІунеб букІана. 2 Мисриялдаса бачІараб тІощел лъугІараб мехалъ, инсуца гьезда абуна:

– ЦодагьабгІаги тІощел босизе а, – ян.

3 Амма Ягьудаца абуна:

– Дов чияс нижеда цІакъ кьварун лъазабуна, гьитІинав вац цадахъ вачинчІого жинда рихьулеб бакІалде къагейилан. 4 Дуца гьев нижеда цадахъ виччани, дуе тІощел босизе ина ниж. 5 Дуца гьев виччачІони, гьенире иналъул пайда гьечІо, вац вачинчІого жинда рихьулеб бакІалде къагейилан лъазабун бугелъулха дов чияс.

6 – Щайха нужеца гьеб балагь диде бачІинабураб? – ан абуна Исраилица. – Нужер цоги вац вугилан щай бицараб?

7 Гьез жаваб кьуна:

– Кинабго цІехедалха дос: нижерго хІакъалъулъги, нижер гІагарлъиялъул хІакъалъулъги. Эмен чІаго вугищилан гьикъана, нижер цогиги вацал ругищилан гьикъана. Гьес цІехедалин нижеца гьеб бицараб. Лъидаха лъалеб букІараб, гьитІинав вацги вачун рачІайин жиндихъейилан, гьес амру гьабилеблъи?

8 Цинги Ягьудаца жиндирго эмен Исраилида абуна:

– Виччай гьев нижеда цадахъ, гьевги вачун ина ниж. Гьебмехалда чІаго хутІила, ракъуца хвеялдаса хвасарлъила киналго: нижги, мунги, нижер лъималги. 9 БетІер къотІизе кьела дица, гьев тІадвуссинчІони. Дица дидаго тІаде босила гьелъул гІайиб: дуда аскІове гьев тІадвуссун вачине бажаричІони, хвезегІан дуда цеве гІайибиявлъун хутІила дун. 10 Гьадин квалквалал нилъецаго гьаричІелани, некІого кІицІулниги дореги щун тІадруссинаан!

11 – Гьедин ккезе хъван батани, – ян абуна Исраилица, – нужеца гьадинаб жо гьабе. Гьаб нилъер ракьалда бугеб бечелъиялъул: бальзамалъул, гьацІул, ладаналъул, махІгьуинал пицІазул, фисташкабазул, миндалалъул гьирал цІезаре дов чиясе сайигъаталъе росизе. 12 ГІарацги кІиго нухалъ цІикІкІун босе нужеца цадахъ, доб нужер гьиразухъ лъун батарабги нахъбуссинабизе. Доба дозул гъалатІ ккараб гІадаб жо буго, дир хІисабалда. 13 Нужерго вац Буняминги цадахъ вачун а нахъеги дов чиясда аскІоре. 14 ХІалкІолев Аллагьас гьев нужеда гурхІизавилев ватилин! Дова тарав вацги Буняминги нахъе риччалел ратилин дос. Лъималаздаса махІрумлъани – махІрумлъун вукІинаха!

15 Вацаз сайигъатал къачІана, цебе букІаралдаса кІиго нухалъ цІикІкІун гІарацги босана цадахъ. Цинги Мисриялде рачІун, Юсупида цере чІана – гьаб нухалда Буняминги вукІана цадахъ. 16 Гьезда цадахъ Бунямин вихьараб мехалда, Юсупица жиндирго хъулухъчиясда абуна:

– Гьал чагІи дихъе рокъоре раче. Цо жоги хъун, квен къачІай – жакъа къалъуда гьел дица гьоболлъухъ ахІизе руго.

17 Юсупил буюрухъ тІубазабун, хъулухъчияс вацал гьесул бакІалде рачана. 18 Амма гьенире унаго нухда хІинкъи рекІелъе ккун, вацал цоцаздехун гаргадизе лъугьана:

– Доб мехалда нилъер гьиразухъ лъун батараб гІарац сабаблъун рачунел ратила нилъ доре. ТІаде кІанцІун, доз нилъ кквела ва лагъзаллъун гьанир чІезарила, нилъер хІамулги рахъила!

19 Гьеб минаялъул рагьдухъе щвараб мехалда, хъулухъчиясда аскІоре ун, гьез абуна:

20 – Цо кІалъазе изну кье, бетІерчІахъад! Цереги цо нухалъ гьанире тІощел босизе рачІун рукІана ниж. 21 Нахъруссун унаго, сордо базе рещтІараб бакІалда нижерго гьиразул кІал бичана нижеца. Нижер щивасда гьирил кІалалдаго, тІаса камичІого, батана жиндирго гІарац. Нижеца гьеб нахъбуссун гьанибе босун буго. 22 ТІощалихъ кьезе тІадеги гІарацги босун буго. Доб мехалда нижер гьиразухъ гьеб гІарац лъица лъурабалиги лъаларо нижеда.

23 – Нуж гІодоре риччай, хІинкъуге – ян абуна гьезда хъулухъчияс. – Нужер Аллагьас – нужер инсул Аллагьас – балъго нужер гьиразухъ лъун батила гьеб. Доб мехалда нужеца кьураб гІарац дихъе тІубанго щвана!

Гьес гьазда аскІове ШимгІон вачун вачІана, 24 гьел киналго цадахъ Юсупил рокъоре гьоболлъухъ ахІана, гьазул хІатІал чуризе лъим кьуна, хІамузе кІалцІи бана. 25 Вацаз жидерго сайигъатал цере рахъана, къалъул гІужалда Юсупида дандчІвазе ине: гьазда абун букІана дора къаде кваназе ругин нужилан. 26 Юсуп рокъове вачІараб мехалда, гьаз гьесие сайигъатал кьуна ва гьесда цере кІалагъоркье речІчІун сужда гьабуна. 27 Гьезул сахлъиги цІехон, Юсупица гьикъана:

– Жиндир хІакъалъулъ нужеца дида бицун букІарав нужер къадруяв инсул къо-мех кин бугеб? ЧІаго вугищ гьев? – ан.

28 – Нижер эмен, дур лагъ, чІаго вуго, сах-саламат вуго, – ян жаваб кьуна вацаз ва, икрамги гьабун, гьесда цере ракьалда регана.

29 ЛъикІго халгьабидал, жиндирго эбел цояв вац Бунямин вихьана Юсупида.

– Гьавищ дов нужеца бицунеб букІарав гьитІинав вац? – ан гьикъана гьес.

Цинги абуна:

– Аллагьасул цІоб лъеги, вас, дуда! – ян.

30 Юсупил рекІелъ вацасдехун хІеренлъи-недегьлъиялъул карачел гьулчун бачІана, гІодизе бокьараб хІал бачІана гьесде. Хехго цояб рокъовеги лъугьун, дова гІодана гьев. 31 Цинги беркІалги чурун, нахъеги гьалбадерида аскІове ана ва, яхІги гьабун, квен босейилан буюрана. 32 Юсупие батІаго, гьалбадерие батІаго, мисриязе батІаго лъуна квен (жугьутІазда цадахъ кванани жалго хъублъулилан рикІкІуна мисрияз). 33 ЦІикІкІарасдаса гьитІинасде щвезегІан иргадал Юсупида цере гІодор чІезаруна вацал. ХІикмалъун цоцахъ ралагьана гьел. 34 Жиндирго тепсиялдаса квен битІун бачІунеб букІана гьазие Юсупица, хасго Буняминие, цогидазеялдаса щуго нухалъ цІикІкІинабулеб букІана гьес. Гьедин Юсупида цадахъ гьал кванана, гьекъана, лъикІго кеплъана.


#### БетІер 44


Буняминил гьириниб гІарцул щурун лъезабуна Юсупица

1 Юсупица жиндирго хъулухъчиясда абуна:

– Гьазул гьирал цІезаре, баччизе кІолебгІан тІощелги бан. Щивасул гьирил кІалалтІаго лъе гьез кьураб гІарацги. 2 Бищун гьитІинасул гьириниб гІарцудаго цадахъ лъе дир гІарцул щурун.

Юсупица абухъе, гьесул буюрухъ тІубазабуна хъулухъчияс. 3 ХъахІлъи барабго, хІамулги рачун, гьалбал рокъоре риччана. 4 Вацал шагьаралдаса рикІкІалъилелдего, Юсупица хъулухъчиясда абуна:

– Хехго, дозда хадув а. Хадув гІунтІаравго, дуца абе лъикІлъиялъухъ квешлъи щай гьабурабилан. 5 Дир бетІергьанас гьеб щуруналъусан чагъир гьекъолаанин ва гьелда жаниве валагьун палги тІамулаанин абе. Квешаб жо гьабун бугин нужецаян абе.

6 Хъулухъчи гьезда хадув гІунтІана ва, Юсупица жинда абухъе, гьездаги абуна. 7 Вацаз жаваб кьуна:

– Щай, нижер бетІергьан, дуца гьедин абулеб? Ниж, дур лагъзал, гьединаб жо гьабулел чагІи гурелха! 8 Нижер гьиразухъ батараб гІарацгицин нижеца КенагІаналдаса нахъбуссун босун букІана. Дур бетІергьанасул гІарац яги месед бикъизе кІвелин нижедайиланищ дуда ракІалде кколеб? 9 Нижер цонигиясухъ гьеб бикъараб жо батани, гьесие гьабе тамихІ. Цогидал киналго нижин абуни, нижерго бетІергьанасул лагъзаллъун хутІила.

10 – Нужеца абухъе букІине биччанте, – ян абуна хъулухъчияс, – амма дир лагълъун хутІила доб бикъарав чи, цогидал сах-саламатго рокъоре ина.

11 Вацаз хехлъи гьабун гьирал хІамуздаса рахъана ва гьиразул кІал бичизе лъугьана. 12 Хъулухъчияс киназухъго иргадал чІухь бана, – цІикІкІарасдаса бахъараб гьитІинасде щвезегІан. Щурун Буняминихъ батана. 13 Пашманлъи-къварилъи загьир гьабун, вацаз тІад букІараб ретІел тІу-тІун бана, цІидасан хІамузда гьиралги къан, шагьаралде тІадруссана.

14 Ягьудаги вацалги тІаде щвараб мехалда, Юсуп жеги рокъов вукІана. Гьал гьесда цере кІалагъоркье речІчІана. 15 Юсупица гьезда абуна:

– КингІаги кІвараб нужеда гьеб гьабизе? Унго, нужеда лъаларебищ дун гІадинал чагІазул пал тІамизе гьунар букІунеблъи?

16 – Нижерго бетІергьанасда абизе жо щибха нижер букІинеб? – ан абуна Ягьудаца. – Сунда дагІба балеб? Сундалъун рацІцІалъилел? Аллагьас тІатинабуна нижер гІайиб-хатІа. Гьанжеялдаса нахъе ниж рукІине руго нижер бетІергьанасул лагъзаллъун, – щурун кодоб батаравги, ва цогидал киналгоги.

17 – Дун гьединаб иш гьабулев чи гуревха! – ян абуна Юсупица. – Щурун кодоб батарав вукІина дир лагълъун, цогидал сах-саламатго инсуда аскІоре ина.

18 Юсупида аскІове ун, Ягьудаца абуна:

– Я, дир бетІергьан! Дие, дурго лагъасе, изну кье дудехун кІалъазе. Дурго лагъасда ццин бахъунге, дир бетІергьан. Мунни пиргІавн гІадинав чи вуго!

19 Дуца, дир бетІергьан, нижеда, дурго лагъзадерида, гьикъана, нижер эмен вугищилан, нижер цоги вацал ругищилан. 20 Нижеца дуе, нижер бетІергьанасе, жаваб кьуна, нижер херав эмен вугин, нижер цоги бищунго гьитІинав вацги вугин. Инсуе харадуниб гьабураб лъимер буго гьеб. Гьезул эбелалъ гьаруразул цохІо гьев хутІана чІаго, – гьесул вац хвана. Инсуе гьев вокьула. 21 Цинги дуца нижее, дур лагъзадерие, амру гьабуна гьев гьаниве дида вихьизе вачейилан. 22 Нижеца дуда, нижер бетІергьанасда, абуна гьес эмен рехун тезе бегьуларилан: гьесдаса ватІалъи инсуда хІехьезе кІоларилан. 23 Амма дуца нижеда, дур лагъзадерида, абуна, гьитІинав вацги цадахъ вачун гурони, ниж тІокІал мун вихьулеб бакІалде къагеян.

24 Ниж нижерго инсуда, дур лагъасда, аскІоре тІадруссараб мехалда, нижеца гьесда бицана дуца, нижер бетІергьанас, абурабщинаб. 25 Цинги цодагьабги тІощел босизе айилан инсуца амру гьабураб мехалда, 26 нижеца абуна, гьитІинав вац цадахъ гьечІого инарилан; гьев цадахъ гьечІого мун вихьулеб бакІалде къазе нижее изну гьечІилан. 27 Гьебмехалда нижер инсуца, дур лагъас, нижеда гьадин абуна: «Нужеда лъала дир лъадуца дие кІиго вас гьавун вукІаравлъи. 28 Цояв тІагІана. Дица гьесул рахъалъ абуна, жанаваралъ чІван, тІу-тІун ван ватилилан. ТІокІав дида вихьичІо гьев. 29 Гьанже нужеца кІиабилевги вачун унев вуго. Гьесиеги къварилъи ккани щиб гьабилеб? Гьаб дир хъахІаб бетІералде балагь рещтІинабун хваразул улкаялде тІовитІила нужеца дун!»

30 – Гьединлъидал, дида кІвелищ инсухъе, дур лагъасухъе, гьедигІан досие хирияв васги вачинчІого тІадвуссине? – ян гьикъана Ягьудаца. 31 – Вас нижеда цадахъ ватичІони, эмен хвела. Ниж, дур лагъзал, сабаблъун инсул хъахІаб бетІералде балагь рещтІина ва хваразул улкаялде ина гьев. 32 Дица, дур лагъас, инсуда цебе дирго бетІер къотІизе лъезе разилъун, рагІи кьуна вац тІадвуссун вачинилан: гьев дица рокъове вачинчІони, хвезегІан инсуда цебе гІайибги дида тІад букІинилан. 33 Гьанже дун, дур лагъ, гьанив чІезаве гьесул бакІалда! Вацазда цадахъ гьев вас тІадвуссине виччан те. 34 Вацги вачинчІого рокъове тІадвуссине дида кІоларо ва инсул пашманлъи-къварилъи хІехьонги дихъа бажаруларо!


#### БетІер 45


Юсупица вацазда бицана живго щивали

1 Юсуп гьанже чияр гІадамалги ругеб бакІалда яхІ гьабун чІезе кІолеб хІалалдаса ана.

– Киналго къватІире а! – ян ахІана Юсупица. Гьезда аскІов щивниги вукІинчІо живго щивали вацазда гьес рагьун бицараб мехалда. 2 Цинги гьев гьаракь биччан гІодана, мисриязда рагІулеб хІалалъ, гьесул гьаракь пиргІавнасул рукъалъул агьлуялдагицин рагІана.

3 – Дун Юсуп вуго, – ян абуна гьес вацазда. – Унго, эмен чІаго вугевищ?

Амма гьал гІунун, цІорон хутІун, кІалалъ рагІи абизе кІолеб хІалалда рукІинчІо.

4 – АскІорегІан рачІа, – ян абуна Юсупица. Цинги вацал гьесда аскІорегІан ана.

– Дун вуго Юсуп, нужеца Мисриялде вичарав нужер вац, – ан абуна гьезда Юсупица. 5 – Амма гьеб сабаблъун гьанже нужеего гІазаб кьоге, гІакъубаги гьабуге. Аллагьас дун гьаниве цеве витІун вукІун вуго гІадамазул гІумру хвасар гьабизе. 6 Гьале кІиябго лъагІел ана ракъи-ракъдаллъи бачІаралдаса. Жеги щугоги соналъ я рекьи, я лъилъи букІине гьечІо. 7 Аллагьас дун гьаниве цеве витІана гьаб ракьалда нилъер наслу цІунун хутІизе – цІунун хутІизе ва гІемерлъизе. 8 Нужеца гурев, Аллагьасин дун гьаниве витІарав пиргІавнасулгицин эмен гІадинги лъугьине, гьесул бугебщиналда бетІергьанлъиги гьабизе, Мисриялъул тІолабго ракьалда кверщелги гьабизе.

9 Гьанже хехго инсухъе ун, гьесда абе: «Гьадин абулеб буго дур вас Юсупица: Аллагьас дун тІолабго Мисриялъул кверщелчилъун гьавуна. НахъбахъичІого дида аскІове вачІа. 10 Васалгун ва васазул лъималгун, дур кинабго гІи-боцІигун ва буголъигун цадахъ мун чІела диде гІагарлъухъ Гошеналъул ракьалда. 11 Гьениб нужер лъикІаб бетІербахъи букІинабила дица. Гурони – мунги, дур хъизанги, дур боцІиги язихълъила. Жеги щуго соналъги ракъи букІине бугелъулха».

12 Нужеда ва дир вац Буняминида бихьулеб буго гьав нужедехун кІалъалев чи дун вукІин – Юсуп вукІин. 13 Инсуда бице Мисриялда кинаб цІар-рецц дие бугебали, гьаниб нужеда бихьарабщинабги бице. Эменги ваче хехго гьаниве!

14 Гьев жиндирго вац Буняминида къочана ва гІодана, – гьесда къвалги бан, Буняминги гІодана. 15 Цинги гІодулаго, Юсупица цогидал вацаздаги убачал гьаруна ва гара-чІваризе лъугьана.

16 Юсупихъе вацал рачІун ругилан хабар пиргІавнасул кІалгІаялдеги щвана. ПиргІавнасеги гьесул цересел гІадамазеги рекІее гІуна гьеб. 17 Цинги пиргІавнас Юсупида абуна:

– 18 ХІамузда гьиралги къайин ва эменги гьезул хъизамалги рачун рачІине КенагІаналде тІадруссайилан абе вацазда. Мисриялда бугелъул бищунго лъикІабщинаб кьела дица гьезие, – гьаб нилъер улкаялъул гьарзалъиялдаса лазат босеян абе! 19 Дуца гьезда абе лъималги руччабиги рекІине гьакал Мисриялдасаго рачейилан, эменги цадахъ вачейилан абе. 20 Цогидаб буголъиялъул ургъел гьабизе ккеларо гьез: Мисриялда бугелъул бищунго лъикІабщинаб чІезабизе буго гьезие!

21 Гьедин гьабизеги гьабуна Исраилил васаз. ПиргІавнас амру гьабураб къагІидаялда, гьакалги кьуна гьезие Юсупица, нухда квенги лъуна, 22 гьезул щивасе цІияб ретІелги кьуна. Буняминие гьес гІарцул лъабнусго кесекги кьуна, щуго цІияб ретІелги кьуна. 23 Инсуе гьес анцІго бихьинхІамида къан битІана Мисриялъул ракьалда бугеб лъикІабщиналдасан къайи, анцІго цІухІамида къараб тІощел, чед ва цогидабги нухда кваназе жоги битІана.

24 – Гьанже цоцалъ дагІбадичІого а, – ян абуна къолъикІ гьабулаго гьес вацазда.

25 Гьел Мисриялдаса къватІире рахъун ана ва КенагІаналде инсуда аскІоре тІадруссана.

26 – Юсуп чІаго вуго, – ян абуна гьез Якъубида. – Гьанже гьесда кодоб буго кинабго Мисриялъул ракь.

Якъубил ракІ чІун хутІанилан ккана: божизе кІоларого вукІана гьев. 27 Амма васаз цебесан бицана гьесда Юсупица абурабщинаб. Гьесда жиндирго бераздаги бихьана жив вачине Юсупица ритІун рачІарал гьакал. Гьезул эмен Якъуб рухІ-хІал бачІун лъугьана.

28 – Гьеле гьебха дие къваригІун букІараб! – ан абуна Исраилица. – Дир вас Юсуп чІаго вуго! Хвелалде цо гьев вихьизе ина дун!


#### БетІер 46


Якъуб Мисриялде вачІана

1 Исраилица кинабго боцІи-бечелъи данде бакІарана ва нухда вахъана. Беэр-ШебагІалде щвараб мехалда, жиндирго инсул – ИсхІакъил – Аллагьасе къурбан хъуна. 2 Къаси макьилъ илгьам лъугьун Аллагьас гьесде ахІана:

– Якъуб, Якъуб! – ан.

– Я, – йилан жаваб кьуна Исраилица.

3 Аллагьас абуна:

– Дун вуго Аллагь, дур инсул Аллагь. Щибго хІинкъичІого, Мисриялде а: доба Дица дудасан лъугьинабила кІудияб халкъ. 4 Дица цІунила мун Мисриялда. Дица бачина дур наслу добаса къватІибеги. Юсупица жиндирго квералъ данде къала дур берал.

5 Цинги Якъуб Беэр-ШебагІалдаса нахъе ана.

ПиргІавнас гьезие кьурал гьаказда тІад рекІинарун рачунел рукІана Исраилил васаз эменги, лъималги, руччабиги. 6 Гьез жидедаго цере къотІун рачунел рукІана гІи-боцІул рехъаби, ва цадахъ баччун бачІунеб букІана КенагІаналда данде гьабураб бечелъи, къайи. Гьедин жиндирго тІолабго наслугун цадахъ Якъубица Мисриялде гьижра гьабуна: 7 васалги, гьезул васалги, ясалги, гьезул ясалги – тІолабго рукъалъул агьлу бачана гьес Мисриялде.

8 Гьале Мисриялде гьижра гьабурал Исраилил васазул цІарал.

Якъуб ва гьесул васал.

Якъубие тІоцеве гьавурав Реубен. 9 Реубенил васал: ХІанок, Паллу, ХІецрон ва Карми.

10 ШимгІонил васал:

Емуэл, Ямин, Огьад, Якин, ЦохІар ва кенагІаналдаселъе гьавурав вас Шаул.

11 Левийил васал:

Гершон, Къогьат ва Мерари.

12 Ягьудал васал:

ГІер, Онан, Шела, Перец ва ЗерахІ. ГІер ва Онан КенагІаналдаго хвана, Перецие гьаруна васал ХІецронги ХІамулги.

13 Иссакарил васал:

ТолагІ, Пува, Йов ва Шимрон.

14 Зебулунил васал:

Серед, Элон ва ЯхІлеэл.

15 Реубенги, ШимгІонги, Левийги, Ягьудаги, Иссахарги, Зебулунги, гьезул яц Динаги ккола Якъубие Леяца Паддан-Арамалда гьарурал лъимал. Киналниги васалги ясалги – лъебералда лъабго чи вукІана.

16 Гадил васал:

Ципион, ХІагги, Шуни, Эцбон, ГІери, Ароди, Аръэли.

17 Ашерил васал:

Имна, Ишва, Ишви ва БеригІа. Гьезул яц – СерахІ. БеригІал васал: ХІебер ва Малкиэл.

18 Гьеб буго Лабаница жиндирго яс Леяе гъаравашлъун кьун йикІарай Зилпадасан Якъубие лъугьараб наслу – анцІила анлъго чи.

19 Якъубие РахІелица гьарурал васал:

Юсупги Буняминги.

20 Он шагьаралъул кашиш ПотиперагІил яс Аснатица Мисриялда Юсупие гьаруна васал Маншиги Апраимги.

21 Буняминил васал:

БелагІ, Бекер, Ашбел, Гера, НагІаман, ЭхІи, Рош, Муппим, ХІуппим ва Ард.

22 Гьеб буго РахІелидасан Якъубие лъугьараб наслу – анцІила ункъо чи.

23 Данил вас: ХІушим.

24 Напталил васал: ЯхІцеэл, Гуни, Ецер ва Шиллем.

25 Гьеб буго Лабаница жиндирго яс РахІелие гъаравашлъун кьун йикІарай Билгьадасан Якъубие лъугьараб наслу – анкьго чи.

26 Якъубида цадахъ гьесул битІухъегояб наслуялъул, нусал рикІкІинчІого, Мисриялде рачІана кинавниги лъабкъоялда анлъго чи. 27 Гьелде щвезегІанго Мисриялда Юсупие гьарун рукІана кІигоял. Якъубил кинабниги Мисриялде гочараб наслуялъул вукІана лъабкъоялда анцІго чи.

28 Гьеб заманалда Якъубица Ягьуда Юсупихъе цеве витІана, Гошеналде нух малъейилан гьесда абизе. Гьале гьал Гошеналде щвана. 29 Жиндирго чолгьакида чуял райилан амру гьабуна Юсупица ва гьелдаги рекІун Гошеналде ана жиндирго эмен Исраилида данде. Гьев инсуда цеве чІана, къвал бана ва гьесул къвалакь гІемераб мехалъ гІодана. 30 Цинги Исраилица Юсупида абуна:

– Гьанже, мун чІаго вихьараб мехалда, хваниги ургъел гьечІо дие.

31 Юсупица жиндирго киналго вацаздаги ва тІолабго инсул хъизан-агьлуялдаги абуна:

– Дун пиргІавнасухъе инехъин вуго дихъе КенагІаналдаса вацалги ва кинабго дир инсул хъизан-агьлуги бачІун бугин абизе. 32 Гьел гІухьби ругин, гІи хьихьулин, гІи-боцІиги ва кинабго жидерго буголъиги цадахъ бачІун бугин абизе.

33 Жиндихъего ахІараб мехалъ, пиргІавнас нужеда гьикъани сундуе махщел бугебилан, 34 нужеца гьадин абе: «Ниж, дур лагъзал, нижерго умумул гІадин, гьитІинаб къоялдасаго гІухьби руго». Гьебмехалда гьес нуж Гошеналъул ракьалда тела: гьаниб гІи хьихьулелщинал гІадамал мисрияз хъублъарал чагІилъун рикІкІунелъулха.


#### БетІер 47

1 ПиргІавнасухъе вачІун, Юсупица абуна:

– Дир эменги вацалги КенагІаналдаса рачІун руго гІи-боцІигун, жидерго буголъигун. Гьанже гьел Гошеналъул ракьалда руго.

2 Юсупица, пиргІавнасда аскІоре рачун, вацазул щугояв гьесда вихьизавуна. 3 ПиргІавнас гьикъана нужер махщел-пиша щибилан. Гьезги жаваб кьуна:

– Нижеца, дур лагъзадерица, нижер умумузго гІадин, гІи хьихьула.

4 Цоги гьез абуна:

– Ниж гьаб ракьалде рачІун руго гочарал чагІи гІадин. Нижее, дур лагъзадерие, гІи хьихьизе бакІ гьечІо гьаниб. КенагІаналдаги кІудияб ракъи буго. Дуца нижее, дур лагъзадерие, изну кье Гошеналъул ракьалда чІезе.

5 ПиргІавнас Юсупида абуна:

– Духъе эменги вацалги рачІун ругелъул, 6 дуца гьел нилъер ракьалъул бищунго лъикІал бакІазда чІезаре: тІолабго Мисриялъул улка дур кверщаликь буго. Риччанте гьел Гошеналъул ракьалда чІезеги. Гьезда гьоркьор махщел бугел чагІи ратани, дир рехъабазул тІалаб гьабизеги тІадкъай гьезда.

7 Цинги Юсупица пиргІавнасда вихьизе вачана жиндирго эмен Якъуб. Якъубица пиргІавнасда баркат лъегиян гьарана. 8 Цинги дос гьикъана:

– Дур чан сонгІаги бугеб? – ан.

9 – Нусиялда лъеберго соналъул сапар гьабуна дица гьаб дуниялалда, – ян жаваб кьуна Якъубица. – ГІемерал сонал гуро гьел. ЗахІматални рукІана! Дир цересел умумуз дуниялалда гьарурал сапаразул соназде рахунаро гьел дир сонал.

10 Нахъеги пиргІавнасда баркат лъегиянги абун, Якъуб нахъе ана.

11 ПиргІавнас амру гьабураб къагІидаялъ, Юсупица эменги вацалги рачана Мисриялъул бищунго лъикІаб ракьалде, РагІемесес вилаяталде. Гьенир чІезе гьезие ракьалги рихьизаруна. 12 Юсупица инсуеги, вацазеги, инсул тІолабго агьлу-тухумалъеги тІощелги кьуна, щибаб хъизамалда ругел лъималазул хІисаб гьабун.


Юсупица ракъул балагь гьукъана

13 Гьеб заманалда гьениб гурони, тІокІаб кибниги квине чед букІинчІо – гьедигІанги кутакаб букІана Мисриялдаги КенагІаналдаги тІад балагьлъун рещтІараб ракъи. 14 ГІадамазе тІощел бичун Юсупица пиргІавнасул хазинаялде бакІарана Мисриялъул ракьалдаги КенагІаналъул ракьалдаги букІанщинаб гІарац. 15 Я Мисриялда, я КенагІаналда тІокІаб гІарац хутІичІеб мехалда, Юсупихъе рачІун, киналго мисрияз абуна:

– Кье нижее тІощел. Унго, дур берда цере ракъуца хвезе телелищха дуца ниж? Нижер гІарацги лъугІана.

16 – ГІарац лъугІараб батани, – ян абуна Юсупица, – нужерго боцІиги бачун рачІа, боцІухъ хисун кьела тІощел.

17 Гьез жидер рехъаби рачун рачІана, Юсупицаги байбихьана боцІухъ: чуязухъ, гІияхъ, цІцІаназухъ, гІачиязухъ, хІамузухъ тІощел хисизе. Гьеб соналъ гьас гьезие тІощел боцІухъ хисун кьуна, 18 цинги хадусеб соналъги гьесухъе рачІун, гьез гьадин абуна:

– Я, нижер бетІергьан, битІахъе бицани, нижер гІарацги лъугІана, нижер боцІиги духъе щвана. Нижерго чурхдулги ва нижерго хурзалги гурони, дуе, нижер бетІергьанасе, кьезе тІокІаб щибниги хутІичІо. 19 Унго, дур берда цере хвезейищха ниж кколел, нижерго хурзалги нахъе тун. Дуца тІощалихъ ричун росе нижги нижер хурзалги – цинги ниж рукІина нижерго хурзалгун цадахъ пиргІавнасул лагъзаллъун. Дуца нижее кье хьодуе тІощел, нижги чІаго хутІизе, хурзалги чІунтичІого рукІине.

20 Гьедин Юсупица пиргІавнасе росана Мисриялъул тІолалго хурзал. Мисрияз цо хутІичІого жидерго хурзал ричана гьесие – гьедигІанги кутакаб букІана ракъи. Киналго хурзал пиргІавнасул мулклъун лъугьана. 21 Цо рагІалдаса цогидаб рагІалде щвезегІан улкаялда ругелщинал мисриялги пиргІавнасул лагъзаллъун лъугьинаруна Юсупица. 22 ГІицІго кашишазул хурзал кІвечІо Юсупида ричун росизе – кашишазе пиргІавнас харж чІезабун букІана, гьелдасан бетІербахъиги гьабулаан. Гьединлъидал гьез жидерго хурзал ричизе кколел рукІинчІо.

23 Юсупица мисриязда абуна:

– Гьанже, дица нужги нужер хурзалги пиргІавнасе ричун росараб мехалда, босе нужеего хьодуе тІощел ва хурзал рекье. 24 Гьанжеялдаса хадуб хуриса бачІаралъул щуго бутІа гьабун цо бутІа пиргІавнасе кьезе ккола нужеца, гьелъул ункъо бутІа те хьодуе ва нужееги, рокъосезеги, лъималазеги квание.

25 – Дуца нижер гІумру хвасар гьабуна! – ян абуна мисрияз. – Мун нижеда гурхІана, нижер бетІергьан. Гьанжеялдаса нахъе ниж пиргІавнасул лагъзал руго.

26 Юсупица доб мехалда Мисриялда чІезабураб къанун гьабсагІатги къуваталда буго: хуриса бачІаралъул щуйил бутІа пиргІавнасе кьола. ГІицІго кашишазул рукІарал хурзабазул бетІергьанлъун вахъинчІо пиргІавн.

27 Исраилилал Мисриялда, Гошеналъул ракьалда чІана. Гьенир гьел лъугьана ракьазул бетІергьабилъун, гьенир гьез гІемерал лъимал гьаруна ва гьезул халкъги цІикІкІана.

28 АнцІила анкьго сон бана Якъубица Мисриялда, кинабниги гьес бана нусиялда кІикъоялда анкьго сон. 29 Хвезе заман гІагарлъидал, Юсупги аскІове ахІун, гьес абуна:

– Дуца дие цо лъикІлъи гьабе, дир мачІалда кверги лъун гьеде дуда дир гьари кІочон теларилан ва гьеб тІубазабилилан: Мисриялда вукъуге дун. 30 Дирго умумузда хадув дун араб мехалда, Мисриялдаса восун, гьел умумузул хабалалъ вукъе дуца дун.

– Дуца абухъе гьабила, – ян жаваб кьуна Юсупица.

31 – Гьеде, – ян абуна Якъубица.

Юсуп гьедана, бусада вегун вукІарав Якъубицаги бетІер къулана.


#### БетІер 48


Апраимги Маншаги

1 Цо заманаялдасан, эмен унтун вукІин лъайдал, Юсупица гьесухъе рачана жиндирго васал Маншаги Апраимги. 2 Дур вас Юсуп вачІун вугилан абуна Якъубида. Чорхол рухІ-жанги бакІа-бахарун, гьев бусада гІодов чІана 3 ва Юсупидехун хитІаб гьабун кІалъана:

– Цебего Лузалда, КенагІаналъул ракьалда, Сундуего ХІалкІолев Аллагь вачІана дихъе. Дида баркат лъегиянги абун, 4 Гьес абуна: «Дица дур наслу цІакъго лъимал гІемераблъун ва халкъ цІикІкІараблъун гьабила. Дудасан гІемерал халкъал лъугьинарила, гьаб ракьги абадиялъего дур наслуялъе кьела».

5 – Гьале, жакъа, – ян абуна Якъубица Юсупида, – дица дирго васаллъун гьарулел руго дун гьаниве вачІиналдего Мисриялда дуе гьарурал дур васал. Гьанже, Реубенги ШимгІонги гІадин, Апраимги Маншаги дир рукІина. 6 Хадуса гьарурал васал дур рукІина, гьелги рикІкІина жиндирго вацазул наслабазул чагІилъун, гьезиеги щвела гьазул бутІаялъул ирс.

7 Падданалдаса тІадвуссун вачІунаго КенагІаналда, Эпратаялда гІагарлъухъ, дида рухІелги бихьизабун, хвана дир РахІел, – ан абуна Якъубица. – Доя – Эпратаялде (БетлехІем) унеб нухда юкъана дица гьей.

8 Цинги Юсупил лъималазухъги валагьун, Исраилица гьикъана:

– Гьал щал? – абун.

9 – Гьал руго Аллагьас дие гьанир кьурал дир васал, – абун жаваб кьуна Юсупица.

– Гьезда баркат лъегиян гьаризе, гьанире дида аскІорегІан раче гьел, – ан абуна Якъубица.

10 Херлъиялъ берзул канлъи лъугІун букІана Исраилил – гьесда щибго бихьулароан. Юсупица лъимал гьесда аскІорегІан рачана. Исраилица гьезда убачал гьаруна, каранде къана, 11 цинги Юсупида абуна:

– Мун вихьилингицин хьул букІинчІо дир, гьале Аллагьас дур лъималгицин рихьизаруна.

12 Юсупица лъимал инсул накалдаса нахъе рачана ва гІодоб бетІер цвизегІан гьесие сужда гьабуна.

13 Жиндирго кваранаб рахъалда (Исраилил квегІаб рахъалда) Апраим чІезавуна гьес, квегІаб рахъалда (Исраилил кваранаб рахъалда) Манша чІезавуна – гьедин гьес гьел Исраилида аскІорегІан рачана. 14 Амма Исраилица, кваранаб квер цебе битІун, гьеб Апраимил – гьитІинасул бетІералда лъуна, квегІаб квер гьес Маншал – кІудиясул бетІералда лъуна. Гьедин гьесул кверал хъанчил сураталда цоцазда тІад лъун хутІана. 15 Цинги Юсупида баркат лъегиянги гьарун, гьес абуна:

– Дир умумуз – Ибрагьимицаги ИсхІакъицаги – жиндир нух ккурав Аллагь дун хьихьулев вехь вуго тІолабго гІумруялъ ва гьанжеги. 16 Щибаб квешлъиялдаса дун хвасарлъизавурав Малаикасул баркат лъеги гьал лъималазда! Дирги дир умумул Ибрагьимилги ИсхІакъилги цІар хутІаги гьазулъ. Ракьалда гІемерлъила гьазул тухум-зурият.

17 Апраимил бетІералда инсуца кваранаб квер лъун бихьидал, гьеб рекІее гІечІого, Юсупица гьесул квер ккуна, Апраимил бетІералдаса босун, гьеб Маншил бетІералда лъезе.

18 – Гьедин гуро, дада, – ян абуна Юсупица. – Гьале дие тІоцеве гьавурав, гьасул бетІералда лъе кваранаб квер.

19 – Дида лъала, – ян абуна Исраилица, – дида лъала, дир вас. Гьесдасанги лъугьина кІудияб халкъ. Амма гьитІинав вац гьесдасаги цеве ккела, ва чанго халкъ жиндасан лъугьине аслулъунги ккела.

20 Гьале доб къоялъ, гьезда баркат лъегиян гьарун, Исраилица абурал рагІаби:

– Исраилил халкъалъе баркатлъун лъугьина нуж,

Гьез цоцазда абила, баркат лъегиян гьарун:

«Гьадав Апраимида ва досул вац Маншадаги

Релълъаравлъун лъугьине гьавеги Аллагьас мун!»

Гьедин Апраим Маншадаса тІадегІанлъизавуна гьес.

21 Цинги Исраилица Юсупида абуна:

– КватІичІого дун хвела. Амма Аллагьас нуж цІунила ва нуж нужерго умумузул ракьалде тІадруссун рачина. 22 Дица дуе кьолеб буго рорхатал щобал ругеб мегІералъул гъвел: гьедин мун вацаздаса тІадегІан вукІина. Дица гьеб амореязухъа бахъана, хвалчаца ва чІораз вагъун.


#### БетІер 49


Якъубица васазе баркат кьуна

1 Якъубица жиндирго васал аскІоре ахІана:

– Киналго данделъе: дица нужее

Нахъа ккезе бугеб бицинин гьанже.

2 Данделъе, гІенекке, Якъубил васал!

Инсухъ – Исраилихъ – гІенеккея нуж!

3 Реубен, тІоцевесев васги мун, дир гучги мун,

Гучаб бихьинчилъидул тІоцебесеб пихъги мун.

Киназдасаго тІокІаб хІалкІолъи-къудратги мун.

4 Лълъел чвахиялдагІанги чангит базе кІоларев,

ТІоцевесевлъун гьанже тІокІав вукІинаро мун:

Инсул чІужуялъулгун бусен цолъизабидал,

Дун вегулеб гьеб бусен дуца хъублъизабидал!

5 ШимгІонги Левийги – кІиявгоги вац,

Гьезул хъатикь хвалчен – зулмудул ярагъ!

6 Дун гьезул ишазул гІахьалчи гуро,

Гьезул къокъаялда гъорлъги дун гьечІо.

Ццин бахъанщинахъе гІадамал чІвала,

Кепалъе оцазул щукІдул къотІула.

7 НагІана батаги гьезул ццидае,

ГІасияб, вахІшияб бугелъул гьеб ццин.

Якъубил наслабазулъ дица щущазарила,

Исраилил халкъазулъ рикь-рикьизе гьарила.

8 Ягьуда, гьал вацаца дуе рецц-бакъ гьабила!

Тушбабазул гъванщида тІад букІина дур хъатги.

Дур инсул васал рачІун дуе сужда гьабила.

9 Ягьуда – гІолохъанаб гъалбацІалда релълъуна,

Давлагун мун чанаса вуссунев вуго, дир вас.

ГъалбацІ гІадин ракьалда вегун гъоркьчІел гьабула,

ГъалбацІалда хъатІизе кІолев чи щив вукІунев?

10 Ягьудал кодоса тІил кидаго бортиларо,

ПарччахІлъиялъул гІанса даим гьесухъ букІина,

Ирсалъе гьеб щолев чи вачІине мех щвезегІан.

Киналгоги гьал халкъал гьесие мутІигІлъила.

11 Гьес хІама бухьунеб бакІ – гъабудул чІор буго,

ЦІолбол гъабуялда гьес кІуртул рухьине руго.

Жиндирго ретІелги гьес чогъролъ чуризе буго,

ЦІолбол «биялъ» хулила тІад ретІараб гІабаги.

12 ЧагъиргІанги чІегІерал руго гІаданир берал,

Рахьалдасаги хъахІал руго кІалдир цабиги.

13 Зебулун вукІина ралъдал рагІалда,

РагІаллъуда гуми чІолеб бакІалда.

Сидоналда буго гьесул гІорхъиги.

14 Иссакар – къуватаб хІама вуго гьев,

ХІамил гьиразда гъорлъ вегун вукІунев,

15 РахІат-хІалхьиялъул лазатги лъана,

Цинги гьаб ракьалъул гьайбатлъи лъана.

Гьирида гъоркье мугъ ккезе гьабидал,

Лагълъиялда ина гьесулни гІумру.

16 Дан вукІина жиндирго халкъалъул бетІерлъуда:

Исраилил наслудул цояб букІина гьеб халкъ.

17 Дан вукІина нухда дандчІваразе борохьлъун,

Сапаралъ ругелазе загьруяб борохь гІадин,

Чол бохалда хІанчІила –

18 РекІарав вортун ина.

(Хвасар гьаре, БетІергьан! Дуде бугин нижер хьул!)

19 Хъачагъал Гадида тІаде кІанцІила –

Гьезул лъалкІда хадув хехго воржун ун,

ГъарачагІазе гьес гъара гьабила.

20 Ашериени квен цІакъ гьарзалъила,

Ханасул гІадинаб тІутІ чІезабила.

21 Наптали – гьев вуго эркенаб жайран,

Жиндица гьайбатал тІанчІи гьарулеб.

22 Юсуп – цІолбол гъабу, цІибил гІемераб,

Иццда аскІоб бижун цІибил гІемераб

Гьеб гъабул чІораца къедго бацила.

23 Гьесде гьужум гьабуна, тушманлъиги гьабуна,

ЧІор речІчІизе лъалеца гьесулгун рагъ гьабуна.

24 Гьесул чІорбутІалъулги бутІ кидаго чучичІо,

Гьесул кверазе къуват кьолеб кьучІлъун букІана –

Якъубил Къудратасул къвакІарал дол квералги,

Исраилий кьурулъун чІарав Вехьасул цІарги!

25 Гьев дур инсул Аллагьин, гьес дуе квербакъула,

Сундуего хІалкІолев гьес дуда баркат лъола.

Борхатаб зодил баркат,

Гъваридаб ралъдал баркат,

Каранзулгун тІончІорукъалъул баркат,

26 Дурго инсудасан бачІунеб баркат,

НекІсиял мугІрузул баркаталдаса,

Абадиял гохІазул баркаталдаса борхатаб буго.

Биччазе гьеб чвахизе Юсупил бетІералде,

Дурго вацаздаса мун тІадегІанлъун вугелъул.

27 Бунямин – хъантІараб бацІ гІадав вуго,

Радал чІвараб чанил гьан хъарсун лъола,

Къаси щвараб давла тІутІун бала гьелъ.

28 Гьединал руго Исраилил анцІила кІиябго наслуялъул къисаби, –

гьезда баркат лъегиян инсуца абурал рагІабиги.

Щибаб наслуялъе батІа-батІаго гьарана гьелъие рекъараб баркат лъегиян.


Якъуб хвана

29 Якъубица васазде васият гьабуна:

– КватІичІого дун дирго умумузда хадув ина. Нужеца дун вукъе дирго умумузда аскІов, хеттав ГІепронил хуриб бугеб нохъода. 30 Гьеб нохъо буго КенагІаналъул ракьалда, Мамреялда аскІоб, Макпела хуриб, нохъогун цадахъ гьеб хур Ибрагьимица хеттав ГІепронихъа босун букІана хабзалазе тезе. 31 Гьенир цоцазда аскІор рукъун руго Ибрагьимги гьесул лъади Сарратги, ИсхІакъги гьесул лъади Ребекъаги, цинги Леяги дица доя юкъана. 32 Доб хурги, хуриб бугеб нохъоги хеттазухъа росарал руго.

33 Васазе гьединаб васиятги гьабун, Якъуб бусада вегана ва хвана, – жиндирго умумузда хадув ана гьев.


#### БетІер 50

1 Юсупица инсул жаназаялда къвал бана, гІек-гІекиялда гІодулаго, гьесул гьурмада убачал гьаризе лъугьана. 2 Жиндирго рагьтІателазда-тохтурзабазда гьес лъазабуна махІ бахъинаредухъ ва туриларедухъ дараби гьарун, Исраилил жаназа къачІайилан. 3 БукІине кколеб къагІидаялъ, кІикъого къоялъ тохтурзабаз дараби риччан къачІана жаназа. Лъабкъоялда анцІго къоялъ мисриял гІодана гьесда хадур. 4 ЧІегІер баялъул болжал индал, Юсупица пиргІавнасул цересел чагІазда гьарана:

– Дие лъикІлъи гьабун нужеца пиргІавнасда абе, 5 дир инсуца дун гьедизавун вугин, хвараб мехалда жив, КенагІаналда, жиндиего цебеккун къачІан ругел хабзалалъ вукъейилан. Дица гьарулеб бугин абе эмен вукъизе ине изну кьейилан – цинги дун тІадвуссун вачІина.

6 ПиргІавнас изну кьуна:

– Инеги ун дурго эмен вукъе. Гьедараб гьа тІубазабе, – ян абуна гьес.

7 Юсуп эмен вукъизе ине къватІиве вахъана. Гьесда цадахъ ана пиргІавнасул цересел гІадамал, къо-асс бугел чІухІби-хІакимзаби, киналго чІахІиял хъулухъчагІи, киналго Мисриялъул вилаятазул наибзаби, 8 Юсупил кинабго хъизан, гьесул киналго вацал, гьезул инсул кинабго хъизан-агьлу – Гошеналъул ракьалда хутІана гьезул лъималги боцІиги. 9 Чолгьакалги рукІана гьезда цадахъ, чол рекІаралги рукІана, цІакъ гІемераб халкъги букІана.

10 Иордан бахун цебехун бугеб Атадил ГьоцІире щведал, гьениб гьез кутакалда гІодун магІу бахъана – анкьго къоялъ гІодана гьел Юсупил инсуда хадур. 11 Гьеб ракьалда рукІарал кенагІаназда рихьана Атадил ГьоцІир гІодулел ругел чагІи.

– Мисриял цІакъ гІодулел ругеб куц бихьуларищ! – ан абуна гьез. (Гьединлъидалин Иордан бахун цебехун бугеб гьеб бакІалда цІарги Абел-Мицраимилан лъураб[50].)

12 Васаз инсул васият тІубазабуна: 13 гьесул жаназа КенагІаналде босана ва цебего Ибрагьимица жидерго хабзалазе хеттав ГІепронихъа босун букІараб, Мамреялда аскІоб бугеб Макпела хуриб нохъода букъана. 14 Хвелги букъун, Юсупги, гьесул вацалги ва гьесул эмен вукъизе рачІун рукІаралщиналги, Мисриялде тІадруссана.


Юсупица жиндирго вацал гІодоре риччазаруна

15 Гьанже, эмен хун хадуб, Юсупил вацаз пикру гьабуна: «Щиб лъалеб, Юсупил нилъеда жеги ццин бахъун батани ва нилъеца гьесда чІезабураб гІакъуба бецІизе ракІалда батани?» 16 Цинги гьез Юсупиде хабар ккезабуна:

– Хвалда цебе инсуца васият гьабуна, 17 нижеца дуда абейила, жинца дуда гьарулеб бугин, вацазул мунагьалдаса, гьезул гІайиб-хатІаялдаса – гьез дуе гьабураб квешлъиялдаса – тІаса лъугьайилан. Гьединлъидал, ниж дур инсул Аллагьасул лагъзалги ругелъул, нижеда тІаса лъугьа!

Гьеб ругьел бачІиндал, гІодана Юсуп.

18 РачІун вацаз, гьесда цере кІалагъоркьеги речІчІун, абуна:

– Ниж дур лагъзал руго! – ян.

19 – Нуж хІинкъуге, – ян жаваб кьуна Юсупица. – Дун Аллагьищ вугев? 20 Нужеца дие квешлъи ургъана, амма Аллагьасул къадаралдалъун гьеб лъикІлъиялде сверун буго: гьеб сабаблъун чан чи хвасарлъарав! 21 Гьанже нуж сункьаниги хІинкъизе ккеларо. Дица тІалаб гьабила нужерги нужер лъималазулги.

Гьел рагІабаз вацал гІодоре риччазаруна ва гьезул ракІазе асар гьабуна.


Юсуп хвана

22 Гьедин Юсуп Мисриялда чІана жиндирго инсул агьлу-хъизангун цадахъ. Гьес бана нусиялда анцІго сон. 23 Гьесие хъван букІун буго жиндирго васасул лъималазулги лъимал – Апраимил лъималазул лъимал – рихьизе ва Маншал вас Макирие гьарурал лъимал накалда гІодор чІезаризе.

24 – Дун кватІичІого хвела, – ян абуна Юсупица вацазда. – Амма Аллагьасда нуж ракІалде щвараб, хІакълъунго гьев нужее кумекалъе лъугьараб ва Ибрагьимие, ИсхІакъие, Якъубие кьелилан гьев гьедун вукІараб ракьалде нуж гьаниса нахъе рачунеб къо бачІине бугебха.

25 Юсупица Исраилил васал гьедизаруна, Аллагьасда гьел ракІалде щвараб ва гьезие кумекалъе лъугьараб мехалъ, гьесул жаназа жидедаго цадахъ Мисриялдаса нахъе босилилан.

26 Юсуп хвана нусиялда анцІго сон бараб мехалъ. Гьесул жаназа, махІ бахъинаредухъ ва туриларедухъ дарабазги къачІан, Мисриялда табуталъуб лъуна.

[1] 2:23 ЖугьутІ мацІалда цоцазда релълъарал руго «бихьинчи» ва «чІужугІадан» абурал рагІаби.

[2] 3:20 ЖугьутІ мацІалда «Адам» абураб рагІул магІна буго «инсан» ва «инсаният».

[3] 3:20 «ХІава» ва «гІумру» абурал рагІаби жугьутІ мацІалда цоцазда релълъарал руго.

[4] 3:24 Керувимал – Аллагьасул тахалда цере чІарал ункъ-ункъ куркьби ругел малаикзаби.

[5] 4:1 «Къабил» ва «щварав» абурал рагІаби жугьутІ мацІалда цоцазда релълъарал руго.

[6] 4:8 Къабилица Гьабилида абурал рагІаби жугьутІ мацІалъул тексталда хутІун гьечІо, гьел ратула некІсиял таржамабазда.

[7] 4:25 «Шис» ва «кьуна» рагІаби жугьутІ мацІалда цоцазда релълъарал руго.

[8] 9:27 «Япас» ва «цІикІкІин» рагІаби жугьутІ мацІалда релълъарал руго.

[9] 10:25 «Пелег» ва «рикьизе» рагІаби жугьутІ мацІалда релълъарал руго.

[10] 11:9 «Бабил» ва «хис-хисизабуна» рагІаби жугьутІ мацІалда релълъарал руго.

[11] 16:11 ИсмагІил – «Аллагьасда рагІулеб буго».

[12] 16:13 Эл-Рои – «Аллагьасда дун йихьула».

[13] 17:5 Ибрагьим – «гІемерал халкъазул эмен».

[14] 17:15 Саррат – «бика».

[15] 19:22 ЦогІар – «гьитІинаб».

[16] 21:6 ИсхІакъ – «гьев велъанхъулев вуго».

[17] 21:31 Беэр-ШебагІ – «гьаялъул гъуй».

[18] 22:14 Ягьве-Ире – «БетІергьанас бихьизабила».

[19] 24:2-3 МачІалда квер лъолаан гьа ритІухъаб букІин бихьизабизе.

[20] 24:22 Шекел — 11 грамм.

[21] 25:25 «ГІис» абураб цІар бухьараб буго жугьутІ мацІалъул «расуца бацараб» абураб калимаялда.

[22] 25:26 Якъуб – «гьес эгъе ккун буго».

[23] 25:30 Эдом – «багІараб».

[24] 27:4 ТІоцеве гьавурав васасухъе ИсхІакъица хвалда цебе кьезе кколаан кинабго жиндир боцІи-рикъзиялъул кверщел ва Аллагьасдасан щвараб баркат. Гьедин гьабураб васият хисизабизе рес букІинчІо.

[25] 27:36 «Якъуб» ва «гукки» рагІаби жугьутІ мацІалда релълъарал руго.

[26] 28:19 Бетел – «Аллагьасул рукъ».

[27] 29:32 Реубен – «вас вихьана».

[28] 29:33 ШимгІон – «гьесда рагІана».

[29] 29:34 Левий – «вичІиларо».

[30] 29:35 Ягьуда – «рецц».

[31] 30:6 Дан – «хІукму».

[32] 30:8 Наптали – «къеркьей».

[33] 30:11 Гад – «икъбал».

[34] 30:13 Ашер – «талихІ».

[35] 30:14 Мандрагора харил лъим балъго кьолаан жиндихъго рокьи ккезабизе. Гьеб гьекъезе кьолаан лъимер гьабуларей чІужугІаданалъеги.

[36] 30:18 Иссахар – «шапакъат».

[37] 30:20 Зебулун – «сайигъат».

[38] 31:47 Егар-Сахадута – арамеязул мацІалда «ракІалде щвеялъе ганчІазул гохІ», Гал-Эд – жугьутІ мацІалда гьебго магІнаялъул цІар.

[39] 31:49 Мицпа – «халкколеб бакІ».

[40] 32:2 МахІанаим – «кІиго орду».

[41] 32:28 Исраил – «Аллагь къеркьана» яги «Аллагьгун къеркьана» абураб магІна бугилан тола.

[42] 32:30 Пениэл – «Аллагьасда цеве чІана».

[43] 33:17 Суккот – «чадирал».

[44] 35:7 Эл-Бетел – жугьутІ мацІалда гьелъул магІна ккола «Бетелалда илгьам гьабураб Аллагь».

[45] 35:8 Аллон-Бахут – «гъоркь магІу бахъараб миккигъветІ».

[46] 35:18 Бен-Они – «дир пашманлъиялъул вас»; Бунямин – «дир кваранаб квералъул вас».

[47] 38:29 Перец – «къватІиве ворчІарав».

[48] 41:51 Манша – «кІочон тезабизе».

[49] 41:52 Апраим – «бачІин цІикІкІинабулев».

[50] 50:11 Абел-Мицраим – «мисриял гІодараб бакІ».